text:
Radio Erena: 01 June 2018
ሚኒስተራት ውሽጣዊ ጉዳያት የመንን ሕቡራት ኢማራት ዓረብን ኣብ ጸጥታ ዘተኮረ ዘተ ከምዘካየዱ ኣገልግሎት ዜና ሳባ ሓቢሩ።
ሚኒስተር ጉዳያት ወጻኢ ሕቡራት ኢማራት ሰይፍ ቢን ዛይድ ንየመናዊ መዘንኡ ኣሕመድ ኣል ማይሳሪ፣ ብ30 ግንቦት፣ ኣብ ኣቡዳቢ ተቐቢሉ ኣብ ዘዘራረበሉ፣ እዋን፣ ኣብ ጸጥታ ናይቲ ካብ ሑቲ ሓራ ዝወጸ ከተማታት የመን ብሓባር ክሰርሑ ከምዝተሰማምዑ እቲ ማዕከን ዜና ይገልጽ።
ሚኒስተር ጉዳያት ወጻኢ የመን ናብ ሕቡራት ኢማራት ብምምራሕ ኣብ ጉዳያት ጸጥታ ብምትኳር ዝዘራረብ ዘሎ፣ እታ ሃገር ኣብ ልዕሊ የመን ወራር’ያ እትፍጽም ዘላ ክብል ክወቅስ ድሕሪ ምጽናሕ’ዩ።
ንሱ ኣቐዲሙ ኣብ ዝሃቦ መግለጺ፣ ሕቡራት ኢማራት ዓረብ ነታ ካብ ሑቲ ሓራ ዝወጸት ወደባት ከተማ ዓደን ኣብ ትሕቲ ቁጽጽራ’ያ ኣእትያታ ዘላ ክብል’ዩ ወቒሱ።
ሕቡራት ኢማራት ዓረብ፣ ንሰራዊት መንግስቲ ኣብ ክልተ ብምግማዕ፣ ንዝበዝሐ ትካላት እቲ ናይቲ ኣብ ስደት ዝርከብ መንግስቲ ንሳ ብእትምውሎም ፍሉያት ሓይልታት ተመሓድሮ ከምዘላ ብተደጋጋሚ ክትውቀስ ጸኒሓ’ያ።
ኣብ ስዑዲ ዓረብ ጅሆ ተታሒዙ ከምዘሎ ዝንገረሉ ፕረዚደንት የመን ዓብደሮቦ መንሱር ሓዲ፣ ሕቡራት ኢማራት ዓረብ ኣብ ልዕሊ ሕጋዊ መንግስቲ የመን ዕልዋ ከምዝፈጸምት’ዩ ዝኸስስ።
ብዘይካ’ዚ ኢማራት፣ ንቀይሕ ባሕርን ህንዳዊ ውቅያኖስ ኣብ ዘተኣሳስር ክሊ ማይ እትርከብ ደሴት ሶኮትራ ሰራዊታ ምውፋራ፣ ንየመን ናይ ምቁጽጻር ድሌት ከምዘለዋ’ያ ክትውቀስ ጸኒሓ።
ብኣመንቲ ሽዓ ዝምርሑ ዕጡቓት ሑቲ ንምጽራግ ብዝብል ጉልባብ ናብ የመን ኣትያ እትርከብ ሕቡራት ኢማራት ዓረብ፣ ኣብዚ እዋን’ዚ ካብ ዝበዝሐ ክፋል ህዝቢ እታ ሃገር ተቓውሞ ይገጥማ ከምዘሎ ይግለጽ።
========================


c: text/html

text:
ቀ/ሚ ኣብይ ኣሕመድ ኢትዮጵያ ሎሚ እትርከበሉ ዝለዓለፈ ፈተና ዝተመልኦ ኣብ መንጎ ሞትን ህይወትን እዩ ኢሎም።ንሶም ትማሊ ሶኑይ ንፓርላማ ኣብ ዝሃብዎ መብርሂ ነዚ ኣፀጋሚ ፈተና ሓሊፍና ንኢትዮጵያ ክነቐፅላ ምዃና ከረጋግፀልኩም እየ ኢሎም።ፌደራል መንግስቲ ንተወልድቲ ትግራይ ዝኾኑ ሰበ ስልጣን ይደፍኦም ኣሎ ንዝብል ሕቶ ድማ ነጺጎምዎ ኣለው።
ቀዳማይ ሚንስትር ኣብይ ኣሕመድ ኣብ መሪሕነት ዘሎ ለውጢ መንግስትን እታ ሃገርን ኣብ ኣዚዩ ኣፀጋሚን ሓደገኛን ኩነታት ምዃኖም ሓቢሮም።ትካላት ብኽልተ እግሮም ደው ኢሎም ለውጢ ናይ ምቕፅል ስርሖም ክፍፅሙ ከቢድ ፍተና ገጢምዎም ኣሎ ኢሎም።
“መላእ ህዝብን ቤት ምኽሪን ክርድኡዎ ዘለዎም ሎሚ እንርከበሉ ደረጃ ህንፀት ትካላትን ሃገረ መንግስቲ ክቕፅል ዘኽእል መሓውር ብኽልተ እግሩ ደው ኣይበለን።ስርሑ ዝርዳእን ዝፍፅምን መሓውር ንምፍጣር ሕጂ ናይ ለውጢ ሓይልን መንግስትን ዝርከበሉ ደረጃ ናይ ሞትን ህይወትን፣ዝለዓለ ናይ መወዳእታ ፈተና ዝተመልኦ እዋን ምዃኑ ምርዳእ የድልይ።”
ቀዳማይ ሚንስትር ኣብይ ብምውሳኽ ፈቐዱኡ ዝርአዩ ዘለው ናይ ውዲትን ሸርሕን ፖለቲካ ከምኡ እውን ስርዓት ኣልቦነት ደው ንምባል ፈተና ኮይኑ’ሎ ኢሎም ። ይኹን ደአ እምበር ይመርሑዎ ዘለው ናይ ለውጢ ሓይሊ ብዘይጥርጥር ነታ ሃገር ከምዘቕጽላ ተዛሪቦም ኣለው።
“ነዚ ቤት ምኽሪ እዚ ከረጋግፆ ዝደልይ ኣብ ሓፂርን ማእኸላይን እዋን ነዚ ናይ ውዲት፣ናይ ተንኮል፣ናይ ሸርሒ፣ናይ ሽብር ፖለቲካ ስዒርና ንኢትዮጵያ ክነቐፅላ ምዃና ብምሉእ ልቢ ክገልፀልኩም ይኽእል እየ።”
ኣብ ዝሓለፈ ዓመት ኣጋጢሙ ነይሩ ካብ ዝበሉዎ ናይ ህልውና ፈተና ውዲት ኣል-ሸባብ ምዃኑ ገሊፆም።ኣል-ሸባብ ንኬንያን ኢትዮጵያን ከጥቅዕ ምድላው ገይሩ ሳላ ኣብ ሶማል ዝርከቡ ሓይልታት ምክልኻል ኢትዮጵያ ዘካየዱዎ ስርሒት ኣብ ኢትዮጵያ መጥቓዕቲ ከይተፈፅመ ተሪፉ ኢሎም።
ኣብ ዝተፈላለዩ ከተማታት ኢትዮጵያ ብፍላይ ኣብ ክልላት ኦሮሚያን ኣምሓራን ኣባላት ብምምልማልን መርበብ ብምዝርጋሕ ንንመጻኢ መጥቓዕቲ ንምፍፃም ሰፊሕ ስራሕ ይስርሕ ኣሎ እውን ኢሎም።ኣል-ሸባብ ጥራሕ ዘይኮነስ ንኢትዮጵያ ንምፍራስ እዋኑ ሎሚ እዩ ዝብሉ ናይ ወፃእን ውሽጥን ሓይልታት ጥፍኣት ዝለዓለ ፃዕሪ ክገብሩ ፀኒሖም ኣለው ኢሎም።ነዚ ንምምካት ሓይልታት ምክልኻልን ካልኦት ኣካላት ድሕነትን ዝለዓለ ስራሕ ምስርሖም ገሊፅም።
ብዛዕባ ኣብ ዪኒቨርሲቲ ደምቢደሎ ይምሃሩ ዝነበሩ ተማሃሮን ካልኦትን ዝተጨወዩን ሰባት ክገልፁ ከለው ጨውዩ ዝተባህለ ኣካል ሓላፍነት ኣይወሰደን፤እቲ መጭወይቲ ተፈፂሙዎ ዝብሃል ከባቢ ኣብ ዝተኻየደ ዳህሳስ እውን ዝተረኸበ ሰብ የለን ኢሎም።
“እቲ ጉዳይ ዝተሓላለኸ፣ከም ድልየትና ከይንዛረብ፣ከምድልየትና እንተተዛሪብና ህይወት ሰብ ኣብ ሓደጋ ከይነውድቕ ጥንቃቐ ኣድላይ ስለዝኾነ ምኽትል ቀዳማይ ሚንስትር፣ሚንስትር ሰላም፤ላዕለዎት ሰበስልጣን ትካላት ፀጥታ ዝሓቖፈ ኮሚቴ ሰፊሕ ስራሕ ክስርሕ ፀኒሑ’ሎ።ውፅኢቱ ንህዝቢ ወግዓዊ ከምዝገብሩ ተስፋ ኣለኒ።ዘረጋግፀልኩም ግን ብሰንኪ እቲ መጭወይቲ ዝሞተ ሰብ ምህላው ዋላ ሓደ መረጋገፂ ዘይረኸብና ምዃኑ እዩ። “
ዓብዪ ህዳሴ ብዝምልከት ይካየድ ብዛዕባ ዘሎ ልዝብ ክገልፁ ከለው ዝላዘብ ዘሎ ጉጅለ ናይ መወዳእታ ፊርማ ንምፍራም ሕቶ ኣቕሪቡሎም ብዝርዝር ንምርኣይ ፊርማ ክፀንሕ ብምእዛዞም ምስ ናይ ኣሜሪካ ፕረዚደንት፣ናይ ባንኪ ዓለም ፕረዚደንትን ሚንስትርገንዘብ ኣሜሪካን ብሓባር ንውሕ ዝበለ ናይ ቴሌፎን ዝርርብ ምክያዶም ሓቢሮም።ኢትዮጵያ ብመትከል ዲፕሎማስን ልዝብን ከም እትኣምን ከምዝገለፁሎም እውን ወሲኾም ሓቢሮም።
ሎምቕነ ተወለድቲ ክልል ትግራይ ኣባላት ኣመራርሓ ካብ ናይ ፌደራል መንግስትን ኣብያተ ፅሕፈት ምምሕዳር ኣዲስ ኣበባን ናይ ምብራርን ምእግዳን ተግባር ብናትኩም ኣፍልጦ ይፍፀም ኣሎ ንዝብል ካብ ሓንቲ ኣባል ቤት ምኽሪ ንዝቐረበሎም ሕቶ ቀዳማይ ሚንስትር ኣብይ ነፂጎምዎ ኣለው።
ብመሰረት ሕጊ ምርጫ ሓደ ፓርቲ ምስ ካልኦት ፓርትታት ክሓብር ከሎ ንኩሉ ነገር ይወርስ እዩ፤ፕሮስፐርቲ ፓርቲ እውን ወራሲ ገዛኢ ፓርቲ ኢትዮጵያ ኮይኑ’ሎ ዝበዝሕ ድምፂ ዘለዎ ድማ ፕሮስፖርቲ ስለዝኾነ መንግስቲ እዩ ኢሎም።ኣብ ክልል ትግራይ ኣብዝሓ ድምፂ ዘለዎ ህወሓት ስለዝኾነ መንግስቲ እዩ፤ኣብ መንጎ ክልል ትግራይን ፌደራል መንግስትን ሕጋዊ ዝኾነ ምትእስሳርን ናይ ስራሕ ርክብን ክሕልው እዩ ኢሎም።
“ተወለድቲ ክልል ትግራይ ካብ ፌደራል መንግስቲ ይድፍኡ ኣለው ዝብል ምናልባሽ ሓንቲ ሚንስትር ካብ ስርሐን ተላዒለን ኣለዋ።ልዕሊ 10 ሚንስትር ድኤታታት ኣለው፤ዋላ ሓዲኦም ኣይተልዓሉን።ኣፈ ጉባኤ ፌደረሽን እውን ኣለዋ፤ኣይተተንከፋን።ካልኣይቲ ሚንስትር እውን ኣለዋ ኣይተተንከፋን።”
ቀዳማይ ሚንስትር ኣብይ ህዝቢ ክልል ትግራይ ከም ህዝቢ ዘግለለ መንግስቲ ኣብ ኢትዮጵያ ምፍጣር ኣይክኣልን ከምኡ ዝሓስብ እንተሃሊዩ እውን ጌጋ እዩ ኢሎም ። ህዝቢ ትግራይ ኣብ ፌደራል መንግስቲ ናይ ምስታፍ ምሉእ ብቕዓትን መሰልን ኣለዎ፤እቲ ቀዳማይ ሚንስትር ናይ ባዕሉ ካብኔ ናይ ምጥያሽ ሕገመንግስታዊ ስልጣኑ ምዃኑ ምርዳእ ግን ኣድላይ እዩ ኢሎም።
ብዛዕባ ሃገራዊ ምርጫ 2012 ንዝቐረቡ ሕቶታት ክምልሱ ከለው ቦርድ ምርጫ ኣብ ዘቐመጦ ናይ ግዜ ሰሌዳ ይኹን ካልእ ሕቶ እንተሃሊዩዎ እቲ ቤት ምኽሪ ንቦርድ ምርጫ ስሒቡ ናይ ምሕታት ስልጣን ኣለዎ ክብሉ መሊሶም።

robotstxt: allowed

filter: keep


text:
ላዕለዋይ ቤት ፍርዲ ኢትዮጵያ፣ ምስ ግንባር ሓርነት ኦሮሞ ርክብ ኣለኩም ንዝበሎም ክልተ ፖለቲከኛታት እታ ሃገር ንኣስታት 10 ዓመት ክእሰሩ ከምዝፈረዶም ሱዳን ትሪቡን ሓብሩ።
እቶም ኦልባና ለሊሳ፣ በቀለ ገርባ ዝተባህለ መራሕቲ ፖለቲካውያን ሰልፍታት ኦሮሞ፣ ነፍሲው ከፎም 13ን 8ን ዓመታት ክእሰሩ ዝተወሰነሎም ምኽንያት፣ ምስ ኦነግ ርክብ ኣለዎም ዝብል ክሲ እኳ እንተኾነ፣ ተጣበቕቲ ግና እቲ ብመንግስቲ ዝቐረብ ክሲ ሓቕነት ከምዘይብሉ’ዮም ዝዛረቡ።
ብዘይካ’ዞም ክልተ ፖለቲከኛታት፣ ሸውዓተ ካልኦት ኢትዮጵያውያን’ውን ብተመሳሳሊ ክሲ ካብ 3 ክሳብ 12 ዓመታት ክእሰሩ ተፈሪድዎም ኣሎ።
መንግስቲ ኢትዮጵያ ካብ መጋቢት 2011 ኣትሒዙ 108 ተቓወምቲ ፖለቲከኛታትን ሽዱሽተ ጋዜጠኛታትን ብተመሳሳሊ ክሲ ኣብ ቀይዲ የእትይዎም ከምዘሎ ጸብጻብ ኣምነትስ ኢንተርናሽናል የመልክት።
እንተኾነ ቀዳማይ ሚኒስተር ኢትዮጵያ ኣቶ ሃይለማርያም ደሳለኝ ኣብ ዝሓለፈ ሰሙን ምስ ቴሌቪዥን ኣልጀዚራ ኣብ ዘካየዶ ቃለ መጠይቕ፣ ኣብ ኢትዮጵያ ዝተቐየደ ወልሓደ ፖለቲከኛ የለን ክብል መሊሱ’ዩ።


text:
Radio Erena: 14 December 2017
መንግስቲ ስዊዘርላንድ፣ ነቲ ሕቡራት ሃገራት ኣብ ኤርትራ ዘካይዶ ዘሎ ናይ ልምዓት መደባት ዝውዕል 2 ሚልዮን ዶላር ሓገዝ ከምዝለገሰ ወኪል ሕቡራት ሃገራት ፕሮግራም ልምዓት ካብ ኣስመራ ኣፍሊጡ።
እቲ ወኪል ኣብ መርበብ ሓበሬታኡ ኣብ ዝዘርግሖ ዜና፣ እቲ ናይ ሓገዝ ስምምዕ ኣብ መንጎ ወኪል ልምዓትን ምትሕግጋዝን ስዊዘርላንድ ገርሃርድ ሴግፍረድን ወኪል ሕቡራት ሃገራት ፕሮግራም ልምዓት ኣብ ኤርትራ ሱዛን ንጎንግን’ዩ ብ7 ታሕሳስ ኣብ ኣስመራ ተኸቲሙ።
እቲ ብስዊዘርላንድ ተለጊሱ ዘሎ ገንዘብ፣ ኣብ ምምዕባል ሞያዊ ክእለት መንእሰያት ክውዕል ምዃኑ ኣብቲ ስምምዕ ተሓቢሩ።
ዕላማ’ቲ ብስዊዘርላንድ ዝተለገሰ ገንዘብ፣ ንመንእሰያት ሞያዊ ስልጠና ብምሃብ ዓቕሞምን ኣታዊታቶምን ብምዕባይ ናብ ስደት ከየቛምቱ ንምግባሮም ምዃኑ ዝሓበረ ወኪል ሕቡራት ሃገራት ፕሮግራም ልምዓት ካብ ኤርትራ፣ ነዚ ንምትግባር ንሓሙሽተ ዓመታት ዝጸንሕ ናይ 25 ሚልዮን ዶላር ፕሮጀክት ተሰሪዑ ከምዘሎ ኣብሪሁ።
ሕቡራት ሃገራት ፕሮግራም ልምዓት ልዕሊ 7 ሚልዮን ካብዚ ክምውሎ እንከሎ፣ እቲ ዝተረፈ ከኣ ከም ስዊዘርላንድ ዝኣመሰላ ለገስቲ ሃገራት ክሽፍንኦ ትጽቢት ኣሎ።
ይኹን’ምበር ኣውራ ጠንቒ ስደት መንእሰያት፣ ኣብ ኤርትር ዘሎ ናይ ግዜ ገደብ ዘይብሉ ሃገራዊ ኣገልግሎትን ከቢድ ምግሃስ ሰብኣዊ መሰላትን ብምዃኑ፣ ብሓገዝን ስልጠና መንእሰያትን ጥራይ ስደት ኤርትራውያን ደው ክብል ከምዘይኮነ ሓያሎ ወገናት ይሰማምዑ።
ፓርላማ ስዊዘርላንድ ብ4 ታሕሳስ፣ ኣብ ጉዳይ ናብታ ሃገር ዝውሕዙ ዘለዉ ኤርትራውያን ስደተኛታትን ኣብ ኤርትራ ዘሎ ኩነታት ሰብኣዊ መሰላትን ድሕሪ ምዝታይ፣ ኣብ ኤርትራ ኤምባሲ ንምኽፋት ኣብ ዝብል ነጥቢ ከምዝተኻትዓሉ ኣቐዲሙ ምሕባሩ ይዝከር።
እንተኾነ እቲ ፓርላማ ኣብቲ ጉዳይ ዝተፈላለየ መርገጺታት ብምሓዙ ኣብ ወርሒ ሚያዝያ 2018 ደጊሙ ክዝተየሉ ተወሲኑ።
================================


text:
Radio Erena: 05 June 2018
ፈጻሚት ሽማግለ ናይቲ ኣብ ስልጣን ዝርከብ ሰልፊ ኢህወደግ፣ ስምምዕ ሰላም ኣልጀርስን ውሳኔ ኮሚሽን ዶብን ምሉእ ብምሉእ ተግባራዊ ክኸውን ምውሳና ኣገልግሎት ቴሌቪዥንን ሬድዮን ኢትዮጵያ ሎሚ 5 ሰነ ኣብ ዝሃቦ ሓበሬታ ኣፍሊጡ።
ኢህወደግ ናብዚ ውሳኔ ዝበጽሕ ዘሎ፣ ምእንት ሰላምን ምዕባለን ክልቲኡ ህዝብታት ምዃኑ’ዩ ዝገልጽ።
እንተኾነ፣ ካብታ ቀንዲ መሰሓሓቢት ኮይና ዝጸንሐት ናይ ኤርትራ ምዃና ብኮሚሽን ዶብ ዝተወሰነት ባድመን ካልእ ከባቢታትን ክስሕብ ምዃኑ ኣየነጸረን።
ድሕሪ ስምምዕ ኣልጀርስ፣ ኮሚሽን ዶብ ኤርትራን ኢትዮጵያን ኣብ 2002 ኣብ ዝሃቦ ብይን፣ ባድመ ናይ ኤርትራ ምዃና እኳ እንተወሰነ፣ ኢትዮጵያ ካብቲ ናይ ኤርትራ ምዃኑ ዝተነጸረ ባድመን ካልእ ከባቢታትን ንኽትስሕብ፣ ዘተ ከም ቅድመ ኩነት’ያ ከተቕርቦ ጸኒሓ።
መንግስቲ ኤርትራ ብወገኑ፣ ዘተ ክካየድን ዝምድና ክልትኤን ሃገራት ናብ ንቡር ክምለስን፣ ኢትዮጵያ ንስምምዕ ኣልጀርስን ነቲ ቀያድን ናይ መወዳእታን ውሳኔ ኮሚሽን ዶብን ብዘይቅድመ ኩነት ከተተግብር ክጽውዕ ምጽንሑ ይፍለጥ።
እቲ መንግስቲ፣ ብዛዕባ’ቲ ፈጻሚት ሽማግለ ኢህወደግ፣ ንስምምዕ ኣልጀስርን ውሳኔ ኮሚሽን ዶብን ምሉእ ብምሉእ ከተግብር ምዃኑ ዝሃቦ ሓበሬታ ኣመልኪቱ፣ መግለጺ ከውጽእ ትጽቢት ይግበር።
መንግስታት ኤርትራን ኢትዮጵያን፣ ናብ ኩናት ዘእተወን ምኽንያት ብቀንዱ ጉዳይ ዶብን ዋንነት ባድመን ጥራይ ስለዘይነበረ፣ ኢትይጵያ ሰራዊታ ካብቲ ከባቢታት እንተስሒባ’ውን ናይ ሰላም ጎደና እዘን ክልተ ሃገራት ርሑቕ ምህላው’ዮም ዝተፈላለዩ ወገናት ትንታነታቶም ዝህብሉ።
=====================


text:
መሪጌታ ባራኺ ገብረመድኅን ካብ ኣቦኦም ገብረመድኅን ተስፋእግዚእን፡ ካብ ኣደኦም ሥላስ የዕብዮን ኣብ ዞባ ደቡብ ዓረዛ ብ1937 ዓ.ም.ግ (1944 ዓ.ም.ፈ) ተወሊዶም፣ ስሞም ከኣ ‘በረከተአብ’ ተባህሉ። ከም ነቢይ ሳሙኤል (1ይ ሳሙኤል 1፥21-24) ካብ ንእስነቶም ንኸገልግሉ ናብ ቤተ እግዚአብሔር ተላእኩ።
ኣብ ገዳም ደብረ ድማኅ አቡነ መርቆሬዎስ ካብ መምህር ገብረእግዚአብሔር ካብ ንባብ ክሳብ ፀዋትወ ዜማ ኵሉ ትምህርተ ዲቁና ተማሂሮም መዓርገ ዲቁና ተሠየሙ።
ቅዱስ ዳዊት ‘ይጥዕመኒ ሕገ አፉከ እመዓር ወሦከር’ ከምዝበለ ብቃለ እግዚአብሔር ስለዝተመስጡ ትምህርቶም ብምቕጻል ካብ የኔታ በርሀ ባራኺ ትምህርተ ቅኔን ትርጓሜ መጻሕፍትን ተማህሩ።
መሪጌታ ባራኺ ኣዝዮም መስተውዓሊ ፈታዊ ትምህርቲ ስለዝነበሩ ኣብ መንፈሳዊ ትምህርቲ ጥራሕ ከይተሓጽሩ፡ ኣካዳምያዊ ትምህርቲ ኣብ ቤት ትምህርቲ አቡነ ባስልዮስ ኣዲስ ኣበባ ’ውን ክሳዕ 8ይ ክፍሊ (1958-1966 ዓ.ም.) ብዝግባእ ተማህሩ።
ኣብ ሃገረ ኢትዮጵያ ኣብ ቤት ማኅተም ትንሣኤ ዘጉባኤ ንኣርባዕተ ዓመት ከምኡ’ውን ኣብ ዝተፈላለየ ዓውዲ እናሠርሑ ድኅሪ ምጽናሕ፡ ናብ ሃገሮም ኤርትራ ተሰጒጎም መጽኡ እሞ ብቕዓት ትምህርቶምን ኣገልግሎቶምን ተመስኪርሎም ኣብ ቤት ማኅተም ኮከበ ጽባሕ ማኅበረ ሓዋርያት ብዕለት 3 ሐምሌ 1992 ዓ.ም. (10/07/2000 ፈ) ሥራሕ ጀመሩ።
ኣብ አርትዖ ቅዱሳት መጻሕፍት ተመዲቦም፡ ዓበይቲ ቅዱሳት መጻሕፍትን መጽሔታትን ዓውደ አዋርኅን . . . ኣብ ምድላውን ምርታዕን ሠርሑ። ምስ መምህራን ሊቃውንትን ሠራሕተኛታትን ብፍቕሪ ተጸሚዶም ብትሕትናን ትግሃትን ትዕግሥትን ክሳዕ ዕለተ ዕረፍቶም ዘገልገሉ ናብ ውሉድ ወለዶ ዝሰጋገር ዝኽሪ ዝኃደጉ ኣቦ እዮም።
ብ1953 ዓ.ም. ምስ ወ/ሮ ወለተብርሃን ንጉሠ ብተክሊል ቃል ኪዳን ኣሲሮም 8ተ ውሉድ ወሊዶም እዮም።
ብምኽንያት ስእነት ጥዕና ናብ ሃገረ ሱዳንን ኣሜሪካን እናኸዱ ይሕከሙ እኳ እንተነበሩ፡ ‘ሕጅስ ሓሚመ ደኺመ እየ ይኣኽለኒ’ ከይበሉ ኣብ ዝተመልስሉ ካብ ሰዓታት ሥራሖም ከየኅለፉ ብዘይ ምቍራጽ ብተወፋይነት ይሠርሑ ነበሩ።
እንሆ ድማ ከምቲ ሓዋርያ ቅዱስ ጳውሎስ ዝበሎ “በድርየኒ ፈጸምኩ ወሃይማኖትየኒ ዐቀብኩ፡ እንከሰ ጽኑሐ ሊተ አክሊለ ጽድቅ ዘየዐሥየኒ እግዚአብሔር ይእተ ዕለተ መኰንነ ጽድቅ ” (2ይ ጢሞ. 4፡6-8) ዕለተ ዕረፍቶም ኣኺሉ፡ ኣብ መበል 77 ዓመት ዕድመኦም ምሸት ሰንበት 02 መስከረም 2014 ዓ.ም. (12/09.21 ፈ.) ብሃንደበታዊ ሕማም ኣብ ሆስፒታል ኦሮታ ብሰላም ዓሪፎም።
ብዕለት 6 መስከረም 2014 ዓ.ም.ግ ድማ ኣብ ቅዱስ ቂርቆስ ቤተ ክርስቲያን (ዓረዛ) ብፁዕ ኣቡነ ባስልዮስ ዋና ኣማኃዳሪ መንበረ ፓትርያርክ፡ ካብ ዝተፈላለየ ቦታ ስመጽኡ ሊቃውንት ውሉደ ክህነት ምእመናንን ምእመናትን ኣብ ዝተረክቡሉ፡ ዝግባእ ጸሎታት ምስ በጽሓሎም ኣብዚ ቤተ ክርስቲያን ብኽብሪ ሥርዓተ ቀብር ተፈጺምሎም።
ኦ እግዚኦ አዕርፍ ነፍሰ አቡነ በረከተአብ! / ኦ ጐይታ ነፍሲ አቡነ በረከተአብ (መሪጌታ ባራኺ) ብሰላም ኣዕርፍ!!!


text:
ኣስተንትኖ ቃል ኣምላኽ መጋቢት – 22.2018
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ዮሓ.8:51-59
እቲ ቓለይ ዝሕሉ ዘበለ ንዘለዓለም ከም ዘይመውት ብሓቂ፥ ብሓቂ እብለኩም አሎኹ” በሎም። አይሁድ ድማ “ ጋኔን ከም ዘሎካ ሕጂ ፈለጥና፤ አብርሃም ሞይቱ፥ ነቢያትውን ሞይቶም፥ ንስኻ ግና ‘ቃለይ ዚሕሉ ንዘለዓለም አይክመውትን እዩ’ ትብል አሎኻ። ካብቲ ዝሞተ አቦና አብርሃምዶ ንስኻ ትዓቢ ኢኻ፧ ነቢያትውን ሞይቶም፥ ንርእስኻ መን ትገብራ አሎካ፧” በልዎ። ኢየሱስ ከአ “ አነ ገዛእ ርእሰይ እንተ አኽበርኩ ክብረተይ ኮንቱ ኢዩ። ዘኽብረኒስ እቲ ንስኻትኩም አምላኽና እትብልዎ አቦይ እዩ፡፤ ንስኻትኩም አይትፈልጥዎን ኢኹም፥ አነ ግና እፈልጦ እየ። አይፈልጦን እንተ ዝብል ከአ ከማኻትኩም ሓሳዊ ምኾንኩ ነይረ። አነ ግና እፈልጦ ቓሉዉን እሕሉ እየ። አቦኹም አብርሃም መዓልተይ ኪርኢ ኸም ዘለዎ ፈሊጡ ተሓጎሰ፥ ርእዩ ኸአ ባህ በሎ” እናበለ መለሰሎም። ኢየሱስ ከአ “ ብሓቂ፥ ብሓቂ እብለኩም አሎኹ፥ አብርሃም ከይተወልደ ኸሎ ‘ አነ አሎኹ’” በሎም። ስለዚ ኪድርብዩሉ እምኒ አልዓሉ፥ ኢየሱስ ግና ተኃብአ፥ ካብ ቤት መቕደስውን ብማ እከሎም ኃሊፉ ወፀ።
- ኣስተንትኖ
አብዚ ናይ ሎሚ ቃል አምላክ መድኃኒና ኢየሱስ ክርስቶስ እቲ ቓለይ ዝሕሉ ዘበለ ንዘለዓለም ከም ዘይመውት ብሓቂ፥ ብሓቂ እብለኩም አሎኹ” እናበለ ንነፍሲ ወከፍና አብቲ ብሕይወቱን ቃላቱን ዝሰበኸልና ቃል ሕይወት አሚና ክንጎዓዝ ይዕድመና። ሓድሽ ኪዳን መፈጸምታ ናይቲ ብሉይ ኪዳን ኢዩ። ንብሉይ ኪዳን ከምቲ ዝግባእ ክንርድኦ አንይንኽእልን ምስ ሓድሽ ኪዳን ክነምብቦ እንተዘይኪ ኢልና። ክርስቶስ በዚ ናይ መዓልቱ ቃል አምላኽ ጌሩ ሕብረት ናይ ብሉይን ሓድሽን ኪዳን ይምህረና።
እቶም ንኢየሱስ ዝሰምዑ ዝነበሩ ግና ነዚ ሓቂ እዚ ክቅበሉ አይተረኽቡን። “ጋኔን ከም ዘሎካ ሕጂ ፈለጥና፤ አብርሃም ሞይቱ፥ ነቢያትውን ሞይቶም፥ ንስኻ ግና ‘ቃለይ ዚሕሉ ንዘለዓለም አይክመውትን እዩ’ ትብል አሎኻ። ካብቲ ዝሞተ አቦና አብርሃምዶ ንስኻ ትዓቢ ኢኻ፧ ነቢያትውን ሞይቶም፥ ንርእስኻ መን ትገብራ አሎካ፧” በልዎ። አይሁዳውያን ነቲ ክርስቶስ ዝአውጆ ዘሎ ሓቂ አይርድእዎን። ንሱ ብዛዕባ ሞት ናይ ነብሲ ዘለዓለማውን ይዛረብ፡ ንሳቶም ብዛዕባ ሞት ስጋ ይሓስቡ። አብ ብቅድሚ ክርስቶስ ሞት ስጋና ድቃስ ኢዩ – ካብዚ ምድራዊ ጉዑዞና ናብቲ ሰማያዊን ዘለዓለማዊን ቤተና እንሳገረሉ ኢዩ። እዚ ከአ እቲ ሓቀኛ ሞት አይኮነን። እቲ ሓቀኛ ሞት እቲ ዘለዓለማዊ ሞት ኢዩ። እቲ ሳዕቤን ሓአትና ዝመጽእ ኩኔነ ኢዩ፡፤ እዚ ንአይሁዳውያን ሓሶት ነበረ፡ ምኽኒያቱ አብራሃም ነቢያት ኩሎም ሞይቶም ኢዮም፡ ዝለዚ ኢዮም ከአ “ካብቲ ዝሞተ አቦና አብርሃምዶ ንስኻ ትዓቢ ኢኻ፧ ነቢያትውን ሞይቶም፥ ንርእስኻ መን ትገብራ አሎካ፧” እናበሉ ክሓትዎ ዝተረኽቡ።
አብርሃም አብቲ ጸዋዕታ አምላኽ ብምእማኑ አቦ ኹሉ ተባህለ። በቲ እምነቱ ኸአ ናብቲ ምጽአት ክርስቶስ የማዕዱ ነበረ። ክርስቶስ እቲ መሲሕ እግዚአብሔር አብ ብሉይ ኪዳን ዘተስፈዎ ኢዩ። ንሱ ንስራኤል ከድኅና ዝነበሮ ኢዩ። ግና ዕብራውያን ነዚ ሓቂ እዚ ክአምኑን ክቅበሉን አይክእሉን። ክርስቶስ እምበአር ናብዚ ዓለም ብምጻእ መገዲ ድኅነት መሃረና። ትእዛዛቱ ሰሪዑልና። ሎሚ እምበአር ደጊሙ ነዚ ትእዛዝ እዚ እንተ ሓሊኹም መንግስተ አምላኽ ክትወርሱ ኢኹም አይክትሞቱን ኢኹም ይብለና አሎ። ንኸይንመውት ክርስቶስ አብ ቃላቱ እሙናት ኮይና ክነብር ይሓተና። ዝለዚ መንግስተ አምላኽ ንምውራስ ካብቲ ዘለ ዓለማዊ ሞት ንምድኃን ሕይወትና ብትምህርተ ክርስቶስ ክምራሕ አለዎ። “ኣቦኹም ኣብርሃም መዓልተይ ኪርኢ ተሓጐስ፡ ረኣያ’ሞ ባህ በሎ ኢሉ ምስተዛረቦም ኣይሁድ ብወገኖም ጌና ሓሙሳ ዓመት እኳ ዘየበርካስ ንኣብርሃም ርኢኻዮ በልዎ። ኢየሱስ ከኣ ኣነ ኣብርሃም ከይተወልደ ከምዘሎኹ ብሓቂ ብሓቂ እብለኩም ኣለኹ በሎም።
ቃል ክርስቶስ ቃል እግዚአብሔር አቦ ኢዩ ነሩ። እግዚአብሔር አብ ብመድኃኒና ኢየሱስ ክርስቶስ ጌሩ ኢዩ እዚ ሓቂ እዚ ዝምህር ዘሎ። ንሳቶም ንእግዚአብሔር አቦ አይፈልጡዎን ኢዮም። ክርስቶስ ግና ይፈልጦ ምክኒያቱ ካብኡ ዝለዝመጸ። ንስኻትኩም አይትፈልጥዎን ኢኹም፥ አነ ግና እፈልጦ እየ። አይፈልጦን እንተ ዝብል ከአ ከማኻትኩም ሓሳዊ ምኾንኩ ነይረ። ”እቲ ንሱ ዝግበሮ ሥራሕ ናይ ኣቡኡ ምኳኑ እቲ ኩሉ ኣብኡ ዝፍጽሞ ከም ዚፍጽም’ውን ይዛረብ። ቃል ኣምላኽ ክርስቶስ ኣብ መዓጹ ልባትና የንኳሕኩሕ’ዩ ድመጹ ኣለሊና ልብና ከፊትና ምሳና ከም ዝነብር ክንገብር ኣሎና። ክርስቶስ ኣብ ዘለዎ ከኣ ኣብኡ ሕይወት ኣሎ። እኳ ድኣ ክርስቶስ ዝመጸን ዝተረኽበን ምልኣት ሕይወት ጸጋ ኣብ ልዕለ ጸጋ ንቕበል ኢና (1፡16) ልብና ብቅኑዕ ሕልናን ዝትንስእ እንተደኣ ኮይኑ ኸኣ ኩሉ ጽቡቕ ዘበለ ክንገብር ንኽእል ኢና። ቃልካ ንእግረይ መብራህቲ ንመንገደይ ብርሃን ኢዩ”፡ እናበልና እምበኣር ንእግዚኣብሔር ኣምላኽና ልቃላቱ ልባትና ንኽፈተሉ። ኣሜን!
ስብሓት ንአብን ንወልድን …………::
ኣባ ሓጎስ ተስፋግቢር


text:
ንሕነሰ ተፈሳሕነ ወዘጥቀ ክቡር አምባሳድር ተፈስሓ ትፍስሕተ ዓቢየ
ጥቀ ክቡር አቡነ ሉዊስ ሚጌል (Mons. Lues Miguel) አምባሳድር ሃገረ ቫቲካን ናይ ሱዳንን ኤርትራን፡ ምስ ጽሓፊኦም አባ አንጦንዮስ፡ ሎሚ 2 ጥቅምቲ 2020፡ ምሳና ስደተኛታት ኤርትራ፡ አብ ቤተ ክርስትያን ቅደሳን ጴጥሮስን ጳውሎስን፡ ካርቱም ቀዲሶም። እዚ ዝተጠቕሰ ኤምባሲ ቫቲካን፡ ዳርጋ ንዓመት ዝቀራረብ ጊዜ ብዋና አካያዲ ስራሕ ጥራይ ኪካየድ ድሕሪ ጸኒሑ ኢዩ፡ አቡነ ሉዊስ ነዚ ቦታዚ ተመዚዞም፡ ብ7 መስከረም 2020፡ ናብ ካርቱም ዝአተዉ። ንሶም ምኽንያት ክብረ በዓል ቅደስ ፍራንቸስኮስ በዓል አሲዚ ገይሮም እዮም ምሳና ውዒሎም። ከም ንፈልጦ በዓል ቅ. ፍራንቸስኮስ፡ ሎሚ ዓመት ሰንበት 4 ጥቅምቲ ኢዩ ዝውዕል። እንተኾነ ዝበዝሔ ስደተኛና፡ ሰንበት መዓልቲ ስራሑ ስለዝኾነ ንሎሚ ዓርቢ ዕለት 2 ጥቅምቲ አብዒልናዮ።
ምአመናን ብሰሙኑ ተሓቢሩዎም ስለዝቐነየ፡ ንኽልቲኡ ማለት ንክብሪ በዓል ቅ. ፍራንቸስኮስን ንተቕባል ሓድሽ አምባሳደርን፡ ከማልኡ ብንግህኡ ንቤተ ክርስትያን መልእዋ።
አጋይሽ ምስ መጹ፡ አብ ማዕጾ ክልተ ጽቡቓት ሕጻናት ነጋይሽ ነናቶም ዕትርቲ ዕንባባ ድሕሪ አቐቢለን፡ ሰለስተ ጉጅለ መማህራን (መዘምራን ቅደሳን ጴጥሮስን ጳውሎስን፡ መዘምራን ቅ. አንጦንዮስ፡ መንእሰያት አባላት ዓለማዊ ፍራንቸስካዊ ማሕበር) ምስኦም`ውን አደታት፡ እናዘመርና ናብ ቤ/ያን አእተናዮም`ሞ፡ ተላቢሶም መስዋዕቲ ቅዳሴ አዕረጉ።
ክቡር ጳጳስ አምባሳደር፡ አብ ስብከቶም፡ በቲ ቆጺርካ ዘይውዳእ ብዝሒ ሕዝቢ፡ እሞ ከአ ኩሉ መንእሰይ ዝበልዎ፡ በገባብ ዝተገብረሎም ተቕባል ሓጎሶም ድሕሪ ገሊጾም፡ ዘስምዕዎ ስብከት አብ 3 ነጥቢ ዝጥቕለል ነበረ።
1ይ- ዝበዛሕና ክንህብትም፡ ክንልዕል፡ ክንፍለጥ ለይትን መዓልትን ንጽዕር እንክንከውን፡ እዚ ሎሚ ነኽብሮ ዘሎና ዓቢይ ጻድቕ ቅ. ፍራንቸስኮስ ግን፡ አንጻሩ ክደኪ፡ ማልት ክትሕትሕ፡ ክደኪ፡ ክርሳዕ ዝጽዕር ኢዩ ነይሩ። ምንጪ ዕቤት ቅድስናኡ ከአ ካብዚ ኢዩ ነይሩ።
2ይ ቅ. ፍራንቸስኮ 5 ብደገ ዝርኤ አቑሳል ቅንዋት ጎ. ኢ. ክ. ንዓመታት ተሸኪሙ ተመላለሰ፡፡ ዝበዝሔ ሰብ ግን፡ ከምቲ ቅ. ጳውሎስ ``አነስ ስንብራት ስቓይ ኢየሱስ ጸይረ ይኸይድ አሎኹ ዝበሎ፡ ዝርኤ ዘይኮነስ ብደገ ዘይርኤ መስቀል ጸርና ንመላለስ ዘሎና ኢና። ሕልፊ ከኣ ንስኻትኩም ስደተኛታት፡ ስድራኹም፡ ዓድኹም፡ አሕዋትኩም፡ ባህልኹም ወዘተ ገዲፍኩም ተሰዲድኩም፡ ንዓኹምን ንአባላት ስድራ ቤትኩምን ናብ ትሕግዝሉ ስፍራ ክትከደ ሃንቀው ትብሉ ዘሎኹም ስለዝኾንኩም፡ ነቲ ኩሉ ካብዚታት ዝመንጨወ መሳቕል ሒዝኩም ትመላለሱ ዘሎኹም ኢኹም። እምበአር እዚታት ሓደ ካብ መጽደቒኹም ምኻኑ ዘኪርኩም ጽርዎ።
3ይ ቤ/ያን አደና አይገደፈትኩምን፡ ተፍቅረኩምን ትሓልየልኩምን ኢያ። አብ ሃገርኩም ነናይ ዓድኹም፡ ቁምስናታት ገዲፍኩም መጺእኩም። አብዚ ከአ ልክዕ ነታ ናይ ዓድኹም ትመስል ቊምስና ቤ/ያን ሓሊፋ ጸኒሓትኩም። ቆሞሳትኩም ከማኹም ዝሓሸ መጻኢ ሕወት ክረኽቡ ዝተሰደደ ዘይኮኑስ፡ እዞም ሎሚ ክብረ በዓል አቦኦም ዘኽብሩ ዘሎዉ ፈለስቲ ካህናት ካፑቺኒ ኢዮም፡፡ ንሳቶም ንዓኹም ብነፍስን ብስጋን ክጓስዩ አብ ሞንጎኹም ይርከቡ አሎዉ። ዕድለኛታት ኢኹም። ንአምላኽ`ውን አመስግኑ ኢሎም ቃል ስብከቶም ደምደሙ።
ድሕሪ ቅዳሴ፡ ካብ ቤ/ያን ከይወጻና፡ ያሬዳውያን ብአባ ዳዊት ተኽለ ተመሪሖም፡ ንክቡር ጋሻ ቅኔን ሸብሸቦን ገበርሎም። ትሕዝቶ ቅኔኦም፡
ሙኖዝ ተወፈየ አሓተ መርኤተ
ምድረ ካርቱምሂ ጽርሕ፡
ለኤደን እንተ ምጣኔሃ እስከ ዕጽ ነዋህ፡
መርሶ ስደዳን ይእቲ ሕጽረተ አድማስ ኯኩሕ
እንተ ልዊስሂ ዘኮና አቡሃ የዋህ
አምሳሊሁ ገጽ ወርህ ፍሱሕ
ዝብል ነበረ። እቶም ንፈለማ ጊዜኦም፡ ዜማ፡ መቖምያ-ጸናጽል፡ ገዚፍ ከቦሮ፡ ውዝዋሴ አስረጋጭ መንእሰያትን ዝተመልከቱ አምባሳድር፡ ድሒሮም አብዚ ሃገር ካብ ዝመጽእ፡ንፈለማ ጊዜ ምሳኹም ተራኺበ ከም አብ ሰማያዊ መካን ዝውዓልኩ ኮይኑ ተሰሚዑኒ፡ ብዙሕ ከአ ተሓጒሰ በሉ።
ቀጺሉ፡ ወ/ሪት ሃይገት ተኽለማርያም፡ ሓላፊት አባላት ሳልሳይ ፍራንቸስካዊት ማሕበር፡ ንክቡር አምባሳድር፡ በዚ ዕለት`ዚ ምሳና ምውዓሎም ሓጎሳን ምስጋናአን ድሕሪ ገሊጻ፡ ብዛዕባ አብ ቅ. ፍራንቸስኮስ ዝነበረ ብርቱዕ መንፈስ ተልእኾ ወንጌል ተዛሪባ፡ አባላታ`ውን አብዚ ትማሊ ዝፈለመ ወርሒ ሚስዮናውያንን ምስዮንን፡ መዓልቲ መጸ፡ ከም ቅድስት ተሬዛ (ጠበቓ ሚስዮን) ብጸሎተ መቑጸርይ፡ ንሚስዮናውያን ካህናትናን ደናግልናን፡ ክንዝክሮም ንምእመናን አተሓሳሰበት።
ወርሒ ጥቅምቲ ወርሒ ንሚስዮናውያን ብመንፈስን ብግዙፍ ሓልዮትናን ሞራልን ደገፍን ንገብረሉ ወርሒ ኢዩ ከአ በለት። ከምኡ ምግባር ሓደ ህያብ አባላት ዓለማዊ ፍራንቸስኮስ ማሕበር ኢዩ። አብ መጨረሽታ ከአ ንሳ አብዚ ሱዳን ንዓናን ንሱዳናውያንን አገልግሎቶም ዘወፍዩ ዘሎዉ ደቂ ሃገርና ሚስዮናውያን ካህናትን ደናግልን፡ አባ ገብራይ፡ አባ ሰሎሞን፡ አባ ስብሃቱ አባ ክፍለኢየሱስ፡ እናቴ ኦልጋ፡ እናቴ ፍረወይኒ፡ እናቴ ለተመስቀል፡ እናቴ ጸጋ፡ እናቴ ወይኒሸት ምህላዎም ዘኪረን፡ ንስሌኦምን ንስለ ኩሎም ሚስዮናውያንን፡ አብዚ ወርሒ`ዚ ብፍሉይ አብ ጸሎትና ንዘክሮ በለት። ድሕሪኡ ንቅ. ፍራንቸስኮስ ዝምልከት መልእኽቲ ሓዘል፡ ተዋስኦ ብደቂ ማሕበር ቀረበ። ቀጺሉ ንኩሉ ምእመን፡ ብደቂ ማሕበር ዝተሰናደወ፡ ምሳሕ ቀጸለ። ክቡር አምባሳድር በቲ ፈጺሞም ዘይተጸበይዎ፡ እንግዶት ብዙሕ ተሓጎሱን አመስገኑን። በዚ ከአ ፍጻሜ ዕለቱ ኮነ።
ክብሪ ንእግዚአብሔር ይኹን።
አባ ክፍለኢየሱስ ገ/ስላሴ


text:
ፕረዚደንት ጠቕላሊ ቤት ፍርዲ ኢትዮጵያ ወ/ሮ መዓዛ ኣሸናፊ መንግስቲ ኢትዮጵያ ሰብኣዊ መሰላት ብምኽባርን ክኽበር ብምግባርን ዓለምለኸ ግቡኡ ክፍጽም፣ልዕልና ሕጊ ብምስፋን ድሕነት ዜጋታቱ ክሕልውን ኣለዎ ኢለን ።
መበል 71 ዓመት መዓልቲ ሰብኣዊ መሰላት ምኽንያት ብምግባር ኮሚሽን ሰብኣዊ መሰላት ኢትዮጵያን ንሰብኣዊ መሰላት ዝሰርሑ ስቪክ ማሕበራትን ብሓባር ኣብዘዳለውዎ መድረኽ መደረ ዘስምዓ ወ/ሮ መዓዛ ኣሸናፊ ከምዚ ኢለን።
“ኣብ ጥሕሰት ሰብኣዊ መሰላት ዘሎ ፀገም ፈፂምና ብትዕግስቲ እንሪእዮ ኣይኮነን።መንግስቲ በዚ መዳይ ብዕቱብ ክሰርሕ ከምዘለዎ ኩላትና እንሰማምዐሉ እዩ።”
ኣብቲ መድረኽ ዝቐረበ ናይ ሓባር መግለፂ ኣብ ቀረባ እዋን ብሰንኪ ዝተፈጥሩ ግጭታት ዝጥፍአ ህይወት፣ጉድኣት ኣካል፣ምዝንባል ሰባት፣ዕንወት ንብረትን መግሃስቲ ሰብኣዊ መሰላት እናተጋደደ ምምፅኡ ናይ መንግስቲ ሕጊ ናይ ምኽባርን ናይ ፍትሒ ሕቶታት ናይ ምምላስ ተኽእሎ ፈተነ የጋጥሞ’ሎ ይብል ።ዜጋታት ንዝኸፍአ ቅልውላው ሰብኣዊ መሰላት ይቓልዑ ምህላዎም ዝምልከቶም ኣካላት ሕጊ ከኽብሩ፣ኣብ መግሃስቲ ሰብኣዊ መሰላት ዝተሳተፉ ውልቀሰባትን ትካላትን ብቕልጡፍ ተሓተቲ ክገብሩ እቲ መግለፂ ወሲኹ ሓቢሩ’ሎ።
ኣብቲ መድረኽ “ሰላምን ሰብኣዊ መሰላትን ኣብ ኢትዮጵያ፣ ብድሆታት፣ዕድላትን ዓወታትን” ኣብ ትሕቲ ዝብል ኣርእሰቲ ዝቐረበ ፅሑፍ ምይይጥ ተኻይዱ’ሎ።


text:
ተስፊት ኣብርሃም
4ይ ክፋልን መደምደምታን
መጽሓፍ ተረፍ ንዅሉ መዳይ ህይወት ማለት ካብ ግዜ ቝልዕነት ክሳብ ግዜ ንእስነትን ኣብ ምልላይን ምድህሳስን ትርጉም ህይወትን እተርኢ መጽሓፍ ኮይና፡ ኣብ ኣሰራርዓ ዛንታታት ድማ መስርዖም ሒዞም እናዓበዩ ዝኸዱ ዛንታታት እዮም።
እቲ ዘገርም ጽባቐ ናይዛ መጽሓፍ ብዝተፈላለዩ ቅዲታት ዝተዓዩ ኰይኖም፡ ኵሎም ድማ ነጸብራቕ ናይ ሓደ መንእሰይ ኣብቲ ሕብረተ ሰቡ ዘንጸባርቖን ዘለዎ ግደን ብምርኣይ እዩ እቲ ዛንታታት ተዓዩ። ይዀን እምበር፡ ብዝተፈላለዩ ቅዲታት እዞም ዛንታታት ምዕያዮም ንደራሲ ሓደ ካብቲ ሓያል ጎድንታቱ ዘብሎ ይኽእል እኳ እንተኰነ፡ ማዕረ ማዕሪኡ ከኣ ሓደ ካብቲ ድኹም ጐድንታቱ ከብሎ ዝኽእል ኢዩ። ምኽንያቱ ዝዀነ ጽሓፊ ናቱ መለለዪን መንነትን ቅዲን ባህልን ልምድን ክህልዎ ስለ ዘለዎ። ዝተፈላለዩ ዓበይቲ ጽሓፍቲ ዓለምና፡ ነናቶም ቅዲ ብምሓዝ ንቡዙሓት ጽሓፍቲ ክጸልዉን ተዘካሪ ዕዮ ክገድፉን ኪኢሎም ኢዮም። ደራሲ መጽሓፍ ‘ተረፍ’ እዛ መጽሓፉ ብዅልንትንኣ ተዘካሪትን ነባሪት ስራሕን ከብላ ዝኽእል ብዙሕ እኳ እንተሃለወ። ብናይ ብዙሓት ጸሓፍቲ ጽልዋ ድርሳኑ ከሪኤና ይኽእል እምበር፡ ፍሉጥ መለለዪ ክገድፈልና ግን ኣይከኣለን። ንኣብነት “መልሲ ጐደና” ብ ኢኒሸሽናል ስቶሪ ዝተዓየት ስራሕ ኢያ። “ዓራዪ ሰዓት” ብ ፕሎትለስ(ትልሚ ኣልቦ) ዝተዓየት ኢያ። “ዕርቂ” ብቾኮቭያን ሞድ ዝተሰርሐት ኢያ። ብጥምዙዝ ዛንታ ዝውድኡ እውን ኣለዉ። ብኸምዚ ምጽሓፉ ማዕረ እቲ ኣድናቖታዊ መልሰ ዕንጋለ፡ ነቐፌታዊ መልሰ ዕንጋለ ክዘንቦ ከም ዝኽእል ግን ፍሉጥ እመስል። ዋላ’ኳ ጽሓፍቲ ሃገርና ብሓደ ቅዲ ብጥምዙዝ ወይ ድማ ብኣደናቂ ኣፈጻጽማ (twisted end/ surprise ending) ጥራይ ዝፍለጡ እንተዀኑ፡ ቅዲታቶም ግን ከነለልዮ ኪኢልና ኢና። ዋላ’ኳ እቲ ትሕዝቶ ዛንታ ኣሰልካዪን ተደጋጋሚን እንተዀነ። ደራሲ መጽሓፍ ተረፍ ግን ዋላ’ኳ እዚ ዝተጠቕሰ ከም ድኹም ጐድኒ ክዝረበሉ ይከኣል እንተዀነ፡ ሓንቲ ካብተን መወከሲታት መጽሓፍቲ ሃገርና ከይዀነት ግን ኣይክትተርፍን ኢያ።
ብዘይካ እዚ ልዒለ ዝጠቐስክዎ፡ ኣብዛ መጽሓፍ ብዙሕ ዘይኰነ፡ ኣብ ሓንቲ ዛንታ ግን፡ ናይ ኣሰራርዓ ድኽመት ተንጸባሪቑ ይረአ። ኣብ ዛንታ “ጻማኣ” ዘሎ ምስ እንምልከት ድማ ብኸምዚ ተሰሪዑ ይርከብ። ንቐደም ኣምር ናይቲ ዛንታ ንምትሓዝ ዝኣክል።
ጻማኣ፡ ንገጻት ህይወት ፍቝራት እተዘንቱ ኰይና፡ ማክዳ እትባሃል ፍቅርቲ ቀንዲ ጠባይ፡ ንዕኡ ብምግዳፍ ንሓደ ኣብ ደገ ዝነብር ብፈይስቡክ ዝተላለየቶ ክትምርዖ ትውስን። ወሲና እውን፡ ኣይኰነላን እምበር። እቲ ብፈይስቡክ ዝተላለየቶ ሰብ ካብ ደገ (ወጻኢ) መጺኡ ኣስመራ ምስ ኣተወ እንተርኣየቶ፡ ዝሸምገለ ካብ ንዘለዎ ምንባር ንሞት ከም ዝቐርብ ምስ ረኣየቶ፡ ምምርዓው ከም ዘቋረጸቶ ኣብ እቲ ዛንታ ኣሎ።
“ኡፍ!. . ዘረባ ደኣ መን ክኽእለካ፡በጃኻ ኢለካ ሕጂ ክንረዳዳእ ኣይንኽእልን ኢና. . . ፈይስቡክ ከኣ ከፊተ ኣለኹ።”
“እንታይ እዩ ፈይስቡክ ከ?”
“. . . ድሒርካ ኢኻ ኮ ዘለኻ. . .! ዘየለኻ. . .! ኣብ ዓመት ሓንሳብ እናመጻኻ ደኣ፡ ተስፋኻ ኣይኰነን ርእስኻ እውን ክኣርግ እዩ…!”
ኣብ በረኻ ምሕዳር፡ ኣብ ስንጭሮታት ምንባር፡ ተስፋኻ ከም ዝሃፍፍ፡ ዕድመ ንእስነትካ ከም ዝረግፍ ኢያ ኣመታ እናሃበት ትርአ። እቲ ዝዓበየ ነገር ድማ ካብ ምዕባለ ዓለም ተገሊሉን ተቐይዱን ከም ዘሎ እናውካእትሉ ይንበብ።
ፈይስቡክ ምኽፋታ እውን፡ ንሱ ጥራይ ኣይኰነን እቲ ቀንዲ ዋና ነገር፡ ብፈይስቡክ ሓደ ሰብ ተላልያ ከም ዘላ ክትነግሮ ስለ ዝደለየት ኢያ። ነጊራቶ ድማ። ዕድመ ንእስነታ ብዘይ ውዳእ ተስፋ ጥራይ ምስ ኰና፡ ከም ዝወሰነት ከኣ ትነግሮ።
እሞ እቲ ድኹም ጐድኒ ናይዛ ዛንታ ደኣ ኣበይ ኢዩ? ኣብ ኣዘናትዋ? ኣብ ፈሓዚ ሓሳባት? ኣብ መቓን ግዜ? ወይስ ኣብ ኣፈጻጽማ? መወከሲ ብምውሳድ ክድህሰስ ይሓይሽ።
ኣዘንታዊን ማክዳን መዓስ ኢዩ ሌላኦም? ኣበይ?
“ኣብ ሓደ ዓመት ክረምታዊ ማእቶት ተማሃሮ፡ከካብ ቤት ትምህርትና ምስ ወፈርና ኢና ፈለማ ተላሊና። ሽዑ ኣነ ናይ ካልኣይ ዓመት ተማሃራይ ቤት ትምህርቲ ስነ ኪነት፡ ንሳ ድማ ናይ 10ይ ክፍሊ ተማሃሪት ቤት ትምህርቲ ሰማእታት እያ ዝነበረት።” (105) እዚ ኢዩ መበገሲ ሌላኦም።
ብድሕሪኡ ዝቐጸለ ገጻት ህይወት ክልተ ፍቝራን ግን ኣብ ምውኃድ ዛንታ ዘለቕለቕ ክብል እርአ። ኣብነት ንምውካስ ኣብ ገጽ 108 ከምዚ ይንበብ።
“ቀዳማይ ዙርያ ሃገራዊ ኣገልግሎት ክወፍር እንከለኹ፡ ንሳ ግን ስፖርተኛ ተባሂላ፡ በቲ ዓውዲ – ኵዕሶ ሰኪዐት ኣጐልጉሎታ ክትፍጽም ምስ ተገብረ፡ ብዙሕ ላዕልን ታሕትን ኣይበለትን።”
እዚ ግዜ ብመቓን ዓመተ ትምህርቲ 1992/93 ምንባሩ ሌላኦም የብርህ። ዓመተ ትምህርቲ 993/94 ትምህርቲ ድሕሪ ምዝዛም ናብ ሳዋ ከም ዝወረደ ከኣ የረድእ። በዚ ግንዛበ እዚ ድማ፡ ክረምታዊ ማእቶት ቅድሚ ሳዋ ድዩ ኔሩ? ብምባል ኣብ ሕቶ ኰለል ክትብል ትግደድ። በዚ ከኣ እዛ ዛንታ ናይ ምውህሃድ (Arrangement) ጸገም ከም ዘለዋ ተንጸባሪቑ ኣሎ።
ካብዛ ዛንታ ብውልቀይ ዝተማሃርክዎ ወይ ዝተዓዘብክዎ እንተሎ፡ ኣብ ተኣኒንካ ዝሰርሓኻዮ ዕዮ እውን ጌጋ ክርከብ ከም ዝኽእል ኢየ ኣእሚነያ ንነብሰይ።
***
ተስፊት ኣብርሃም


text:
Tigrinska
ናብ ማዕከን ሽቕለት ኣልቦነት ናይ ሽወደን፣ a-kassan እንቋዕ ብደሓን መጻኹም!
እዚ a-kassan እዩ
ህላውነት ናይ A-kassan ንስኻ ከም ሰራሕተኛ መጠን ስራሕካ እንተ ከሲርካዮ ውሕስነት ንኽህበካ እዩ። ናይ ሽወደን ኣገልግሎትን መራኸቢታትን ማሕበር (The Swedish Service and Communications Union A-kassa) ኣብ ኢንዱስትሪ ኣገልግሎትን መራኸቢታትን ትሰርሕ እንተኮንካ ምእንታኻ ዝቐውም እዩ።
ስለምንታይ ኣባል ናትና ክትከውን የድልየካ
ኣባል ናትና ማዕከን ሽቕለት ኣልቦነት ምስ እትኸውን፣ ንደሞዝካ መድሕን ትገብረሉ። ብድሕሪዚ ስራሕ ምስ እተቋርጽ ካሕሳ ንኽትረክብ ናባና ከተመልክት ትኽእል።
ኣባልነት ኣብ ክልቲኡ ማዕከን ሽቕለት ኣልቦነትን ናብ ማሕበር ናይ ኣገልግሎትን መራኸቢታትን፣Seko፣ ከም ሰራሕተኛ መጠን ዝበለጸ ውሕስነት ይህበካ።
ብኸመይ ኣባል ትኸውን
ናይ ኣባልነት መመልከቲ ኣብ sekosakassa.se ብምኻድ ምላእ። ብመንገዲ ወረቐት መንነት ናይ ባንክኻ ኣቢልካ እቶ። ናይ ባንክ ወረቐት መንነት እንተ ዘይብልካ፣ ነቲ መመልከቲ ቕጥዒ ብምምላእ ናብ ገዛኻ ክለኣኸልካ ብድሕሪኡ ክትፍርመሉ ሕተት። ብድሕሪ ምፍራምካ ተመሊስካ ናባና ንኽትሰዶ ኣይትረስዕ።
ክቡር ዘይኮነ መድሕን
ኣባል ናይዚ ማዕከን ሽቕለት ኣልቦነት ንኽትከውን ብዙሕ ክሳራ የብሉን። ነቲ ዝምልከተካ ናይ ኣባልነት ክፍሊት ኣብ sekosakassa.se ክትረኽቦ ትኽእል። እቲ ዝበለጸ ኣገባብ ክፍሊት ብቐጥታ ደቢት እዩ። መመልከቲ ናባና ምስ ኣቕረብካ ነዚ ብቕልጡፍ ኣዳልዎ። ነዚ ድማ ኣብዚ sekosakassa.se /autogiro ብምኻድ ትገብሮ።
ደውለልና!
ዝኾነ ሕቶ ምስ ዝህልወካ፣ ደውለልና። ብስልኪ ወይ ብኦንልይን ቻት ኩሉ ናይ ስራሕ መዓልታት ካብ 8 ቅ.ቀ. ክሳብ 4 ድ.ቀ. ክትረኽበና ትኽእል።
ተርጓሚ የድልየካ ድዩ?
ካባና ትረኽቦ ሓበሬታ ንምርድኡ ይጽግመካ እንተኾይኑ፣ ምናልባት ኣስተርጓሚ ክሕግዘካ ይኽእል? ንገረና እሞ ክንሕግዘካ ኢና። እዚ ድማ ብነጻ ኢኻ ትረኽቦ።
ስራሕ ዘይብልካ ምስ እትኸውን
ካብ A-kassan ካሕሳ ክሓትት ዝኽእል መን እዩ?
ዝኾነ ኣባል ናይዚ ማዕከን ሽቕለት ኣልቦነት ካሕሳ ክሓትት ይኽእል።
ክንደይ ዝኣክል ትረክብ?
ክልተ ዓይነት ካሕሳታት ኣለዉ፣ ሓደ ኣብቲ ሕሉፍ ደሞዝካ ዝምርኮስ ( ኣብ እቶት ዝምርኮስ ካሕሳ) ከምኡውን ሓደ ካልእ መሰረታዊ ካሕሳ ተባሂሉ ዝጽዋዕ። ኣየናይ ዓይነት ካሕሳ ይግበኣካ ንምፍላጥ ምሳና ንኽንደይ እዋን ኣባል ኮንካ ምንባርካ እዩ ዝውስኖ።
ኣብ ሕሉፍ ደሞዝካ ዝምርኮስ ካሕሳ
ኣብ ሕሉፍ ደሞዝካ ዝምርኮስ ካሕሳ ንምርካብ፣ ምሳና እንተወሓደ ዓሰርተ ክልተ ኣዋርሕ ኣባል ኮንካ ብምጽናሕ ነቲ መሰረታዊ ጠለባትን ናይ ስራሕ ኩነታትን ናይ ኣባልነትና ዘማላእካ ክትከውን የድልየካ። ብድሕሪዚ ክሳብ 80% ናይ ዝሓለፈ ደሞዝካ ክሳብ SEK 1 200 ንመዓልቲ ኣብተን ቀዳሞት 100 መዓልታት ክትወስድ ትኽእል። ብድሕሪዚ እዚ ዝተጠቕሰ ጊዜ ፣ ካሕሳ ናብ SEK 1 000 ኣብ መዓልቲ ይጎድል።
ኣባል ናይ ክልቲኡ ማዕከን ሽቕለት ኣልቦነትን ናይ ሽወደን ኣገልግሎትን መራኸቢታትን ሕብረት፣ Seko፣ ምስ እትኸውን፣ ብተወሳኺ ብመንገዲ መደብ መድሕን እቶት ካሕሳ ክትረክብ ከተመልክት ትኽእል። ተወሳኺ ኣብዚ ኣንብብ seko.se።
መሰረታዊ ካሕሳ
እንተደኣ ንዝሓለፈ ዓሰርተ ክልተ ኣዋርሕ ኣባልነት ዘይጸንሓካ ግን መሰል ናይ ካሕሳ ዝጠልቡ ረቛሒታት ተማልእ ምስ እትኸውን፣ ነዚ መሰረታዊ ካሕሳ ክትቅበል ትኽእል። በዚ ድማ እንተበዝሐ ንመዓልቲ SEK 510 ትቕበል።
እቶም መሰረታውያን ጠለባት እንታይ እዮም?
መሰረታውያን ጠለባት ማለት ኣብ ኣገልግሎት ህዝባዊ ዕዮ (Public Employment Service) ዝተመዝገብካ ክትከውን፣ ከምኡውን እንተወሓደ ን ሰለስተ ሰዓታት ኣብ መዓልቲ ወይ 17 ሰዓታት ኣብ ሰሙን ንክትሰርሕ ዝዕንቅጸካ ምስ ዘይህሉን ወይ ካብ ናይ ዕዮ ዕዳጋ ምስ እትወጽእን ማለት እዩ።
ኩነታት ስራሕ እንታይ እዮም?
ኩነታት ስራሕ ማለት ኣብ ዝሓለፋ ዓሰርተ ክልተ ኣዋርሕ እንተወሓደ 60 ሰዓታት ኣብ ወርሒ ብውሑዱ ንሽዱሽተ ኣዋርሕ ምስራሕካን ወይ ድማ ኣብ ተኸታታሊ ሽዱሽተ ኣዋርሕ ን 420 ሰዓታት ምስራሕካን የመልክት። ዝኾነት ወርሒ ትሕቲ 40 ሰዓታት ዝሰራሕካሉ ኣይሕሰብን።
ነጻ ኮንካ ክትረኽበና ትኽእል
ኣብ ዌብሳይትና ብዛዕባ ማዕከን ሽቕለት ኣልቦነት ከምኡውን ስራሕ ደው ምስ እተብል እንታይ ክትሓስብ ከም ዘለካ ተወሳኺ ሓበሬታ ክትረክብ ትኽእል ። እቲ ኣገዳሲ ነገር ግን ኣባል ክትከውንን ተወሳኺ ሕቶ ምስ ዝህልወካ ናባና ክትድውልን እዩ። ኣብዚ ዘለናሉ ንዓኻ እዩ!


text:
መንግስቲ ሱዳን ብኤውሮጳዊ ሕብረት ንዝተዋህቦ ዋሕዚ ስደት ንምግታ ዝዓለመ ዕዮ ንምምላእ ንኤርትራውያን ስደተኛታት ልዕሊ ካልእ እዋን ግዳይ ይገብር ከምዘሎ ኣብ ዝግለጸሉ ዘሎ እዋን፡ ላዕለዋይ ወኪል ንጉዳይ ስደተኛታት በቲ መንግስቲ ሱዳን ኣብ ልዕሊ ኤርትራውያን ስደተኛታት ዝወስዶ ዘሎ ግዱድ መስጎጒቲ ስክፍታኡ ይገልጽ ኣሎ።
በዚ ተደገጋሚ ምምላስ ኤርትራውያን ዘተሓሳሰቦ UNHCR ብመንገዲ ኣብ ካርቱም ትርከብ ሓላፊት ላዕለዋይ ተጸዋዒ ስደተኛታት ኤሊዛበት ታን ምስ ላዕለዎት ሓለፍቲ ምንግስቲ ሱዳን ኣብ ዝገበረቶ ርክብ እቲ ጉዳይ ዝያዳ ከም ዘተሓሳሰባን ስደተኛታት ናይ ዕቁባ መሰሎም ክሕለወሎም ምንግስቲ ሱዳን ግደትኡ ምኻኑ ውን ኣስሚራቱሉ ፡ ቀጺላ ምንግስቲ ሱዳን ኣብ ጉዳይ ስደተኛታት ምስ UNHCR ክተሓባበር ከምዝግባእ ኣብሪሃ ።
ምንግስቲ ሱዳን ናብ ሃገሩን ናብ ከም ግብጺን ሊብያን ዝኣመሰላ ጎረባብቲ ከምርሑ ንዝሕዞም ዘሎ ኤርትራውያን ኣብ ከም ካርቱም ዓረቢ ፡ ሁዳ ፡ ድንጉላ ፡ ከሰላ ኣልሙባሕስ ዝኣመሰላ ኣብያተ-ማእሰርቲ እንዳዳጎነ በበእዋኑ ናብ ኤርትራ ክመልሶም ጸኒሑ እዩ ፡፡
እቲ ላዕለዋይ ወኪል ነዚ እዋናዊ ስክፍታ ዝገልጽ ዘሎ ቀረባ መዓልታት ድሕሪ መንግስቲ ሱዳን ኣብ ከተማ ከሰላ ዳጒንዎም ዝጸንሐ 66 ኤርትራውያን ስደተኛታት ናብ መንግስቲ ኤርትራ ክርከቡ ምውሳን ፡ድሮ ፍርቂ ካብቶም ስደተኛታት ሻቡ ናብ ክፍሊ ሓለዋ ዶባት መንግስቲ ኤርትራ ምርካቦምን እዩ።
ቤት-ፍርዲ ዞባ ከሰላ እቶም ኣብ ዝሓለፈ ወርሒ ሓምለ ናይ’ዚ ዓመት ኣብ ደቡባዊ ክፋል እታ ዞባ ኣብ ልዕሊ ዝነጥፍ መርበብ ዘይሕጋዊ ምስግጋር ደቅ-ሰብ ብዝተኻየደ ስርሒት ዝተታሕዙ ኤርትራውያን ስደተኛታት ዘይሕጋውያን እዮም ብዝብል ናብ ዝሃደሙኩ ሃገር ክምለሱ ኣብ ምዝዛም ወርሒ ነሓሰ ምውሳኑ ጸብጻባት ይሕብሩ።
ልዕሊ ሳላሳ ካብቶም እዚ ደረቕ ፍርዲ ተበይኑሎም ዘሎ 66 ስደተኛታት ካብ 15 ክሳዕ 17 ዓመት ኣብ ዘሎ ክሊ ዕድመ ዝርከቡ ኮይኖም ፣ እቶም ድሮ ናብ መንግስቲ ኤርትራ ብከባቢ ላፋ ተረኪቦም ዘለው 30 ሰባት ዳርጋ መብዛሕትኦም ትሕቲ ዕድመ ምዃኖም እዩ ዝንገር። እቶም ተሪፎም ዘለዉ 36 ካልኦት እውን ክሳዕ 16 መስከረም ተሪፉዎም ንዘሎ ናይ ማእሰርቲ ግዜ ዛዚሞም ናብ ሃገሮም ክስጎጉ ከምዝኾኑ ወኪል ኣፍሪቃ ሞኒቶርስ ካብ ከተማ ከሰላ ይገልጽ።
ግዱድ መስጎግቲ ኤርትራውያን ስደተኛታት ብከም ማሕበር ቀይሕ መስቀል ቀይሕ ወርሒ ፡ ሚታዕዊናት ኣል ላጂኢን ካልኦትን ዝኣመስላ ሰብኣውያን ማሕበራት እዉን ከቢድ ተቃውሞ ገጢሙዎ ምህላዉ እዩ ዝሕበር።


text:
Gullspång
ናይ መጠረሽታ ዝተሓደሰሉ፡ 1 12 2020
ጉልስፕሮንግ ንእሽቶ ኮምዩን ኮይና ኣብ መንጎ ናይ ሽወደን ዝዓበያ ቀላያት፡ ቨነርን ቫተርን፡ ትርከብ። 5300 ተቐማጦ ዘለዋ ጉልስፕሮንግ፡ ምጭውትን ደስ እተብልን ኮምዩን እያ። ናይቲ ኮምዩን ዓበይቲ ከተማታት፡ ሁቫን ጉልስፕሮንግ እየን።
ሓበሬታ ብዛዕባ ምምሕዳር ከተማ
ብዝሒ-ህዝቢ5,300
ስፍሓት መሬት313 ኪሜ²
ርሕቐት ካብ ዓበይቲ ከተማታት
- Mariestad 35 ኪሜ
- Kristinehamn 55 ኪሜ
- Skövde 72 ኪሜ
- Örebro 85 ኪሜ
- Karlstad 98 ኪሜ
- Göteborg 207 ኪሜ
- Stockholm 280 ኪሜ
መንበሪ-ገዛ
ኣብዚ ኮምዩን ናይ ክራግ ገዛውትን፡ ኮንድሚንይምን ቪላታትን ኣሎዉ።
ካልእ ቋንቋታት ዝዛረቡ ተቐማጦ መን ኣለዉ ኣብቲ ቦታ
ኣብቲ ቦታ ፋርስ/ዳሪ፡ ፋርሲ፡ ፓሽቶ፡ ትግርኛ፡ ትግረ፡ ሊንጋላ፡ ስዋሂሊ፡ ፈረንሳ፡ እንግሊዝ፡ ዓረብ፡ ሶማሊ ይዝረብ።
ማሕበራትን ምትእኻባትን
ኣብቲ ኮምዩን ሽወደናዊት ቤትክርስትያን፡ ፐንትኮስት ቤትክርስትያንን ሚስዮን ቤትክርስትያንን ይርከባ።
ኣብቲ ከባቢ ብቐረባ እንታይ ይርከብ
ኣብዚ፡ ካልእ ፈዲፍካ ድኳናትን፡ ቤት ንባብ፡ ቤት መግቢ፡ ካፈ፡ ጂምን ፋርማሲን ኣሎ።
ኣብ ጉልስፕሮንግ ኮሙን ናይ መሓምበሲ ቦታ ርሑቕ ኣይኮነን። ኣብዚ ኣብ ኦተርባከን ባርፉተን፡ ካብ ሁቫ ውጽእ ኢልካ ኣብ ስካገርስቪክ ስካገርስቪክስባደት ኣሎዉ።
ኣብዛ ኮሙን ናይ በይኖም ዝመጹ ቈልዑ መንበሪ ኣሎ።
ኣገልጎት ክንክን ወይ ሕብሐባ ቆልዑ
ኣብ ጉልስፕሮንግ ኮምዩን ኣብቲ ናይ ኦተርባከንን ሁቫን ጉልስፕሮንግን ነኣሽቱ ከተማታት ናይ ህጻናት ኣብያተትምህርቲ ኣለዋ።
መባእታ ኣብያተ ትምህርትን ካልኣይ ደረጃ ኣብያተ ትምህርትን
ኣብ ጉልስፕሮንግ ናይ F-9 ዓመተትምህርቲ ቤትትምህርቲ ኣሎ። ኣብ ሁቫ ከኣ ናይ F-6 ዓመተትምህርቲ ቤትትምህርቲ ኣሎ። ኣብ ማሪየስታድ ካልኣይ ደረጃ ቤትትምህርቲ ኣሎ።
ዕድላት ትምህርቲ
ኣብ ናይ ኦተርባከን ቍሸት ለርሰንትሩም፡ ኤስኤፍኢ ከምኡውን ናይ ሕብረተሰብ መላለዪ ለርሰንትሩም ኣሎ። ኣብ ካርልስታድ፡ ኾቭደን ኦረብሩን ዩኒቨርሲቲ/ኮለጅ ኣሎ።
ኣገልጎት ጥዕና
ኣብ ከተማታት ጉልስፕሮንግን ሁቫን ማእከላት ክንክን ጥዕናን ኣሎዉ። ኣብ ጉልስፕሮንግ ሕክምና ስኒ ኣሎ።
ናይ ቋንቋ ድግፍ-ተርጓሚ ምርካብ
ናይ ጉልስፕሮንግ ኮምዩን፡ ምስ ዘድሊ፡ ካብ ናይ ማርየስታድ ቤትጽሕፈት ትርጉም ኣገልግሎት ይጥቀም።
ኣገልግሎት መጎዓዝያ
ኣብ'ዚ ከተማ'ዚ ስሉጥ ኣግልጎሎት መጎዓዝያ ኣሎ። ንሰዓታት ንቕሎን ናይ መጎዓዝያ ኣማራጺታትን ብዝምልከት፡ ኣብ መርበብ-ሓበሬታ ምምሕዳር ከተማ ብምእታው ክትረኽብዎ ትኽእሉ።
ስራሕን ትካላት ናይ ምምስራት ተኽእሎታትን
ኣብቲ ኮምዩን፡ እቲ ዝዓበየ ወሃብ ስራሕ ናይ ጉልስፕሮንግ ኮምዩን እዩ። ኣብቲ ንጥፈታትና፡ ልዕሊ ኩሉ ድማ ኣብ ቤትትምህርትን ክንክን ኣረጋውያንን ናይ መተካእታ ሓጺር ወይ ነዊሕ ግዜ ዚወስድ ስራሕ ኣሎ። ኣብዚ፡ ናይ ምስናዕ ፋብሪካታትን ነኣሽቱ ዋኒናትን ይርከቡ።


text:
Radio Erena: 07 December 2016
እቲ ካብ 5 ክሳብ 8 ታሕሳስ፣ ኣብ ጄኔቫ ዝካየድ ዘሎ ዋዕላ፣ ነቲ ካብ ዓመት ናብ ዓመት ብደረጃ ኣህጉር እናዛየደ ዝመጽእ ዘሎ ዋሕዚ ስደተኛታትን ሳገምትን ዝግምግምን’ዩ።
እቲ ኣህጉራዊ ትካል ኣብ ዘቕረቦ ጸብጻብ፣ ኣብ ዓለምና ኣብዚ እዋን’ዚ ብዝሒ ናይቶም ኣብ ውሽጢ ሃገሮም ይኹን ካብ ሃገሮም ወጻኢ ካብ መነባብርኦም ዝተመዛበሉ፣ ዝተሰዱ፣ ዝሳገሙን ኣስታት 1 ቢልዮን ከምዝበጽሕ የመልክት።
እቶም 65.5 ሚልዮን ካብዚኣቶም፣ ብሰንኪ ፖለቲካውን ወትሃደራውያን ኩነታት ካብ መነባብርኦም ዝተመዛበሉ ወይ ዝተሰዱ ኮይኖም እቶም 21 ሚልዮን ፖለቲካዊ ዑቕባ ንምሕታት ዝተመዝገቡ’ዮም።
እቶም 86 ሚእታዊት ካብዚኣቶም፣ ኣብ ከም በዓል ቱርኪ፣ ሊባኖስ፣ ዮርዳኖስ፣ ኢትዮጵያ፣ ኬንያን ሱዳንን ዝኣመሰላ ሃገራት ተዓቝቦም ዘለዉ ዜጋታት ጎረባብቲ ሃገራት ኮይኖም እቶም 14 ሚእታዊት ጥራይዮም ናብ ካብ ጎረባብቲ ሃገራት ወጻኢ ናብ ኤውሮጳ ኣመሪካ፣ ካናዳ፣ ኣውስትራልያን ካልኦትን ክሰግሩ ዝኸኣሉ።
ናብዘን ሃገራት ናብ ምስጋር ኣብ ዝግበር መስርሕ ኣብዛ እትዛዘም ዘል ዓመተ 2016፣ ኣብ ማእከላይ ባሕሪ ጥራይ ኣስታት 5 ሽሕ ሰባት ከምዝሞቱ IOM ኣብ ጸብጻቡ ኣስፊሩ ኣሎ።
ኣብዚ ኣብ ጄኔቫ ዝካየድ ዘሎ መበል 107 ዋዕላ ቤት ምኽሪ ኣህጉራዊ ምሕበር ስደተኛታት እትሳተፍ ዘላ ኤርትራ፣ ሓንቲ ካብተን ዜጋተተን ፖለቲካዊ ዑቕባ ንምሕታት ብብዝሒ ናብ ስደት ዘምርሑ ዘለው ሃገራት ምዃና ጸብጻባት ትካላት ስደተኛታት የመልክቱ።
እዚ ከምዚ’ሉ እንከሎ፣ ሓይሊ ባሕሪ ኢጣልያ ኣብዚ ሳልስልቲ’ዚ ኣብ ማእከላይ ባሕሪ ልዕሊ ሓደ ስሕ ስደተኛታት ካብ ናይ ምጥሓል ሓደጋ ከምዘድሓነ ኣፍሊጡ።
እቲ ሓይሊ ባሕሪ ኣብ ዘካየዶ ህይወት ናይ ምድሓን ስርሒት ብውሕዱ ናይ 16 ሰባት ሬሳ’ውን ከምዝረኸበ ገሊጹ።
=================


text:
ተክኒካዊ ሓበሬታ
ናይ መጠረሽታ ዝተሓደሰሉ፡ 6 7 2020
ኣብዚ ሓበሬታ ብዛዕባ ኣቀራርጻ ናይዚ ኢንተርነት ኣድራሻ ዚን፤ ብቴክኒካዊ ኣጠማምታ ውን ብኸመይ ከም ዚሰርሕን ሰፊሩ ኣሎ።
እዚ መርበብ ሓበሬታ ንቑሕ እዩ። እዚ፡ ኣብቲ ትጥቀመሉ ዘሎኻ ስክሪን (ናይ ኮምፕዩትተር፡ ተለፎን ወዘተ ሻሽ) ተመርኵሱ ዕብየቱን ትርኢቱን ይምዓራረ ማለት እዩ። ንኣብነት ኣብ ተንቀሳቓሲ ተለፎን ካብ ኣብ ኮምፕዩተር ዝተፈልየ ኣሰራርዓ ኣሎዎ።
መንበብ-ኢንተርነት
እዚ መርበብ ሓበሬታ፡ በቶም ብልሙዳት ደረጃ መርበብ፡ ንኣብነት Internet Explorer, Google Chrome, Safari ወይ Mozilla Firefox ዝኣመሰሉ ዝድገፍ ዘመናዊ መማእረሪ መርበብ ሓበሬታ (webbläsare) ብዝበለጸ ክርኣ ይኽእል። እቲ ምሉእ ተግባራዊነት ንምርካብ፡ ኣብቲ መርበብ ሓበሬታ፡ ነቲ ያቫ-ስክሪፕት (JavaScript) ዚብል ንጡፍ ክትገብሮ እውን የድሊ እዩ።
ዕብየት ጽሑፍን መጕልሒን
ነቲ ናይ ኢንተርነት ኣድራሻ Ctrl ከምኡ ውን "+" ወይ "-" ብምጽቃጥ ክተጕልሖ ወይ ክተድቅቖ ይክኣል፤ ወይ ውን Ctrl ብምጽቃጥ ነታ ኣንጭዋ ንላዕልን ንታሕትን ኮረር ብምባል እዩ።
ገለ ካብ ኣንበቲ ኢንተርነት፤ ብፋላይ ንጽሑፍ ናይ ምጕላሕን ምድቃቕን ኣተግባርነት ዘለዎ ኮይኑ፤ ንስእሊን ንቦታን ንምጕላሕ ግን ኣየገልግልን እዩ።
ኣገልግሎት ንባብ
እቶም ኣብ Informationsverige.se ዘሎዉ ገጻት፣ ብኣገልግሎት ንባብ (uppläsningstjänst ነቲ ጽሑፍ ዘንብብ ኣገልግሎት) ክንበቡ ይኽእሉ እዮም። ኣብቲ መርበብ ሓበሬታ ተዛራቢ መርብበ (Talande Webb) ይጥቀም እዩ።
ኮምፕዩተር እንተ ዄንካ ትጥቀም፡ ኣብ ላዕሊ ናይቲ ገጽ ሓደ ናይ መጕልሒ ድምጺ ዘለዎ ሓደ ንእሽተይ ምልክት ክትረክብ ኢኻ። ኣብቲ ትሕቲ እቲ ምልክት ስማዕ (Lyssna) ዝብል ኣሎ። ንዓኣ ምስ ጠወቕካያ ክትመርጾ ትኽእል ሓደ ምንባብ ወይ ካልእ ናውቲ ሓገዝ ዘለዎ መቆጻጸሪ ክቕልቀል እዩ።
ተንቀሳቓሲት ተለፎን (ሞቢል) እንተ ዄንካ ትጥቀም ዘሎኻ፡ እታ ንእሽተይ ምልክት ነቲ ዝርዝር (menyn) ምስ ከፈትካዮ ኣብ ታሕቲ ኣላ። ኣብታ ምልክት ኣመልኪትካካ ኣየናይ ጽሑፍን ኣየናይ ገጽን ክንበብ ከም ትደሊ ምረጽ።
እቲ ዝዛረብ መርበብ ሓበሬታ በዞም ዝስዕቡ ቋንቋታት ይሰርሕ፡
- ዓረብኛ
- እንግሊዝኛ
- ፈረንሳይኛ
- ሩስያኛ
- እስጳንኛ
- ሽወደንኛ
ስእሊታት
ናይ ሰኣላይ ስማ ዘይተጠቅሶም ስእልታት ካብ ኮሎርቦክስ (www.colourbox.com)፡ ሓደ ናይ ስእሊ ማዕከን ዝተዓደጉ እዮም።


text:
Radio Erena: 01 April 2018
ቐጠር ኣብ ዞባ ቀይሕ ባሕሪ ናይ ሱዳን እተካዪዶ ዘላ ገዚፍ ወፍሪ፣ ንመላእ’ቲ ዞባ ናይ ምዕባለ ኣፍደገ ዝኸፍት’ዩ ክብል ኣመሓዳሪ’ቲ ዞባ ዓሊ ኣሕመድ ሓሚድ ገሊጹ።
ካብ ከተማ ዶውሓ ዝተመሓላለፈ ዜና ከምዘመልክቶ፣ ኣመሓዳሪ ዓሊ ኣሕመድ ሓሚድ ብ31 መጋቢት ንጋዜጠኛታት ኣብ ዝሃቦ መግለጺ፣ ቐጠር ኣብ ስዋኪን ወደብ ንኽትሃንጽ ንልዕሊ ሓደ ዓመት ዘተ ክካየድ ድሕሪ ምጽናሕ ኣብዚ እዋን ናብ ተግባራውነት ዝሰጋገረሉ እዋን በጺሑ ክብል ገሊጹ።
እቲ ቐጠር 4 ቢልዮን ዶላር ወፍሪ ከምዘካየደትሉ ዝንገረሉ ዘሎ ሓድሽ ወደብ ስዋኪን፣ ብዓይነት ኣገልግሎቱ ኣብ ቀይሕ ባሕሪ ዝዓበየ ከምዝኸውን ይግለጽ።
ቀዳማይ እብረ ምህናጽ’ቲ ወደብ ሰላሳ ኣዋርሕ ዝወስድ ኮይኑ ድሮ 500 ሚልዮን ዶላር ተሰሊዑሉ ኣብ እዋን’ቲ ምፍርራም ስምምዕ ናብ ሱዳን ከምዝተረከበ ጋልፍ ኒውስ ብወገኑ ኣብ ዘውጸኦ ሓበሬታ የመልክት።
ኣመሓዳሪ ዞባ ቀይሕ ባሕሪ ናይ ሱዳን ዓሊ ኣሕመድ ሓሚድ ብተወሳኺ፣ ካብ ወደብ ሓማድ ናይ ቐጠር ናብ ኩለን ወደባት ሱዳን ዝዝርጋሕ መስመራት ባሕሪያ ኣብዚ ቀረባ እዋን ክኽፈት ምዃኑ ሓቢሩ።
=================


text:
ናይሮቢ —
ኣብ`ቲ ማሕበር ላዕላዋይ ተመራማሪ ፈልክስ ሆርን፡ "መንግስቲ ኣንፈቱ ክቕይር ኣለዎ፡ ንመረረት`ቶም ተቓውሞ ዘካይዱ ክሰምዕ ኣለዎ" ይብል።
ኣሊስ ዱፊፍ ዝተባህለት ካልእ ተጣባቒት መሰል ብወገና፡ “ ናይ ሰለስተ መዓልታት ሓዘን ኣዊጅካ ኣብ`ቲ ጉዳይ ዘተኮረ ልዝብ እንተዘይገበርካ “እንታይ ዋጋ ኣለዎ" ትብል። እዚ ማለት ትብል “ወተሃደራትን ፖሊስን ሰዲድካ ንሰባት ኣብ ማእሰርቲ ዳጉንካ ናይ ሰለስተ መዓልታት ሓዘን ምእዋጅ-በቃ ኣኸለ" ብምባል ልዝብ ክግበር ትምዕድ።
በቲ ትማሊ ሰንበት ኣብ ቢሾፍቱ ክሊ ኦሮሚያ ኣብ እዋን ባህላዊ በዓል ዘጋጠመ ኹነታት፡ ተቓወምቲ ልዕሊ 600 ከም ዝሞቱ ክገልጹ ኸለዉ፡ መንግስቲ 55 እዮም ኢሉ`ሎ።
ኣምነስቲ ኢንተርናሽናል፡ ሕቡራት ሃገራትን ካልኦትን፡ እቲ ኣብ ኢትዮጵያ ዝወርድ ዘሎ ቕትለትን ማእሰርትን ብናጻ ወገን ክጻረ ክጽውዑ ጸኒሖም ኣለዉ።
ምሉእ ጸብጻብ ኣብዚ ምስማዕ ይኽኣል።


text:
Radio Erena: 16 April 2018
መንግስቲ ኤርትራ፣ ነቲ ህወይት ኣስታት 40 መንእሰያት ዝቐዘፈን 10ታት ድማ ብኸቢድን ፈኵሲን ዘቑሰለን፣ ብ4 ሚያዝያ ኣብ መንገዲ ሸግርኒ ዘጋጠመ ሓደጋ ዝኾነ መግለጺ ከይሃበሉ ምሕላፉ ንህዝቢ ኣቖጢዑ ከምዘሎ ምንጭታት ሬድዮ ኤረና ካብ ኣስመራ ሓቢሮም።
እንተወሓደ ናይ ሓደ መዓልቲ ሓዘን ክእውጅ ኔርዎ ዝበሉ እቶም ምንጭታት፣ እቲ መንግስቲ ኣብ መቓብር ሓርበኛታት ክቕበሩ ካብ ምፍቃድ ሓሊፉ ካልእ ዝኾነ መግለጺ ብዘይምሃቡ ብፍላይ ወለዲ ኣብ ከቢድ ሓዘንን ቁጠዐን ከምዝርከቡ ጠቒሶም።
ብኣንጻር እዚ፣ ብመንግስቲ ዝውነን ማዕከን ዜና፣ ህይወት ናይቶም መብዛሕቶምተገፊፎም ኣብ ተሃድሶን ታዕሊም ዝጸንሑ ኣስታት 40 ኣባላት ሰራዊት ዝቐዘፈ፣ ኣብ መንገዲ ሸግርኒ ዘጋጠመ ሓደጋ መኪና ብምጉሳይ፣ ኣብቲ ቅንያት’ቲ ኣብ ኣልጀዝርያ ንዘጋጠመ፣ ሓያሎ ወትሃደራት እታ ሃገር ዝለከመ ሓደጋ ነፋሪት ብዜንኡ ምቅልሑ፣ ኣብ ልዕሊ ዜጋታቱ ዘለዎ ርኡይ ንዕቀት ዘጉልሕ ምዃኑ እቶም ምንጭታት ኣመልኪቶም።
ከምዚ ዓይነታት ሓደጋታት ኣብ ልዕሊ ኣባላት ሰራዊት ተደጋጋሚ ከምዘጋጥም ብምዝኽኻር፣ እቲ መንግስቲ መብዛሕትኡ እዋን፣ ነቲ ሓደጋታት ከምዘይነበረ ክኽውሎ ብምፍታን፣ ንስድራቤታት “ደቅኹም ተሰዊኡም” እናበለ ጥራይ ከምዘርድኦም ኣነጺሮም።
ቅድሚ ሕጂ’ውን ኣብ መንገዲ ከረን ብዘጋጠመ ሓደጋ፣ ናብ ታዕሊም ዝወርዱ ዝነበሩ ልዕሊ 40 ተማሃሮ ዞባ ደቡብ ከምዝሞቱ ዝዝከር’ዩ።
ኣብቲ እዋን’ቲ’ውን እንተኾነ መንግስቲ ኤርትራ ናይ ንሓንቲ መዓልቲ’ውን ትኹን ናይ ሓዘን መዓልቲ ኣይኣወጀን።
ኣብ ላምፔዱሳ ኣብ ዘጋጠመ ልዕሊ 360 ኤርትራውያን ዘህለቐ ሓደጋ ባሕሪ፣ ዝተፈላለያ ሃገራት ናይ ሓዘን መዓልትን ዝኽርን ክውድባ እንከለዋ፣ መንግስቲ ኤርትራ ነቲ ስድራቤታት ኣብ ከቢድ ሓዘን ዝሸመመ ፍጻሜ ከምዘይነበረ ክሓልፎ ምፍታኑ’ውን ኣይርሳዕን።
========================


text:
ቅዱስነቶም ድሕሪ ሰላምታን ምስጋናን ብሓቂ ኣብ ሓደጋ ከምዘሎና ኣመልኪቶም። ኣብዚ ግዜ እዚ ንዕዘቦ ዘሎና ምልውዋጥ ክሊማ ንመጻኢ ዘመደ ኣዳም ዘፍርህ እዩ። ንነዊሕ ግዜ ሊቃውንትና ዝህቡና ጸብጻባት ሸለል ኢልና። ከምቲ ኣብ ላውዳቶ ሲ ስቡሕ ኣንተ ሓዋርያዊ መልእኽቲ ቊ.16 ዝተመልከተ ከኣ ‘ሊቃንቲ ሳይንስ ዘቅርቡልና ጸብጻብን ዝህብዎ ዘፍርህ ትንበያን ሸለል ንበሉን ነሽካዕልለሉን ግዜ ኣብቂዑ እዩ’ ኢልና ነርና።
ቅዱስነቶም እቲ ብውዑል ፓሪስ ዝፍለጥ ኣብዝሓ ዝተሰማምዑሉ ጸኒሃ ግን ናይ ትራምፕ ኣመሪካ ዝጠንጠነቶ ዝሃቦ መጠንቀቅታ ገና ኣብ ቦታኡ ከምዘሎ እዚ ከኣ ሙቀት ዓለምና ካብዚ ዘልዎ 1.5°ሰንቲ ግረይድ እንትልዒሉ ዝስዕብ ጥፍኣት ዓቢ ከምዝኾነ ገሊጾም። ስለዚ ንዓናስ ይኹን ንዝስዕቡና ወለዶ ዓቢ ኢፍትሓውነት ከይፍጽመ ብእዋኑ ገለ ንግበር ኢሎም። ልዕሊ ኩሉ ከኣ ኣደዳ ናይዚ ዝኾነ እቶም ድኻታት ስለዝኾኑ ስለድኻታትን መጻኢ ወለዶናን ኢልና ገለ ንግበር እንተዘየሎ ደቅናን ደቅናን ነቲ ናትና ወለዶ ብዘይሓላፍነት ዘጥፍኦ ክኸፍሉ እዮም። ስለዚ ቈራጽ ውሳኔ ንምውሳድ እንተወሓደ ቅኑዕ ምትሕልላፍ ሓይሊ (ነዳዲ ኤለክትሪ ወዘተ) ናይ ፈሓምን ካልእ ነዳድን ዋጋ ዳግመ ግምት ክግበረሉ ብሳልሳይ ደረጃ ከኣ ነቲ ክሊማዊ ለውጢ ዘምጽኦ ሓደጋታት ከምዘሎ ብቅንዕና ምንጋር የድሊ። ድሕሪ ቢሎም ኣብ መወዳእታ ዓሚ ‘ርግጽ እዩ ምዕባለ ሓይሊ የድልዮ ኮይኑ ግን ኣጠቃቅማ ሓይሊ (አለክትሪክ ነዳዲ) ንምዕባለ ክድምስሶ የብሎን’ ክብሉ ዝተማሕጸንዎ ብምድጋም ሎሚ ከም ሎሚ ነዛ ናይ ሓባር ቤትና ዝኾነት ዓለምና ክነድሕን ቅኑዕ አጠቃቅማ ሓይሊ (ኤለክትሪክ ነዳዲ) ምዝዋትር ግዲ እዩ። ገና ተስፋ ኣሎ እዚ ግን ዝገደደ ክሊማዊ ለውጥ ንከይነስዕብ ዕቱብ ውሳኔ ወሲድና ኣብ ግብሪ ክነውዕል እዩ። እንተዘየሎ ክንጽገም ኢና እንክብሉ ምኽሮም ሂቦም።


text:
ፕረዚደንት ዶናልድ ትራምፕ ሎሚ ኣብ ዝሃብዎ ካልኣይ ሃገራዊ መደረ ንምምሕያሽ ናብራ ዜጋታት’ታ ሃገር፥ ንቅልጡፍ ዝመሓየሽ ዘሎ ቁጠባ ኣሜሪካን ዝሕይል ዘሎ ወታሃደራዊ ሓይሊ’ታ ሃገር ካብ ኣወንታዊ ውጽኢት ምምሕዳሮም ምዃኖም ጠቂሶም።
ንሶም ኣብ ጉዳይ ኢምግሬሽን ንዘለዎም መርገጺ’ውን ሓቢሮም።
ፕረዚደንት ትራምፕ ምምሕዳሮም ኣብ ምሕያል ደቂ ኣንስትዮ ዘበርክቶ ተራ’ውን ጠቂሶም።
ኣብ ጉዳይ ንግዲ ምስ ቻይና ዝሓሸን ፍትሓዊን ንግዳዊ ዝምድና ይሰርሑ ከምዘለው ገሊጾም።
ፕረዚደንት ትራምፕ ኣብዚ ሕጂ እዋን ንዕኦም ኾነ ኹሉ ቀዳምነት ክወሃቦ ዝግባእ ምጉዳል ዋጋ ኣገልግሎት ጥዕና ምዃኑ ሓቢሮም።
ኣብ ፖሊሲ ጉዳያት ወጻኢ ምስ ሰሜን ኮርያ ዝተመሓየሸ ዝምድና ብምግላጽ ኣሜሪካ ንሓድሽ ዝተመርጸ መራሒ ቬንዝዋላ ኣፍልጦ ከምትህብ ምግላጽ ንናጽነት ምስ ዝብህግ ህዝቢ ቬንዝዋላ ደው ከምትብል ገሊጾም።
ብምቅጻል’ውን ኣንጻር ዳዒሽ ዘካይድዎ ቃልሲ ብምቅጻል ሰራዊት ኣሜሪካ ግን ካብ ሶርያ ከምዝስህብ ገሊጾም።
ኣሜሪካ ኣብ ኣፍጋኒስታን ምስ ጣሊባን ዘኻየደቶ ልዝብ ሰላምን ኣወንታዊ ውጽኢቱ’ውን ፕረዚደንት ትራምፕ ኣብ መደረኦም ጠቂሶም።
ኣብ መወዳእታ ድማ ፕረዚደንት ትራምፕ ንቀዳምነት ኣሜሪካ ኣብ ልብና ነሕድር ክብሉ ጻዊቶም ኣቕሪቦም።
ስቴሲ ኣብርሃም መራሒት ክፍለ ግዝኣት ጆርጅያ ንምዃን ተወዳዲራ ዝነበረት ክትኸውን ከላ ሎሚ ንፓርቲ ዲሞክራቲክ ፓርቲ ብምውካል ንመደረ ፕረዚደንት ትራምፕ ግብረ መልሲ ሂባ።
ምሉእ ትሕዝቶ ጸብጻብ መደረ ፕረዚደንት ትራምፕን ግብረ መልሲ ዲሞክራትክ ፓርቲን ኣብ ናይ ጽባሕ ፈነወ ተኸታተሉ።


text:
ከም መቐጸልታ ናይቲ ኣብ ናጽነት ፕረስን ካልእ መሰረታዊ መሰላትን ዝገብሮ ዘሎ፡ ዓፈናታት፡ መንግስቲ ቤላሩስ ንማሕበር ጋዜጠኛታት እታ ሃገር ክዕጾ መምርሒ ሂቡ ኣሎ።
ሚኒስትሪ ፍትሒ ቤላሩስ፡ ነቲ “ብተደጋጋሚ ሕግታት ጥሒሱ” ዝበሎ ማሕበር ጋዜጠኛታት ዓጽዩ ናይ ባንክ ሕሳቡ ክድስክል ናብ ላዕለዋይ ቤት ፍርዲ’ታ ሃገር መምርሒ ልኢኹ። እቲ ሚኒስትሪ፡ ነቲ ማሕበር ዝተሓተቶ ናይ ውዕል ገዛ ክራይ ዝምልከት መዛግብቲ ኣየረከብን ክብል እንከሎ፡ እቲ ማሕበር ግን ቤት-ጽሕፈቱ ድሮ “ተዓሺጉ” ዝብል ምልክታ ስለ ዝተለጠፎ መዛግብቱ ክፍትሽ ዕድል’ውን ከም ዘይረኸበ ይገልጽ።
ማሕበር ጋዜጠኛታት ኤውሮጳ ነቲ ብፕረዚደንት ሉካሸንኮ ዝተወደ ስጕምቲ ኣትሪሩ ኰኒኑዎ ኣሎ። ነታ “ናጻ፡ ርትዓዊን ዘይሻራዊን ሓበሬታ እትህብ” እንኮ ማሕበር ክዓጹ ምውሳኑ ድማ ኣብ “ድብያዊ መጥቃዕቲ” ኣንጻር ፕረስ ክብል ገሊጹዎ። ካልኦት ሓያሎ ተጣበቕቲ መሰላት’ውን ነቲ ውሳነ ኣትሪሮም ኰኒኖምዎ።


text:
Radio Erena: 14 October 2016
ስዑዲ ዓረብ፣ ናብ ግብጺ ዝልኣኽ ዝነበረ ነዳዲ ካብ 1 ጥቅምቲ ኣትሒዛ ደው ከምዘበለቶ ይግለጽ ኣሎ።
ስዑዲ ኣብ ነፍሲ ወከፍ ወርሒ 700 ሽሕ ቶን ነዳዲ ናብ ግብጺ ክትልእኽ፣ ኣብ ወርሒ ሚያዝያ ናይዚ ዓመት እዚ ክልቲኤን ሃገራት ኣብ ስምምዕ ‘ኳ እንተበጽሓ፣ ስዑዲ ብሃንደበት ናብ ግብጺ ከምዘይትልእኽ ከምዝገለጸት ማዕከናት ዜና ሓቢረን።
ግብጺ ሳላ ዝወሰደቶ ቅጽበታዊ ስጉምቲ፣ ካብ ካልኦት ሃገራት ነዳዲ ብህጹጽ ከተምጽእ ከምዝኸኣለት ኣፈኛ ሚኒስትሪ ነዳዲ ግብጺ ንጋዜጣታት ሃገሩ ገሊጹ።
ስዑዲ ዓረብ ናብ ግብጺ ነዳዲ ምልኣኽ ደው ዘበለትሉ ምኽንያት ብወግዒ ዝሃበቶ መግለጺ የለን።
እንተኾነ፣ ምስቲ ክልትኤን ሃገራት ኣብ ጉዳይ ሶርያ ዝሓዘኦ ዝተፈላለየ መርገጺታት ክኸውን ከምዝኽእል ፖለቲካውያን ተንተንቲ ግምታትቶም ይህቡ።
ግብጺ፣ ኣብ ጉዳይ ሶርያ ብሩስያን ፈረንሳን ንዝቀረበ ዝተፈላለየ እማመታት ብምድጋፋ ነታ፣ ምትእትታው ሩስያ ኣብ ሶርያ ጠቕሊላ እትቃወም ስዑዲ ከምዘቖጠዐ እቶም ተንተንቲ የረድኡ።
ብዘይካ’ዚ ግብጺ ምስ ሩስያ ጥቡቕ ዝምድና ኣብ ምምስራት እንተደፊኣትሉን፣ ኣብ ጉዳይ ሶርያ ብሓባር ናይ ምስራሕን ኣንፈታት ተርኢ ብምህላዉ፣ ንስዑዲ ናብ ዝበኣሰ ቁጠዐ ከምርሓ ይኽእል’ዩ ዝብል ትዕዝብቲ’ውን ኣሎ።
ግብጺ፣ ከተመሓድሮ ዝጸንሐት ሓያሎ ደሴታት ቀይሕ ባሕሪ ንስዑዲ ድሕሪ ምርካባ፣ ስዑዲ ስዑዲ ኣብ ነፍሲ ወከፍ ወርሒ 700 ሽሕ ቶን ነዳዲ ናብ ግብጺ ክትልእኽ’የን ኣብ ወርሒ ሚያዝያ ኣብ ስምምዕ በጺሐን።
ስዑዲ፣ ኣብ ርእሲ’ኡ’ውን ንመሕወዩ ቁጠባ ግብጺ ክሕግዝ፣ ኣብ ዝሓለፈ ወርሒ መስከረም 2 ቢልዮን ዶላር ኣብ ሃገራዊ ባንክ ግብጺ ከምዘቀመጠት ይፍለጥ።
ኣህጉራዊ ማዕከን ገንዘብ 12 ቢልዮን፣ ሕቡራት ኢማራት ዓረብ ከኣ1 ቢልዮን ዶላር ኣብ ሃገራዊ ባንክ ግብጺ ከቐምጣ እንከለዋ፣ ምስ ናይ ስዑዲ ሓዊስካ ኣብዚ ባንክ’ዚ ዝተቐመጠ ውህኢል ናይ ወጻኢ ገንዘብ 19.6 ቢልዮን ዶላር ከምዝበጽሐ ንቀዳማይ ሚኒስተር እታ ሃገር ብምጥቃስ ሮይተርስ ይሕብር።
=====================


text:
Radio Erena: 10 January 2021
ማሕበረሰብ ዓለም ኣብ ልዕሊ ኣብ ኢትዮጵያ ዝርከቡ ኤርትራውያን ስደተኛታት ሻቕሎቱ ኣብ ዝገልጸሉ ዘሎ እዋን፣ ኣብ ትግራይ ዝርከብ ክልተ መዓስከራት ኮነ ኢልካ ከምዝዓኑ ከምዝተገብረ ይግለጽ ኣሎ።
ማዕከን ዜና ብሉምበርግ ናይ ሳተላይት ስእልታት ብምስናይ ኣብ ዘቕረቦ ጸብጻብ፣ ኣብ መዓስከራት ሕጻጽን ሽመልባን ዝርከብ ብተጸዋዒ ስደተኛታት ዝካየድ ማእከላት ብሰራዊት ኮነ ኢልካ ከምዝቃጸልን ከምዝዓኑን ከምዝተገብረ ኣመልኪቱ።
ከም ማእከላት ጥዕና፣ ቤት ትምህርታትን መኽዘናትን ዝኣመሰሉ ንነበርቲ’ተን መዓስከራት ዝኾኑ ኤርትራውያን ስደተኛታት ዘገልግሉ ትካላት፣ ብሓዊ እንዳተቓጸሉ እንከለዉ ዘርእይ ናይ ሳተላይት ስእልታት ከምዘመልክቶ፣ ግዳይ’ቲ ብሰንኪ ኲናት ብክልቲኦም ወገናት ዝውንጨፍ ዝነበረ ኣጽዋር ዘይኮነ፣ ብዒላማ ዝተሃርመ ከምዝኾነ’ዩ ዘመልክት ክብል እቲ ማዕከን ሓበሬታ ገሊጹ።
መንግስቲ ኢትዮጵያ ረዲኤት ናብተን መዓስከር ዝደተኛታት ከይበጽሕ ከልኪሉ ድሕሪ ምጽናሕ፣ ካብ ማሕበረሰብ ዓለም ድሕሪ ዝተገብረሉ ዲፕሎማስያዊ ጸቕጢ ክፈቅድ እኳ እንተኸኣለ፣ እቲ ረዲኤት ውሑድን እዋኑ ዘይሓለወን ብምዃኑ፣ ሓያሎ ኤርትራውያን ብተላባዒ ሕማማት ተጠቒዖም ከምዘለዉ፣ ንሬድዮ ኤረና ኣብ ዝሃብዎ ቃል ሓቢሮም’ዮም።
ኲናት ሓድሕድ ኢትዮጵያ ቅድሚ ምጅማሩ፣ ኣብ መዓስከር ሕጻጽ ልዕሊ 25 ሽሕ፣ ኣብ መዓስከር ሽመልባ ከኣ ልዕሊ 8 ሽሕ ኤርትራውያን ስደተኛታት ከምዝነበሩ፣ ጸብጻባት ውድብ ሕቡራት ሃገራት የመልክት።


text:
ኮኾብ ብራዚላዊ ተጻዋታይ ሮናልዲንዮ ፡ ብዝተሰንዐ ፓስፖርት ተኸሲሱ ምስ ሓዉ ኣብ ፓራጓይ ትሕቲ ቐይዲ ኣትዮም።
እዚ ተጻዋታይ ክለብ ባርሰሎና ዝነበረ ካብ ዓሪፍሉ ዝነበረ ሆቴል ምስ ምዕባይ ሓዉ ሮቤርቶ ደ ኣሲስ ብረቡዕ ዕለት 9 ምሸት ፖሊስ ከም ዝቐየዶም፡ ምኒስትሪ ውሽጣዊ ጉዳያት ፓራጓይ ሓቢሩ።
“ኣቶ ሮናልዲንዮ ዝተሰንዕ ፓስፖርት ተረኺብዎ። እዚ ድማ ገበን እዩ፡ ስለዚ ድማ ኣብ ትሕቲ ቀይዲ ክኣቱ ኣዚዝና፡”ሚኒስተር ውሽጣዊ ጉዳያት ፓራጓይ ዩክሊደስ ኣችቨዶ ንመደበር ረድዮ ፓራጓይ ክብል መልሲ ሂቡ። ብምቕጻል ድማ ” ኣነ ናይ ስፖርታዊ ተፈላጥነቱ የኽብሮ እኳ እንተኾንኩ፡ ግን ሕጊ ክኽበር ኣለዎ ፡ንዝኾነ ሰብ ሕጊ ማዕረ እዩ”፡ብምባል ኣብሪሁ።
ኣችቨዶ ፡ መርመራ ይካየድ ከም ዘሎ፡ ተወሳኺ ሓበሬታ ድማ ንህዝቢ ከም ዝወሃብ ፡ ኣብቲ ብሓሙስ ዝተገብረ ኣኼባ ገሊጹ።
65 ዝዕድሚአን ወላዲት ክሪስትያኖ ሮናልዶ ዶሎረስ ኣቭየሮ ፡ ብድንገታዊ ወቕዒ ልቢ ሰሉስ ናብ ሆስፒታል ተወሲደን።ሕጂ ድማ ኣብ ጽቡቕ ኩነታት ከም ዘለዋን፡ ኩነታት ጥዕነአን ድማ ከም ዝተመሓየሸ፡ ዛጊት ድማ ኣብ ሆስፒታል ከም ዝርከባ፡ ሮናልዶ ኣብ ገጻት ትዊተር ገሊጹ።
ዝሃቦ መግለጺ እንሆ
“ናይ መጸናንዒ መልእኽትታትን ደገፍኩምን ኣዝየ እየ ዘመስግን ፡ ኣደይ ሕጂ ኣብ ጽቡቕ ኩነታት ትርከብ፡ ጥዕናኣ’ውን ናብ ንቡር ይምለስ ኣሎ። ብስመይን ብስም ኣባላት ስድራ ንኣባላት ዘላቶ ሆስፒታል ብዝገበሩላን፡ ንዝገብሩላ ዘለዉ ክንክንን ነመስግን
፡ብሕታውነት ኩልና ኣባላት ስድራቤት ክትሕልዉልና ድማ ብትሕትና ይሓትት።”
ጁቬ ምስ ኤሲ ሚላን ዝነበረ ጸወታ ብምኽንያት ኮሮና ቫይረስ ከም ዝተናውሐ በዚ ኣጋጣሚ ክንሕብረኩም ንፈቱ።
ስቶሬጅ ካብ ኩዕሶ እግሪ ዓለን ንኣርባዕተ ኣዋርሕ ተኣጊዱ።
ምኽንይት እንተ ተባህለ፡ ንሓዉ ምስጢር ፈደሬሽን ኩዕሶ ኣመሓላሊፉ፡ ይገርም።
ከም ንዝክሮ ናይ ሊቨርፑል ተጻዋታይ ዝነበረ ስቶሬጅ ፡መጀመርያ እኳ እቲ ንሓዉ ናይ ምስ ሰቪላ ምስግጋር ተጻወቲ ዝግበር ቁማር(Betting) ምስጢር ብምስላኹ ናይ 2 ሰሙናት እገዳን ፡75,000 ዩሮ ገንዘብ ክኸፍልን እንተ ነበረ ፡ ፈደሬሽን ኩዕሶ ዳግመ ግምት ብምግባር እቲ መቕጻዕቲ ፎኪስ ብምዃኑ ኣራሚ ኣይኮነን ብምባል ናብ 4 ኣዋርሕ ክብ ኣቢልዎ፡ ክሳዕ 17 ሰነ 2020 ማለት እዩ።
እዛ ሕጂ ዝጻወተላ ዘሎ ቱርካዊት ክለብ ትራብዞንስፖር ምስ ስቶረጅ ዝነበረ ኩንትራት ከም ዝሰረዘቶ ሓቢራ።


text:
ኣሎይስ ኢንደምባቲ ኣብ ሪፓብሊክ ሩዋንዳ ሓላፊ ምምሕዳር ከተማ ዝነበረን ኣብ1994 ብዝተኻየደ ዘርኢ ናይ ምጥፋእ ኩናት ሕድሕድ ብዝነበሮ እጃም ተሓታታይ ብምኻኑ ናብ ሕጊ ክቀ፟ርብ ይድለ ኣሎ ክብል እቲ ርእሰ ዓንቀጽ ሓተታኡ ይጅምር።
ኢንደምባቲ ነቲ መድለይኡ ቀንዲ መበገሲ ኣብ ምምሕዳር ኩብየ ከንቲባ ጊስቩ ኣብዝነበረሉ እዋን ነቲ ናዕቢ ፈሪሖም ናብ ጎቦ ቤሴሴርሆ ይሃድሙ ዝነበሩ ሰላማውያን ሰባት ብሃገራውን ከባቢያውን ፖሊሳት ክህደኑ ትእዛዝ ብምትሕልላፉን ኣብቲ ንኸባቢ 100 መዓልታት ዝተኻየደ ጨፍጫፍ ብዓሰርተ ኣሻሓት ዝቁ፟ጸሩ ንሞትን ብዙሓት ድማ ንምጉዳእቲ ኣካል ኣሳጢሑ እዩ ዝብል እዩ።
ነዚኦምን ከምዚኦምን ዝበሉ ገባናት ዝምርምር ኣብዓለም ለኸ ቤት ፍርዲ ገበነኛታት ንናይ ሩዋንዳ ዝከታተል ወይ ድማ ብናይ ሎሚ ሽሙ ዓለም ለኸ ቤት ፍርዲ ፍታሕ ወሃቢ ፍጻመታት ገበን ኢንደምባቲ ብዘርኢ ምጥፋእን ገበናት ውግእን ተሓታታይ ብምኻኑ ተኣሲሩ ናብ ሕጊ ክቀ፟ርብ ኣዚዙ ይብል።
እቲ ርእሰዓንቀጽ ኣስዒቡ ዩናይትድ ስቴትስ ምስ ዝተፈላለዩ ኣመሓደርቲ፣ ውድብ ሕቡራት ሃገራትን ዐለም ለኸ ቤት ፍርዲ ገበነኛታትን ብምትሕብባር ኢንደምበቲን ዝኣምሰሉን ገበነኛታት ኣብ ትሕቲ ቀይዲ ብምውዐል ፍርዶም ንምሃብ ይሰርሕ ከምዘሎ ይሕብር ።
እዚ ንምስኻዕ ድማ ዩናይትድ ስቴትስ ኢንደምባቲ ንዝረኣየ ሓበሬታ ንዝሃበን ስጋብ ሓሙሽተ ሚልዮን ዶላር ካሕሳ ከምእትኸፍል እቲ ርእሰ ዐንቀጽ ይሕትት ።
ባዕልኹም ወይውን እትፈልጥዎ ሰብ ንምንቅስቃ፟ስ ኣሎይ ኢንደምበቲ ወይውን ንዝነብረሉ ኸባቢ ዝፈልጥ በዞምዝስዕቡ መንገዲታት ሓበሬታ ክህብ ይላቦ።
ኣብጥቃ፟ኹን ናብ ዝርከብ ኤምባሲ ወይ ውን ቆንስላ ዩናይትድ ስቴትስ መርበብ ሓበሬታ ተጠቂምኩም ንዞባዊ ፀጥታ እቲ ኸባቢምርካብ ከም እትኽሉ። ከማኡ'ውን U.S war crimes rewards program at WCRP@stat.gov
ወይድማ ብ whatsAPP ቁፅሪ +1 202—975-5468፤ ኣብ ገፅ face book face book www.facebook .com war crime Rward program]
Aab twitter .com war criems rewards }
ምስልታት ፎዮግራፍ እቲ ተደላይይ ገበነኛ ምርኣይ ትኽእሉ ።ኣብኩሎም ዝተረኽቡ ሓበሬታታት ምርመራ ዝካየድ እንትኾን መንነት ውሓብቲ ሓበሬታ ብጥንቃቅ ከምዝተሓዝ ይሕብር።


text:
ኣብዚ ኣብ ኣሜሪካ ፥ደሞክራት ንጆ ባይደን ትማሊ ሰሉስ ብወግዒ ሸይሞሞ። ኣብ ናይ ትማሊ ካልኣይ መዓልቲ ብርሕቐት ዝተኻየደ ሃገራዊ ጉባኤ ደሞክራት መደረ ዘስምዑ ሰባት፥ ንባይደን ኣገልጋሊ ሃገር፡ ኣቦን በዓል ቤትን ክብሉ ገሊጾሞ፥ ካብ ገለ ኣባላት ሪፓብሊካን ከይተረፈ ድማ ንፕረዚደንት ትራምፕ ዝነቅፍ መደረ ተሰሚዑ።
ትቕጽል ቀዳማዊት እመቤት ክትከውን ትኽእል ጂል ባይደን፥ እዚ ለበዳ ኣብ ቆልዑትን ስድራቤታትን ዘሕደሮ ጽልዋ ብምጉላሕ፥ ብዛዕባ ስድራቤታ ክትዛረብ ከላ ድማ፥ንስድራቤት ናብ ሓደ ኣብ ምምጻእ ዘርእዮ ጥርናፈ ኣብ ሃገር`ውን ዘርእዮ`ዩ ኢላ።
ካልእ መደረ ዘስምዐ ድማ ኣብ ግዜ ፕረዚደንት ጆርጅ ዳብሊው ቡሽ ሚንስተር ጉዳያት ወጻኢ ዝነበረ በዓል 4 ኮኸብ ጀነራል ኮሊን ፓወል ብወገኑ፥ ብዛዕባ ጆ ባይደን ምዝራብ ብዙሕ ዘድሊ`ውን ኣይኮነን፥ እቲ ምስ ሚልዮናት ስድራቤታት ወተሃደራዊ ሓይልታት ዝካፈሎ ተመክሮ ንባዕሉ ምስክር`ዩ- ንወዱ ናብ ዓውዲ ኩናት ሰዲዱ -ብሰላም ክምለሰሉ ዝጽልይ ሰብ`ዩ ክብል ገሊጹዎ ።
ደሞክራት በዚ ጉባኤኦም ጌሮም ሓድነቶም ከርእዩ`ይፍትኑ ኣለው።
ብኻልእ ወገን ጉባኤ ሪፓብሊካን ድማ ዝመጽእ ሰሙን ክጅመር`ዩ።


text:
ሓፈሻዊ መግለጺ ቅልውላው ክልል ትግራይ
ኣብ መንጎ ፈደራል መንግስቲ ኢትዮጵያን መራሕቲ ክልል ትግራይን ዝጸንሐ ቃልሲ ስልጣን ናብ ንቀርኒ ኣፍሪቃዘየረጋግእ ወታሃደራዊ ግጭትን ሰብኣዊ ቀውስን ማዕቢሉ’ሎ
ሕዳር 4,2020: ህውሓት ኣብ ክልል ትግራይ ኣብ ዝርከብ ወታሃደራዊ መዓስከር መጥቓዕቲ ድሕሪ ምፍጻሙ መንግስቲ ኢትዮጵያ "ሕጊ ናይ ምኽባር ስጉምቲ" ዝበሎ ስርሒት ኣንጻር መራሕቲ'ቲ ክልል ዝኾነ መሪሕነት ህውሓት ጀሚሩ። መራሕቲ ህውሓት ንግብረ መልሲ ፈደራል መንግስቲ ኣንጻር ህዝቢ ትግራይ ዝዓለመ ኹናት'ዩ ክብሉ ይገልጹ ።
ይኹን ደአ እምበር ወጥሪ ኣብ መንጎ ፈደራል መንግስቲን ህውሓት ካብ ሚያዝያ 2018, ምምዛዝ ቀዳማይ ሚኒስትር ኣብይ ኣሕመድ ጀሚሩ ፈኸም ክብል ዝጸንሓ’ዩ።
ቀዳማይ ሚኒስትር ኣብይ ኣብ መዝነት ድሕሪ ምምጽኡ ምስ ጎረቤት ኤርትራ ስምምዕ ሰላም ተፈራሪሙ: ከም ምፍታሕ እሱራት: ምኽፋት ቁጠባን ከምኡ’ውን ንዝተፈላለየ ብሄራት’ታ ሃገር ዝሓቑፍ ሓደ ፓርቲ -ብልጽግና ፓርቲ መስሪቱ። እዚ ነቲ ኣብታ ሃገር ንነዊሕ ዝጸንሕ ዓብላልነት መዝነት ህውሓት ዘዳኽም’ዩ ኔሩ።
ንፖለቲካዊ ናጽነት ማዕጾ ዝኸፈተ ለውጢ ንዓሌት መሰረት ዝገበረ ግጭት ኣብ ዝተፈላለዩ ከባቢታት’ታ ሃገር ክጉሃሃር’ ውን ጌሩ’ዩ። ሪፖርት ዓለምለኸ ትካል ስደተኛታት ኣብ 2020 ግጭት ኣብ ክልል ትግራይ ቕድሚ ምጅማሩ ኣስታት 1.2 ሚልዮን ሰባት ካብ መነባብርኦም ምዝንባሎም ይሕብር።
ግጭት ክልል ትግራይ ኣብ ቐዳማይ ወርሑ ጥራይ ህይወት ብኣሽሓት ዝቑጸሩ ሰባት ምጥፍኡን ልዕሊ 1 ሚልዮን ድማ ካብ መነባብርኦም ምምዝባሉ ይግለጽ ኣሎ።
ጋዜጠኛታት ድምጺ ኣሜሪካ ንቀውሲ ክልል ትግራይ ብዝተፈላለየ መድረኻት ማለት ሬድዮ: ቴሌቭዥንን መርበብ ሓበሬታን የመሓላልፍዎ ኣለው።ንዋሕዚ ስደተኛታትን ምዝንባል ዜጋታትን ሸፈነ ምሃብ ድምጺኣሜሪካ ሓበሬታ ንምትሕልላፍ: ንምዝርራብ: ንናጽነትን ዲሞክራሲን ብምድጋፍ ሰባት ምርኻብ ምስ ዝብል ተልእኾኡ ቀዳምነት ሂቡ ካብ ዝሰርሓሎም ጉዳያት እዮም።
ሓፈሻዊ መግለጺ ቅልውላው ክልል ትግራይ
ኣብ መንጎ ፈደራል መንግስቲ ኢትዮጵያን መራሕቲ ክልል ትግራይን ዝጸንሐ ቃልሲ ስልጣን ናብ ንቀርኒ ኣፍሪቃዘየረጋግእ ወታሃደራዊ ግጭትን ሰብኣዊ ቀውስን ማዕቢሉ’ሎ
መንገዲ ኢትዮጵያዊያን ስደተኛታት ናብ ሱዳን
ብዝሒ ህዝቢ ኢትዮጵያ ብደረጃ ብሄር ፡ ኣብ 2007 ዝተኻየደ ቆጸራ ዝተወስደ
ዝያዳ ሓበሬታ ቅልውላው ኢትዮጵያዊያን ስደተኛታት ኣብዚ ምርካብ ይክኣል
ብዛዕባ ቅልውላው ኢትዮጵያዊያን ስደተኛታት ተመሳሳሊ ሓበሬታ ኣብዚ ምርካብ ይክኣል
VOA News: ድምጺ ኣሜሪካ ቋንቋ እንግሊዝ
VOA Amharic: ድምጺ ኣሜሪካ ቋንቋ ኣምሓርኛ
VOA Afaan-Oromoo: ድምጺ ኣሜሪካ ቋንቋ ኣፋን ኦሮሞ
-
-
-
-
-
-
-
-
30/09/2021
ኦቻ ናብ ክልል ትግራይ ዘድሊ ሓገዛት ንምብጻሕ ከም ዝተጸገመ ይግለጽ
-


text:
ዩናይትድ ስቴትስ ኣብ ኢትዮጵያ ብሰንኪ ኩነታት ኣየር ኤል ኒኖ ዝተፈጥረ ድርቂ ንዝተጠቕዑ ንምሕጋዝ ካብ እትልግሶ ናይ 97 ሚሊዮን ዶላር ህጹጽ ሓገዝ ብተወሳኺ ምስ ዝምዕብሉ ኩነታት ምላሽ ንምሃብ እውን ቅርብቲ እያ ኢለን ሓንቲ ላዕለዋይ ሓላፊት USIAD።
ኣብ USIAD ዳይረክተር ቤት ጽሕፈት ምግቢ ንሰላም ምብራቓዊ፣ ማእኸላይን ደቡባዊ ኣፍሪካን ራቸል ግራንት ኣብዝሃብኦ መግለጺ እቲ ሓገዝ ንተሓገዝቲ ዝውሃብ ብቐጥታ ብመንግስቲ ኢትዮጵያ ከይኮነስ መንግስታዊ ብዘይኮኑ መሻርኽቲ ትካላት እዩ ኢለን።
ንሰን ብተወሳኺ 'ኣብ ኢትዮጵያ ኩነታት ዓጸቦ ክፍጠር እዩ ኢልና ኣይንጽበን።ሎሚ ኣብ ባይታ ዝርከቡ መሻርኽትና ጥራሕ ከይኮኑስ መንግስቲ ኢትዮጵያ ይወስዶ ብዘሎ ውጽኢታዊ ምላሽ ንሳቶምን ማሕበረሰብ ዓለምን ብዝግባእ ተዳሊዮምን ግብረ መልሲ ይህቡ እዮም ዘለው።ስለዚ ኣብ ኢትዮጵያ ዓጸቦ ክፍጠር እዩ ኢልና ኣይንጽበን እየን' ኢለን።
ምሉእ ትሕዝቶ አብዚ ምስማዕ ይኸአል።


text:
Radio Erena: 30 November 2017
ባይቶ ጸጥታ ሕቡራት ሃገራት፣ ኣብ ጉዳይ እቲ ኣብ ሊብያ ዝካየድ ዘሎ መሸጣ ደቂ ሰብ ብዝምልከት ህጹጽ ኣኼባ ኣካዪዱ።
ኣብቲ ብጠለብ ፈረንሳ ብሰሉስ 28 ዝተኻየደ ህጹጽ ኣኼባ ባይቶ ጸጥታ፣ ኣብ ሊብያ ኣብ መሸጣ ደቂ ሰብ ተዋፊሮም ኣብ ልዕሊ ዝርከቡ ጉጅለታትን ውልቀሰባትን እገዳ ክትግበር ኣብ ዝብል እማመ ዘትዩ።
ነቲ እማመ ዘቕረበ ኣምባሳደር ፈረንሳ ኣብ ሕቡራት ሃገራት ፍራንስዋ ደላትኽ፣ ፈረንሳ ኣብቲ መሸጣ ደቂ ሰብ ዝተዋፈሩ ሰባት ይኹን ጉጅለታት ኣብ ምልላይ ምስ ኮሚተ እገዳ ባይቶ ጸጥታ ክትተሓባበር ቅርብቲ ከምዘላ ኣመልኪቱ።
ኣብ ሊብያ መሸጣ ስደተኛታት ሓድሽ ተርእዮ እኳ እንተዘይኮነ፣ ድሕሪ’ቲ ብሲኤንኤን ዝቐረበ ንስደተኛታት ከም ባራዩ ንዕዳጋ እናውረደ፣ ብ400 ዶላር ክሸጡ ዘርኢ መደብ ግና ብደረጃ ዓለም ቁጠዐ ኣለዓዒሉ ኣሎ።
ብፍላይ ኣብ ፓሪስ ኣብ ዝርከብ ቀጽሪ ኤምባሲ ሊብያ ድሕሪ ዝተኻየደ ናይ ተቓውሞ ሰልፊ፣ መንግስቲ ፈረንሳ ኣብቲ ጉዳይ ብዕቱብ ይዋሳእ ከምዘሎ’ዩ ዝሕብር።
ኣብ ሰለስተ ሃገራት ኣፍሪቃ ወግዓዊ ናይ ስራሕ ምብጻሕ ዝፍጽም ዘሎ ፕረዚደንት ፈረንሳ፣ ኢማኑዌል ማክሮን፣ ኣብ ዘመሓላለፎ መልእኽቲ፣ ኣብ ሊብያ መዋጽኦ ስኢኖም ዘለው ስደተኛታት ነናብ ዓዶም ንምምላስ ሃገራት ኣፍሪቃ ብሓባር ክሰርሓ ጸዊዑ።
እንተኾነ፣ ሕብረት ኣፍሪቃ ይኹን ሃገራት ኣፍሪቃ፣ ነቲ ኣብ ሊብያ ዝካየድ ዘሎ መሸጣ ደቂ ሰብ ካብ ምቅዋምን ምኹናንን ሓሊፈን ዛጊት ዝወሰድኦ ስጉምቲ የለን።
ኣብ ሊብያ ኣስታት 8 ሽሕ ኤርትውያን ዝርከብዎም ልዕሊ 50 ሽሕ ስደተኛታት ሃገራት ኣፍሪቃ ከምዘለዉ ጸብጻባት ካብታ ሃገር የመልክቱ።
========================


text:
ፕረዚደንት ኦባማ፣ኣብ‘ቲ ፍርቂ ሰዓት ዝወደአ ስነ-ስርዓት‘ዮም ንቃለ-መሓላ ፈፂሞም።ኣብ ፕረዚደንታዊ ቤት ፅሕፈት(ዋይት ሃውስ)።
ባዓልቲ ቤቶም ወ/ሮ ሚሸል፣ደቆም ማልያን ሳሻን ከምኡውን ሒደት ጋዜጠኛታት ተዓዘብቲ ኣብ ዝነበሩሉ ስነ-ስርዓት ዋና ዳኛ ፈዴራላዊ ቤት ፍርዲ ጆን ሮበርትስ፣ነቲ መሓላ መሪሖምዎ።
ብድሕሪ‘ቲ ስነ-ስርዓት፣ፕረዚደንት ኦባማ ንዳኛ ሮበርትስ ድሕሪ ምጭባጦም፣ንባዓልቲ-ቤቶምን ንደቆምን ስዒሞም፣ታሕጓሶም ገሊፆም።
እዚ ከምዚ‘ሉ ከሎ፣ምክትል ፕረዚደንት ጆ ባይደን‘ውን ዳኛ ፈደራላዊ ቤት ፍርዲ ሶንያ ሶቶማየር ኣብ ዝመርሐኦ ስነ-ስርዓት ንቃለ-መሓላ ፈፂሞም‘ለው ትማሊ ሰንበት።
ፕረዚደንት በራክ ኦባማ ሎሚ ሶኒ ኣብ ቅድሚ ኣማኢት ኣሻሓት ተዓዘብቲ ቃለ-መሓላ ፈፂሞም’ለው።
ህዝቢ ናብ‘ቲ ኣደባባይ ካብ ኣጋወጋሕታ ጀሚሩ‘ዩ ምውሓዝ ጀሚሩ።ኣዝዩ ቆራር ንጉሆ‘ውን ነይሩ።ክሳብ ሸሞንተ ሚእቲ ሽሕ ህዝቢ ነቲ ኣደባባይ ዓብለቅለቅ ኣቢልዎ ነይሩ ዝብል ግምት ኣለዎም ሰበ-ስልጣን።
ፕረዚደንት ንካልኣይ ዘመን ስልጣኖም ዝቅበሉ ዘለው፣ተስፋ ጥርጣረን ሕውስዋስ ስምዒት ኣብ ህዝቢ ኣብ ዝፈጠሩሉ እዋን‘ዩ።
መራሕቲ‘ዛ ሃገር ፖለቲካዊ ኣረኣእየኦም ንጎኒ ገዲፎም ዕድል ስራሕ ኣብ ምፍጣርን ንፋይናንሳዊ ፀገማት‘ዛ ሃገር ኣብ ምፍታሕን ከተኩሩ ድልየት ኣሜሪካውያን‘ዩ።


text:
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
19 - ሕሹኽታ ኅሊና
ኅሊና፡ ኣብ ውሽጥኻ ዘሎ ሕሹኽታ ኣምላኽ ኮይኑ፡ ሕጊ ክትህሉን ሥነ ምግባር ከተዘውትርን ዚእዝዘካ ኢዩ። ሕሹኽታ ኅሊና፡ ቀስ ኢሉ ዚዛረብ ድምጺ ኮይኑ፡ ንስኻ እትዛረቦ ዘረባ ኣይኮነን ዚዛረብ። ኵነታት ተግባር ኅሊና ዚፍለጠካ፡ ኣብ ኵሉ፡ መዓልታውን ናእሽቱን ስራሕ እምበር፡ ኣብ ዓበይቲ ጕዳያት ጥራይ ኣይኮነን። ንስኻ ናይ ኅሊና ሕሹኽታ ምእንቲ ክትሰምዕ፡ ንኵሉ ምድራዊ ኃልዮትካ ረሲዕካ፡ ንውሽጣዊ መሽጐራጉር ነፍስኻ መርምር።
እቲ ኣብ ውሽጥኻ እትሰምኦ ሕሹኽታ፡ ድምጺ ኣምላኽ ኢዩ። ከም ወቐሳ ኅሊና ዜሕምም ነገር የልቦን። ንስኻ ክፉእ ክትሰርሕ ከሎኻ፡ ኅሊናኻ ይግስጸካ፡ ይኹርየልካ፡ ይጣራዕ፥ በደልካ ከረድኣካ ይጽዕር፡ ይዅንነካ፡ ይቐጽዓካ፡ ሰላም ይኸልኣካ፡ ይኅውኸካ፡ ሕፍረት ከምዚስመዓካ ይገብር፡ ይዕፍነካ፡ የሳቕየካ፡ ይቕንጥወካ፡ ይወግኣካ፡ የቝስለካ፡ ብሓጺሩ ግራጭ ይኾነካ፥ ወይ ከኣ ብኣንጻሩ፡ ኅሊና ታሕጓስ የኅድረልካ፡ የጸናንዓካ፥ ጽቡቕ ምስክር ኅሊና፡ ዜጸናንዕ ጥዑም ጻማ ኢዩ፥ ኅሊና ንኵሉ ውርደትካ፡ ዜሕውየልካ መድኃኒት ኢዩ፥ ንጽቡቕ ነገር ካብ ሕማቕ ነገር ፈላልዩ ዜርእየካ ኢዩ፥ ዘብራህርሃልካ፡ እዚ ኪፍጸምን ኪፍጸም ዘይግባእን ተግባር የመልክተልካ፥ ግቡእኻ ክትገብር የዘኻኽረካ፥ ብሓደ ወገን ይእዝዘካ በቲ ሓደ ወገን ከኣ ይመኽረካ፥ ጽቡቕ ነገር ክትገብር የምህረካ፥ ኅሊና ብሓቂ ብሉጽ መምህር ኢዩ፥ ኅሊናኻ ይነግረካን ይመኽረካን ይምዕደካን ኢዩ።
ኵሉ እቲ ኣብ እምነት ኣምላኽ፡ ተመሥሪትካ ዘይኮነስ እናተጠራጠርካ እትገብሮ ነገር፡ ኃጢኣት ስለ ዝኾነ፡ ንሕጊ ኣምላኽ ተኣማሚንካ ደኣ እምበር እናተጣራጠርካ ኣይትፈጽሞ (ሮም 14፡23 ረአ)። ኅሊናኻን ኅሊና ካልኦትን ተገፊዖም ካብ ምርኣይ፡ ዝኾነ ይኹን መሥዋዕቲ ምግባር ይሕሸካ። ምስ ኅሊናኻ ዋጋ ዕዳጋ ፈጺምካ ኣይትግበር። ኵሉ ነገር ክትገብር ተፈቒዱልካ’ኳ እተኾነ፡ ግን ኵሉ ነገር ከኣ፡ ሓናጺ ስለ ዘይኮነ፡ ምእንቲ ፍቕሪ ሓድሕድ ኢልካ ኅድገት ግበር ኢኻ (1 ቆሮ 10፡23)። ናብ ኃጢኣት ከይትወድቕ ጥንቑቕ ምእንቲ ክትከውንን፡ ኣብ ፍርዲ ኣምላኽ ከኣ ከሳሲኻ ምእንቲ ከይኸውን፣ ንኅሊናኻ ውሽጣዊ ከሳሲኻ ንኺኾነካ ኣተባብዓዮ። ነቲ፡ ካብ ቅኑዕ መንገዲ ወጺኡ ዘሎ ልብኻ ክትግስጾን ናብ ልብኻ ክትመልሶን፡ ዚጽውዓካ ዘሎ ድምጺ ኣምላኽ ጽን ኢልካ ስምዓዮ። እግዚአብሔር ኣብ ልብኻ ይኃድርን ይዛረበካን ኢዩ። ተግሳጹ ከኣ ናብ ኅሊናኻ ብርሃን ኣእቲዩ፡ ንበደልካ ኢዩ ዜርእየካ።
ሓቀኛ ድምጺ ኅሊናኻ ክትሰምዕ እንተደሊኻ፡ ኣብ ከባቢኻን ኣብ ውሽጥኻን ጸጥታን ህድኣትን ክትፈጥር ይግባእ። ኅሊናኻ እንተደኣ ቀንጢዉካ፡ ከምኡ እውን ብዛዕባ ይቕረታ ኣምላኽ ጥርጠራ እንተሊዩካን ትሳቐ እንተኾይንካን፡ እግዚኣብሔር ምሳኻ ከምዘሎን ከምዘይገድፈካን ኢዩ ዘረጋግጸካ። እንተኾነ ግን እቲ ሕማቕ ኣመልካ ነዙ ናይ ኅሊና ምቅንጣው ከየጥፍኦ ተጠንቐቕ።
ሕሱማት ሰብ፡ ብዓመጽ፡ እንተደኣ ወሪሮሙኻ፡ ንምስክርነት ናብ ኅሊናኻ ተማኅጸን። ካብ ናይ ሰብ ፍርዲ ናይ እግዚአብሔር ፍርዲ ይሕሸካ። ክብርኻ ኣብ ውሽጢ ልብኻ ደኣ ሓዞ እምበር፡ ኣብ ኣፍ ደቂ ሰብ ኣይተቐምጦ። እግዚአብሔር ምስ ዚፈርደካ፡ እታ ቅድስናኻን እታ ጽብቕቲ ኅሊናኻን ደኣ እምበር፡ ብዝኂ ሃብትካ ኣይጠቕመካን ኢዩ! ካልኦት ሰባት እውን ኣይጠቕሙኻን ኢዮም! ንኅሊናኻ እናተመላለስካ መርምሮ። ኣመል እንተደኣ ኣሊዩኻ ከኣ፡ ብረዲኤት እግዚኣብሔር፡ ከምትእረም ግበር፥ በዙ መንገዲዙይ እንተኸይድካ ኣብ ፍጽምና ክትበጽሕ ኢኻ።
ኣብ ቀጻሊ ክፋል “ኅሊናዊ ጥርጣሬ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
20- ኅሊናዊ ጥርጣሬ
ካብቲ ብመንገዲ ቅድስና ክትስጕም ዕንቅፋት ዝኾነካ ኅሊናዊ ጥርጣሬ ርሓቕ። ኅሊናዊ ጥርጣሬን ራዕድን፡ ኃጢኣት ገይረ ኢየ፡ ወይ ከኣ ኃጢኣት ክገብር ቀሪበ ኢየ ብዚብል ጥርጣሬን ራዕድን ዝተላዕለ፡ ኣብ ልዕሊ ገዛእ ነፍስኻ ዘይጡዑይ ክሲ ምግባር ማለት ኢዩ። ካብዙይ ዝተላዕለ፡ ንስኻ፡ ብዛዕባ እግዚኣብሔር ዘሎካ ኣተሓሳስባን ስእልን ምናልባት ዘይቅኑዕ ኪኸውን ይኽእል ኢዩ።
መን ይፈልጥ፡ ነቲ ኣዚዩ ዜፍቕረካ እግዚኣብሔር፡ ከም ጨካንን ሕነኡ ዚፈድን ኣምላኽ ጌርካ ትርእዮ ትኸውን፡ እንተኾነ ትጋገ ኢኻ ዘሎኻ፥ ዋላ ሺሕ ጊዜኳ እንተተጋገኻ እግዚኣብሔር የፍቕረካን ይምሕረካን ኢዩ። ስለዚ ነቲ ዜፍቕረካ ኣምላኽ ብኸምዙይ ኣሉታዊ ዝኾነ ኣተሓሳስባን ኣረኣእያን ክትርድኦ ግቡእ ኣይኮነን።
እምበኣርከስ ቅድሚ ኵሉ ክትገብሮ ዚግብኣካ ነገር ብኃጢኣትካ ምእማን ኢዩ። ካልኣይ እግዚኣብሔር ምሉእ ምሕረት ከምዚህበካ ፍጹም ኪትጠራጠር የብልካን። ብዛዕባ ተግባርካ ብሕሊናዊ ጥርጣሬን ራዕድን ካብ ምስቓይ፡ ናብ ውሽጥኻ ተመሊስካ ንርእስኻ ካብ ምሕያኽ፡ ነኅዋትን ንእግዚኣብሔርን ከይተቐይም ኢልካ እነተትጽዕር፡ እዙ ኅሊናዊ ወጥሪ ጥርጣሬኻ ብቐሊል ምገደፈካ ነይሩ።
ካብ ዘይትፈልጦ በደል ናጻ ዘውጽኣካ ኅሊናዊ ንጽሕና ክትደሊ ካብ ትውዕልን ብገዛእ ኃይልኻ ጥራይ ካብ ኃጢኣት ናጻ ክትከውን ካብ እትደሊ፡ ነቲ እግዚአብሔር ብሕያውነቱ ዝሃበካ ድኅነት፡ ብትሕትናን ብዓቢይ ምስጋናን ክትቅበሎ ኢዩ ዝግብኣካ። ንስኻ ብሓደ ወገን ናብ ዘይጠቕሙ ናእሽቱ ነገራት ብዘይመጠን ብምቕላብ፡ ብኅሊናዊ ስቓይ ክትሳቐ ትረኤ፡ በቲ ካልእ መዳይ ግን፡ ኣቦ ነፍስኻ ኪእዝዙኻ ንዚኽእሉ ክብድ ዝበለ ነገር ፈጺምካ ኣይትግደሰሉን። ምኽንያት ዘይብሉ ብወቐሳ ኅሊና እናተሳቐኻ ከሎኻ፡ በቲ ሓደ ወገን ከኣ በቲ ዘይርጉእ ዝኾነ ጠባይካ፡ ኣብ ጥቓኻ ንዘሎ ብጻይካ ከተሳቕዮ ቅጭጭ ኣይብለካን። ንሕማም ኅሊናዊ ጥርጣሬኻ ክትስዕር ኢልካ እኹል ጻዕሪ ብዘይምግባርካ ተጥዓስ።
ዓቢይ ኃጢኣት ንምግባር ምሉእ ኣፍልጦን ኣእምሮን ፍቓድን ስለ ዜድሊ፡ ኣብ ስምዒትካ ናይ ኃጢኣት ሃረርታ ምስማዕን፡ ኃጢኣት ንምግባር ሃረርታ ምግባርን ዝተፈላለየ ነገር ከምዝኾነ ተረድእ። ኣብ ልብኻ ንእግዚኣብሔር ኪብድሎ ዚደሊ ሓሳብ እንተዘየሊዩ፡ ናብ ኃጢኣት ከይትወድቕ ኢልካ ኣይትፍራህ። ንእግዚኣብሔር በዲለዮ ኢየ እትብሎ ነገር ንጹር እንተዘይኮይኑ ከኣ፡ ብርግጽ ኃጢኣት ኣይገበርካን። ነቲ በዲለ ኢየ እትብሎ ብዘይመጠን ዝተጋነነ ስምዒትካ መርሚርካ ኣጽንዓዮን ኣረጋግጾን። ናይ ኅሊና ጥርጣሬን ራዕድን ዘበለ ኵሉ ፈጺምካ ናባኻ ኣይተቕርቦ።
ብእትገብሮ ናይ ኅሊና መርመራ ክትዓግብ ስለ ዘይኽኣልካ፡ ነቲ መወዳእታ ዘይብሉ ምድግጋም ኑዛዜኻ፡ መፍትሒ ርኸበሉ። ኃጢኣት ከምዝገበርካ ምእቲ ብምእቲ ርግጸኛ እንተዘይኮይንካ፡ ኃጢኣት ገይረ ኢልካ ኣይትናዘዘሉ። ንዘረባ ኣቦ ነፍስኻ ከይተጠራጠርካ እመኖ፥ ምእንቲ ጥቕሚ ነፍስኻ ኢልካ ከኣ፡ ነቦ ነፍስኻ ተዓሚትካ ክትኣምኖም ይግብኣካ። ኣቦ ነፍስኻ ከናዝዙካ እንከለዉ፡ ንሶም ኣብ ክንዲ ኣምላኽ ኮይኖም፡ ነቲ ዚህቡኻ ምኽሪ ሰሚዕካ ከምትጥቀመሉ ግበር።
እግዚኣብሔር ንኵሉ ውሽጥኻ ኣጸቢቑ ከምዚፈልጦን ምሉእ ብምሉእ ከኣ ከምዝተቐበለካን እመን ኢኻ። ብዘይገበርካዮ ኃጢኣት ንኸይትናዘዝ ካብ ዝወሰንካሉ መዓልቲ ንድኃር፡ ካብ ኅሊናዊ ጥርጣሬን፡ ፍርህን፡ ራዕድን፡ ናጻ ከምትኸውንን፡ ሓንቲ ስቓይ ከምዘይህልወካን እመን።
ኣብ ቀጻሊ ክፋል “ሓቀኛ ዳግማይ መንፈሳዊ ልደት” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
21 - ሓቀኛ ዳግማይ መንፈሳዊ ልደት
ኣብ ቅድሚ ኣምላኽ ዚረኣ፡ ጽቡቕ ተግባርን ጽቡቕ ሕይወትን ደኣ እምበር፡ ጽቡቕ ዘረባ ኣይኮነን። ጥዑም ዘረባ፡ ብዙኅ ጊዜ በብዓይነቶም ዕምባባታት ንዝተሳእሎ ዓለባ ወይ ከኣ ወረቐት ንዝተሸፈነ ባዶ ገረወኛ ኢዩ ዚመስል። ኵላትና፡ ይብዛኅ ይውኃድ፡ ብመንፈስ መደልዋንን ኣምሳሉነትን ዝተቘማጣዕና ኢና፥ እዙይ እንታይ ማለት ኢዩ፡ እንገብሮ ስራሕ ኵሉ፡ ንዓይኒ ሰብ ወይ ንዓይኒ ሕጊ ጥራይ ምስራሕ ማለት ኢዩ።
ቅዱስ ኢግናጽዮስ ዚጀመሮ ሱባኤ፡ ነቶም ኣብ መንገዲ ቅድስና ዚርከቡ ንርእሶም ከየታልሉ ዚሕግዝን ዚምህርን ትምህርቲ ኢዩ። ንስኻ፡ ጌጋ የብለይን፡ ፍጹም ኢየ አይትበል። እኳ ደኣ፡ ጸጸኒሕካ ንርእስኻ መርምር ኢኻ።
ንተግባርኻ ጸጸኒሕካ እናፈተሽካ፡ ክትወቕሶን ክትፈርዶን ጽዓር። ንርእስኻ ምውቃስ ምልክት ውሽጣዊ ሃብቲ ኢዩ፥ ንርእስኻ ከም ዓቢይ ገይርካ እትግምተሉ ጊዜ፡ ሽዑ ኢዩ ድኻምነትካ ዚግለጽ። ንስኻ ብዛዕባ ርእስኻ፡ ፍጹም ኢየ ዚብል ኣተሓሳስባን ልዑል ግምትን እንተደኣ ኣሊዩካ፡ ብመንፈስ ገና ብዙኅ ስጕምቲ ወይ ምዕባለ ከምዘይገበርካ ፍለጥ።
ገለ ጽቡቕ ነገር ፈጺምካ እንተኾይንካ፡ ኣይትተሓበን፥ ከመይ ኵሉ ነገር ናይ እግዚኣብሔር ህያብ ኢዩ። የግዳስ፡ ንስኻ፡ ንብዙኅ ጸጋ እግዚኣብሔር ጽቡቕ ገይርካ ስለ ዘይተጠቐምካሉ፡ ኪምሕረካ ለምኖ።
ብዛዕባ ኃጢኣትካ ክትበኪ እንተደሊኻ፡ እቲ ብዘይመጠን ሕያዋይን ዝዓበየ ገባሪ ጽቡቕካን ዝኾነ እግዚኣብሔር፡ ብዘይጠቅም ምክኒያትን ንዘይጭበጥ ታሕጓስን ኢልካ ከምዘሕዘንካዮ ሕሰብ። ከምዙይ ምስ ትገብር፡ እቲ ብሓቂ ብፁዕ ዝኾነ ንስሓኻ ኣብ ሰማይ ዓቢይ ክብሪ ኬውህበካ ኢዩ።
ካብ መንገዲ ኃጢኣት ወጺእካ ናብ መንገዲ ጽድቂ ክትኣቱ እንተደሊኻ፡ ቀልባዕባዕ ከይበልካ፡ ናብ ውሽጥኻ ኣቲኻ፡ ሃዲእካ ተቐመጥ። ካብ ክፉእ ዝኾነ መኅለፊ ጊዜን፡ ካብ ከንቱ ዝኾነ ጸወታ እዙ ዓለም እዙይን፡ ርሓቕ። ጽቡቓት ዚመስሉን፡ ኣብ ሰብነቶም እውን ብዙኅ ሽልማት ዘለዎም ሰባት፡ ብዙኃት ኢዮም። ግዳ እዞም ሰባት እዚኣቶም፡ ኣብ ልቦም ጨናውን ዕግርግር ዜብል ሽታን ዘለዎም ኾይኖም፡ ንኃላፍን ንዝሞተ ነገርን፡ ፍቕሪ ዚስምዖም ሰባት ኢዮም (ማቴ 23፡27)።
ካብዙ ዓለምዙይ ምስ ተፋኖኻ፡ ተጣዒስካ ናብ ኣምላኽ ክትምለስን ብዝገበርካዮ ኃጢኣት ክትክሕስን ኣይትኽእልን ኢኻ። ንስኻ ክትሓዊ እንተደሊኻ፡ ጊዜ ከሎካ፡ ናብቱ ሓኪምካ ዝኾነ እግዚኣብሔር ተመለስ ኢኻ። ኣብሰማይ ካብ 99 ንስሓ ዘየድልዮም ጻድቃን፡ ንሓደ ንስሓ ገይሩ፡ ናብ ኣምላኹ ንዚምለስ ኃጢኣተኛ፡ ዝበዝኄ ታሕጓስ ኪግበረሉ ኢዩ (ሉቃ 15፡7)።
ከም ወዮ ዑፍ ዓዲ ዓረብ፡ ኣብ ሓሓሙሽተ ሚእቲ ዓመት፡ ኣብ ሓዊ ተጠቢሱን ሓሪሩን፡ ከምብሓዲሽ ካብ ሞት ተንሢኡ፡ ሓዲሽ ሕይወት ዚዘርእ ዝነበረ፡ ከምኡ ከኣ ንስኻ ናብ ሓዲሽ ሕይወት ክትትንሥእ እንተደሊኻ ንሕማቕ ዝንባሌኻን ንኣረጊት ሰብነትካን፡ ክተጥፍኦም እንተኺኢልካ ኢዩ። ንስኻ ንእግዚኣብሔር ክትረክብ፡ ንርእስኻ ከተጥፍእ ኣሎካ።
ሕይወትካ ምልዋጥ ማለት፡ ነቲ ዝሩግ ዝኾነ ዝንባሌኻ ምቕጻዕ ማለት ኢዩ። ዓወትን ለውጥን ዚርከብ ብጥበብን ከየቋረጽካ ጻዕሪ ብምክያድን ደኣ እምበር ብጊዚያዊ ስምዒት ኣይኮነን።
እምበኣር ዝኸበርካ ኃወይ! እቲ ምሽው ጊዜን እቲ መዓልቲ ድኅነትን ሕጂ ስለ ዝኾነ፡ እቲ ክትገብሮ ዘሎካ ነገር ሕጂ ወስኖ ኢኻ (2 ቆሮ 6፡2)። ሸይጣን ኣብ ግብሪ ንዘይውዕል ቍርጺ ፍቓድ፡ ኣይፈርሆን ኢዩ። ንስኻ፡ ሕጂ እውን፡ ልክዕ ከምቲ ኣብ ጊዜ ሞትካ ክትገብሮ፡ እትምነዮ ነገር ግበር። ዓቢይ ነገር ምስ ትመርጽ፡ ንጊዜ ሞትካ ደኣ እምበር፡ ንጊዜ ሕይወትካ ክትሓስብ ኣይግባእን።
ኣብ ቀጻሊ ክፋል “ሓቀኛ ጣዕሳ ኃጢኣት” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
22- ሓቀኛ ጣዕሳ ኃጢኣት
ንዝሞተ ሰብ ካብ ሞት ካብ ምትንሥኡ፡ ካብ እግዚኣብሔር ንዝረሓቀ ኃጢኣተኛ፡ ምምላስ ዝዓበየ ተኣምር ኢዩ። ከመይሲ እዙ ቀዳማይ ተኣምር፡ ናብ ሕይወት ዝተንሥኤ እቲ ከምብሓዲሽ ኪመውት ዘለዎ ሰብነት ኪከውን ከሎ፡ እቲ ካልኣት ተኣምር ግን፡ እታ ናብ እግዚኣብሔር ዝተመልሰት፡ ንዘለዓለም እትነብር ነፍሲ ኢያ።
ኣብ ነፍስኻ ብርሃን ጣዕሳ እንተደኣ በሪሁ፡ ብዝገብርካዮ ኃጢኣት ክትበኺ ኢኻ፥ ድኅሪኡ ከኣ ብብርቱዕ ስምዒት ንመንግሥተ ሰማይ ሃረር ክትብል ኢኻ። ሓዲሽ ሕይወት ከተስተማቕር እንተደሊኻ፡ ኣብ ሕይወትካ ብዝገበርካዮ ኃጢኣት ተጣዒስካ ብኸ።
ጣዕሳ ኃጢኣትካ ኪዓቢ ኪኽእል፡ ብሓደ ወገን ነቲ እግዚኣብሔር ዝገበረልካ ድማዕ ብምሕሳብ ኪኸውን ከሎ፡ በቲ ሓደ ወገን ከኣ፡ ነቲ ሞሳ ዘይብሉ ዝገበርካዮ ክሕደት ብምሕሳብ ኢዩ፥ ዝኽሪ ኃጢኣትካ ኵሉሻዕ ኣብ ቅድሜኻ ኪነብር ኢዩ(መዝ 51፡5 ረአ)።
እግዚአብሔር ብህያውነቱ ብኃጢኣት ካብ ዝተዘርገ ሕይወት ኣውጺኡ፡ ናብ ቅድስና እንተደኣ ጸዊዑካ፡ ሽዑ ጥራሕካ ከምዝነበርካ ኪርድኣካን ኅሊናኻ ኪወቕሰካን ኢዩ። ንስኻ ንልብኻ ካብ ዘይንጹሕ ፍቕሪ ዚውለድ ኵሉ ናይ ሃረርታ ስምዒት ከተንጽሖ ይግብኣካ ደኣ እምበር፡ ካብ ኃጢኣት ምህዳም ጥራይ ኣይኣክልን ኢዩ።
ነቲ ምንጭን መሠረትን ኵሉ ዝኾነ ልብኻ፡ ናብ እግዚኣብሔር ከምትመልሶ ግበር ኢኻ። ዓሚቝን መሪርን ጣዕሳ ኃጢኣትካ ጥራይ ኢዩ ንጽሕና ልቢ ዚህበካ። ነቲ ኵሉ ምስ ኃጢኣት ዚኣሳስረካ ማእሰርቲ ክትበታትኾ እንተደሊኻ ብኃጢኣትካ ካብ ምጥዓስ ከተቋርጽ የብልካን።
ዝበለጸ ጣዕሚ ዚርከብ፡ ኃጢኣት ኣብ ምግባር ዘይኮነስ ኣብ እግሪ ኢየሱስ ተደፊእካ፡ እናበኸኻ ምሕረት ምሕታት ኢዩ። እቲ ንምፍዋሱ ዝኃየለ ኃጢኣት፡ ኃጢኣተኛ ምዃንካ ዘይምእማን ኢዩ። ንብዓት ኢየሱስ ዝፈሰሰ፡ ንዝሞተ ኣልኣዛር ዓርኩ ጥራይ ዘይኮነስ፡ ነቶም ኵሎም ንዕድመኡ ግዲ ከይሞቱ፡ ብትንሣኤኡ ኣይንኣምንን ዝብሉ ኵሎም እውን ኢዩ።
እግዚኣብሔር ኣእዳዉ ዘርጊሑ ተቐቢሉ ኪሓቝፈካ ይጽበየካ ኣሎ’ሞ፡ ብኃጢኣትካ ተጠዓስ። ንስኻ ኃጢኣትካ፡ ንዓለም ክትሓብኦ’ኳ እንተኸኣልካ፡ ንእግዚኣብሔር ግን፡ ክትሓብኣሉ ኣይትኽእልን ኢኻ። ከምቲ ቅድም ነዙ ዓለምዙይ ብምሉእ ኃይልኻ ትደልዮ ዝነበርካ፡ ሕጂ ከኣ ብምሉእ ኃይልካ ካባኻ ኣርሕቆ።
ጣዕሳ ኃጢኣትካ፡ ድሌት ንስሓን ትሕትናን ከላዕለልካ ይግባእ፥ ምስኡ ኃቢሩ ዚኸይድ ከኣ፡ ፍቕሪ ሕያውነት ኣምላኽ ኬኅድረልካ ይግባእ። ጣዕሳ፡ ብርግጽ፡ ንነፍስኻ ካብ ኃጢኣት የጽርያ’ኳ እንተኾነ፡ ግዳ ብሕያውነትን፡ እምነትን፡ ፍቕሪ ኣምላኽን እንተዘይተሰኒኻ ኣብ ፍጽምና ኣይትበጽሕን ኢኻ። ጣዕሳ ኃጢኣትካ ብዘይ ፍቕሪ ኣምላኽ ዘለዓለማዊ ሕይወት ንኽትረክብ ኣይጠቕመካን ኢዩ (1 ቆሮ 13፡3 ረአ)። ንእግዚአብሔር ኣብ ገዛእ ቦታኻ ምቕማጥን ንዓኡ ኣብ ልብኻ ቀዳማይ ቦታ ምሃብን እቲ ዝበለጸ ናብ እግዚአብሔር ዚወስድ መንገዲ ጽድቂ ኢዩ።
ዝኸበርካ ኃወይ! ኣብዙ ተሪፉካ ዘሎ ሓጺር ሕይወት ብኵለንተናኻ ንኣምላኽ ተወፈ፥ እቲ ተሪፉካ ዘሎ ጊዜ ክንደይ ምዃኑ ኣይትፈልጦን ኢኻ፥ ብዘይ መጠን ሓጺር ጊዜ እውን ኪኸውን ይኽእል ኢዩ። ንስኻ ካብ ቅሌታውን፡ ዓለማውን ቀይዲ በተኽ ዝኾነ ሕይወት ወጺእካ፡ ናብ ትሑትን፡ ተጋድሎ ዚመልኦን፡ ብሕጊ ዝተቐየደን፡ ሕይወት ኣቲኻ ናብ እግዚኣብሔር ክትምለስ ጽዓር።
ነፍስኻ ንምፍቃድ ክሳብ ዕለት ሞትካ ኣይትጸበ፥ ኣብዙ ጉዳይዙይ ክሳብ ሞትካ ምጽባይ ማለት፡ ከም ወዮ! ጠላዕ ዚጻወት እሞ፡ ዘይዒራ ኣብ መወዳእታ ስዒረ ንኵሉ ኪመልሶ ኢየ ዚብል ዓሻ ሰብ ምምሳል ኢዩ። እዙ ተዋሂቡካ ዘሎ መዋዕል ኣብ ዕለት መወዳእታ ፍርድኻ ከሳሲኻ ኮይኑ ከይርከብ፡ጊዜኻ ብኸንቱ ኣይትሓሽሽ። ጊዜ ንዓኻ ስለ ዘይጽበ፡ ንስኻ’ዉን ኣይትጸበዮ። እቶም እግዚአብሔር ብትዕግሥቲ ዚጽበዮም ብልቦም ናባኡ እንተዘይተመሊሶም፡ ኣበርቲዑ ኪቐጽዖም ኢዩ።
እቲ ጊዜ ኣብ ኢድካ ከሎ ንነፍስኻ ፍቐድ፥ ንልብኻ ናብቲ ዚጽውዓካ ዘሎ ኣምላኽ ምለሶ፥ ንሱ ኪቕበለካ ኢዱ ዘርጊሑ ይጽበ ኣሎ። ኣብ ህልውና ኃጢኣት ትርከብ እንተደኣ ኣሊኻ ኮይንካ፡ ንጽባሕ ከይተጸበኻ፡ ካብ ሕጂ ኣትኂዝካ፡ ጠባይካ ኣመዓራሪ።
ዝኃለፈ ጊዜኻ መለበሚ ይኹንካ ደኣ እምበር፡ ብዝኃለፈ ጊዜኻ ኅሊናኻ ኣይተዕርብ። እግዚኣብሔር እቲ ግዙፍ አካልካ ከየጥፍኤ ሓዲሽ ፍጥረት ኪገብረካ ኢዩ ወሲኑ ዘሎ። በቲ ተረፍ መረፍን ዘይጠቅምን ኣቝሑት ገይሩ፡ ሓዲሽ ቤት መቕደስ ሕይወትካ ኢዩ ኪሓንጽ መዲቡ ዘሎ።
ክብሪ ኣክሊል ዚቕበል፡ እቲ ከይሰልከየ ክሳብ መወዳእታ ዚቕጽል ደኣ እምበር፡ እቲ ጀሚሩ ዘቋርጽ ከምዘይኮነ ኣይትረስዕ (ሉቃ 9፡62 ረአ)። ብዙኃት ናብ ኣምላኽ ተመሊሶም ጽቡቕ ይጅምሩ’ሞ ቀልጢፎም ከኣ የቋርጹ፥ እቶም ከየቋረጹ ክሳብ መወዳእታ ዚበጽሑ ግን፡ ቁሩባት ኢዮም። ዚሽለሙ እቶም ክሳብ መወዳታ ጥራይ ዚጸንዑ ስለ ዝኾኑ፡ ንስኻ ከኣ፡ ሠናይ ኣብ ምግባር ጽናዕ (ማቴ 10፡22 ረአ)። ኣኽሊል ክብሪ እትቕበል፡ ጽንዓት ጥራይ ኢያ፥ ንሳ ከኣ ንግሥቲ ጽንዓት ትበሃል (ማቴ 24፡13 ረአ)።
ኣብ ቀጻሊ ክፋል “ኣብ ምሕረት እግዚአብሔር ምእማን” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
23- ኣብ ምሕረት እግዚአብሔር ምእማን
እግዚአብሔር ብምሕረቱ ሃብታም ክንዲ ዝኾነ፡ ብርግጽ፡ ንስኻ እውን፡ ብትሩፋት ሃብታም ኢኻ። እቲ መለኮታዊ ጓሳ ዝኾነ ኢየሱስ፡ ነታ ዝጠፍኤት በጊዕ ከናድያ እናኸደስ፡ ነታ ለይትን መዓልትን ካብ ቤቱ ከይወጸት፡ ናብኡ እተእዊ በጊዕ ደኣ ከመይ ገይሩ ከይተገደሰላ ሱቕ ኪብል ኢልካ ትሓስብ? እግዚአብሔር ንኃጢኣተኛታት ናብኡ ኪመጹ ዚጽውዖም ካብ ኮነ፡ ነቶም ለይትን መዓልትን ሕጉ ኪሕልዉ ኢሎም ዚጽዕሩ እሙናት ኣገልገልቱኸ ደኣ፡ ሽሕኳ ብዙኅ ድኻምነት ይሃልዎም እምበር፡ ከመይ ኢሉ ብሸለልትነት ኪርእዮም ይኽእል? ንስኻ ነቲ ወሰን ዘይብሉ ምሕረት ኣምላኽ ኣይትደርቶ።
ኣምላኽ ትሑት ብምዃኑ ኪገርመካ ኣይግባእን፥ ብምዘይምግራምካ ከኣ ብፁዕ ኢኻ!። ንእግዚአብሄር እቲ ኣውራ ዜኅዝኖ ነገር፡ ኣብ ምሕረቱ ዘይምእማንን ተስፋ ምቍራጽን ኢዩ። እግዚአብሔር ብዓል ምሉዕ ትዕግሥቲ ኢዩ፥ ምሕረቱ ከኣ ዓቢይን ወሰን ዜብሉን ኢዩ።
ንስኻ ንበደልካ ብእምነት ኣብ መንበረ ታቦት ከተንብሮ እንተኺኢልካ፡ ንእግዚኣብሔር ከኣ ኣብ መደብ ድኅነቱ፡ ፍረ ከምዚህብ ኪገብሮ ኢዩ። ይቕረታ እግዚኣብሔር ንኃጢኣትካ ኪሠርየልካ ጥራይ ዘይኮነ፡ ጸጋታቱ ከምብሓዲሽ ይጽጕወካን ዕርክነቱ ከኣ፡ ዳግም የረጋግጸልካን ኢዩ (ሉቃ 15፡22-24 ረአ)።
እግዚአብሔር ሓኪምካ ኢዩ፥ ንስኻ ከኣ ሕክምና ዜድሌካ ሕሙም ኢኻ። እግዚአብሔር ሩኅሩኅ ኢዩ፥ ንስኻ ከኣ ርኅራኄ ዜድሌካ ምሽኪን ኢኻ። ንሱ ካብ ብዝኂ ሕያውነቱ ዝተላዕለ፡ ዋላኳ ንስኻ እንተካሓድካዮ፡ ንሱ ግን ፈጺሙ ኣይክሕደካን ኢዩ። እቶም ኣውራ ንልቢ ኣምላኽ ዜሕጉሱ፡ ጻድቃን ዘይኮኑስ፡ እቶም ብኃጢኣቶም ተጣዒሶም ናብኡ ዚምለሱ ኢዮም (ሉቃ 15፡7 ረአ)። ኢየሱስ ንኃጢኣተኛታት ደኣ እምበር፡ ንጻድቃን ኣይኮነን፡ ንስሓ ኪገብሩ ዚጸውዔ (ሉቃ 5፡32 ረአ)።
ሕያውነት፡ ብተፈጥሮኣ፡ ንኵሉ ኢያ ትጠቅም። እቲ ደረት ዘይብሉ ሕያውነት እግዚአብሔር ከኣ፡ ታሕጓሱ ኪገልጸልካን ኣብ ታሕጓሱ ከሳትፈካን ኢዩ ዚደሊ። መንፈሱ ካብ ምቕጻዕ ምምሓር ኢዩ ዚፈቱ።
ብኃጢኣት እንተተፈተንካ፡ ነቲ ፍትሔኛ ፍርዲ ኣምላኽ ብምዝካር፡ ኣይትኅጠ። ብፈተና ተሸኒፍካ ኣብ ኃጢኣት ወዲቕካ እንተኾይንካ ከኣ፡ ኣብ ምሕረቱ እምነት ግበር። ብዝኾነ ግን፡ ምሕረት ዝተተስፈወ ነቲ ፍርሃት እግዚአብሔር ዘለዎ ጥራይ ስለ ዝኾነ፡ (ሉቃ 1፡50 ረኣ) ንስኻ ከኣ፡ ዒራ እግዚአብሔር ክምሕረኒ እንድኣሉ ኢልካ ከይትኃጥእ ተጠንቐቕ ኢኻ።
እግዚአብሔር ኪምሕረኒ ኢዩ ኢልካ ተስፋ ገይርካ ኣይትኅጣእ፡ ከመይ እዙ አጉል ተስፋዙይ ኣብ ቅድሚ እግዚአብሔር ጽዩፍ ኢዩ (ኢዮ 11፡20 ረአ)። ብምሕረት እግዚአብሔር እንተተላጊጽካ፡ ፍርድኻ ናብ ኩነኔ ኪቕየር ኢዩ። ድኅነትካ ብገዛእ ኃይልኻ ከምዘምጻእኻዮ ገይርካ ትሓስብ እንተኾይንካ፡ ንምሕረት እግዚኣብሔር ኣሕሲርካዮ ማለት ኢዩ። እትድኅን ብኃይሊ ኣምላኽ እምበር፡ ብኃይልኻ ስለ ዘይኮነ፡ ንስኻ እምነትካ ካብ ኣብ ባዕልኻ፡ ብዚያዳ ኣብዙ መለኮታዊ ምሕረትዙይ አንብሮ (ኦዘጸ 17፡16 ረአ)።
ክትኃጢ ከሎኻ፡ ትርበሽን ዳርጋ ተስፋ ትቈርጽን እንተኾይንካ፡ እዙይ ኣብ እግዚኣብሔር ዘይኮነስ፡ ኣብ ርእስኻ ጥራይ ከምትኣምን ዜምልክት ኢዩ። ትሑት ሰብ ግን፡ ብዝፈጸሞ ኃጢኣት ይሓዝን እምበር፡ አይርበሽን ኢዩ።
ፍርዲ እግዚኣብሔር ኣየናሕስን ኢዩ፥ እንተኾነ ምሕረቱ እውን፡ ወሰን ከምዘይብሉ ፍለጥ። ኃጥያትካ ማእለያ ዘብሉ ኮይኑ ኣብ ባሕሪ ኃጥያት ጠሊቕካ ትርከብ እንተሎኻ እውን፡ ንስኻ ንብዝኂ ሃብቲ ምሕረት እግዚአብሔር ክትግምቶ ስለ ዘይትኽእል፡ ኅሊናኻ ኣይተዕርብ። እግዚአብሔር ኃጢኣተኛ ናብኡ ተመሊሱ ኪድኅን ኢዩ ዚደሊ እምበር፡ ኪመውት ኣይደልዮን ኢዩ (ሕዝ 18፡32 ረአ)።
መዓሙቕ ድኻምነትካ ንመዓሙቕ ምሕረት ኣምላኽ ኢዩ ዚስሕብ። ሕያውነት ኣምላኽ ካብ በደልካ ይዓቢ፥ ካብ ንሱ ኪምሕረካ፡ ንስኻ ክትብድሎ ክትርብርብ ይቐልል። እግዚአብሔር፡ ከም መጠን ሕያዋይ ኣቦ፡ ዚግድሶ፡ በደል ውልዱ ዘይኮነስ፡ ውልዱ ናባኡ ተመሊሱ፡ ብጠባዩ ኪእረም ጥራይ ኢዩ። ነቲ ኣብ ሕይወትካ ዝገበርካዮ ኃጢኣት ዘኪርካ፡ እግዚኣብሔር ኣይምሕረንን ኢልካ ተስፋ ክትቈርጽ ኣይግብእን። ንስኻ ንሕይወትካ ናብ ጽቡቕ እንተቐዪርካዮ፡ እግዚኣብሔር ከኣ፡ ንፍርዱ ኪቕይሮ ኢዩ።
እቲ ኣብ የማን ኢየሱስ ተሰቂሉ ዝነበረ ሰራቒኳ እምነት ገይሩ ኪልምኖ ዚደፈረስ፡ ንስኻ ደኣ ከመይ ገይርካ ተስፋ ክትቈርጽ ትኽእል? ኣብቱ ንሱ ዝኣተዎ ገነት ንኽትኣቱ ስለምንታይ ትጠራጠር? እቲ ሕይወቱ ዚሠውዓልካ ኢየሱስ፡ ብዛዕባ ዘለዓለማዊ ዕድልካ እውን ከመዓራርየልካ ኢዩ። እዙ ሓሳብዙይ ምሉእ ተስፋ ኪህበካ ኢዩ ዚግባእ። ኢየሱስ ባዕሉ እንተደኣ ተዋሒሱካ ብዝኂ ኃጢኣትካ ከሰንብደካ ኣይግባእን።
ብኃጢያትካ ትሓዝን እንተኾይንካ፡ ብኢየሱስ እመን፥ እቲ ንዓኻ ከድኅን ኢሉ ሕይወቱ ዚሠውዔ ኢየሱስ፡ ከመይ ገይሩ ኪዅንነካ ይኽእል? መለኮታዊ ምሕረት ኣብ ኢየሱስ፡ ሥጋ ለቢሱ ኢዩ ዚርከብ። ነፍስወከፍ ሰብ፡ ብኢየሱስ ድኅነት እግዚአብሔር ርእዩ ኢዩ (ሉቃ 3፡6 ረአ)። ኣብ ባዕልኻ ፈጺምካ ተስፋ ከይገበርካ፡ ብእምነትካን ብተስፋኻን ኣብ ምሕረት እግዚኣብሔር ጥራይ እንተደአ ተጸጊዕካ፡ ንኵሉ ኪትበጽሖ ኢኻ (ፊሊጵ 4፡13 ረአ)።
ኃጢኣትካ ናብቲ ምሕረት ዚመልኦ ልቢ ኣምላኽ ምስ ኣእተኻዮ፡ ናብ ባሕሪ ውቂያኖስ ከም ዝተደርበየ ቍልዒ ሓዊ ኪኸውን ኢዩ። ነቶም ኵሎም ተጣዒሶም ናብኡ ዚምለሱ፡ ምሕረትን ይቕረታን ኣምላኽ ክንደይ ዓቢይ ይመስለካ!
ኣብ ቀጻሊ ክፋል “ምሥጢረ-ኑዛዜ ምስ እግዚኣብሔር ይዓርቀና” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
24 - ምሥጢረ-ኑዛዜ ምስ እግዚኣብሔር ይዓርቀና
ድኅነት ንኽትረክብ ገና ጊዜ ከሎካ፡ ብዝገበርካዮ በደል ተጠዓስ። ካብዙ ዓለምዙይ ምስ ተሰናበትካ፡ ንስሓ ክትገብር ኣይትኽእልን ኢኻ። ክትናዘዝ እውን ኣይትኽእልን ኢኻ። ነቲ ኪፍውሰካ ዚኽእል ሓኪምካ ዝኾነ ኣምላኽ፡ ተማኅፀኖን ለምኖን። ኢየሱስ ብምሥጢረ ኑዛዜ ገይሩ፡ ብደሙ ዝተሰርሔ ፈውሲ ቀሪቡልካ ኣሎ። እዙ ምስ እግዚአብሔር ዚዓርቀካ ምሥጢረ ኑዛዜ፡ ንቓል መንፈስ ምቝሉል ከምትኸውን እናገበረ ንነፍስኻ የንጽሖ፡ ኣብ ቅድሚ ዓይኒ ኣምላኽ ተፈታዊ ይገብረካ፡ ብነፍስኻ ከኣ ንኽርስቶስ ከምትመስል ይገብረካ።
ምሥጢረ ኑዛዜ ምስታ ብኃጢኣትካ ዘቝሰልካያ ምስጢራዊት ዝኾነት ሰብነት ክርስቶስ ቤተክርስትያን ዘተዓርቕ መጋበሪ ኢዩ። ሓዲሽ ሕይወት ክርስትና ንምርካብ ኣብ ቅዱሳት ምሥጢራት ንምስታፍ ዚግበር ጻዕሪ ኢዩ። እወ፡ ምሥጢረ ኑዛዜ፡ ካልኣይ ተኣምራዊ ጥምቀት ኢዩ። እግዚኣብሔር ብፍርዲ ሓዊ ገይሩ ብኽርስቶስ እንብጀወሉ ምሥጢረ ኑዛዜ ኢዩ።
ዕቤት ኑዛዜኻ ዚምዘን፡ ኣብኡ ብእትኅልፎ ንውኂ ጊዜ አይኮነን፡ እንታይድኣስ ብእተርእዮ ጣዕሳ ኢዩ። ንኑዛዜ ብእትገብሮ ምስንዳው ውጽኢት ሥሬት ኃጢኣትካ ክትርኢ ኢኻ። ብኣፍካ እትገብሮ ኑዛዜ፡ ይቕረታ እትቕበለሉ ዋሕስ ስለ ዝኾነ፡ ናብ ኵሉ ምንጪ ግን፡ ካብ ጽቡቕ ስምዒት ልብኻ ኢዩ ዚውለድ። ጣዕሳ ዚበሃል ድሌት እምበር፡ ስምዒት ኣይኮነን።
ጣዕሳኻ ብተንኰል ዘይኮነስ፡ ብገርህነት ልቢ ምስ ትፍጽሞ፡ ባዕሉ መንፈስ ቅዱስ ኪመርሓካ ኢዩ (ኢሳ 38፡17 ረአ)። ንበደልካ ተመኻኒየሉ እንተኾይንካ ጣዕሳ ከምዘይብልካ ፍለጥ። ንስኻ ክሳብ ዚከኣለካ ብኃጢኣትካ ብኸ። ንብዓት፡ ደም እታ ብሓቂ ተጣዒሳ እትናዘዝ ነፍሲ ኢዩ (ቅ. ኣጎስጢኖስ፡ ስብከት 351፡ 4:7) ብዛዕባ ምሕረት ኣምላኽ ኣይትጠራጠር። እግዚኣብሔር፡ ምሳኻ ዘለዓለማዊ ዝኾነ ኪዳን ተኺሉ ይርከብ (ኢስ 16፡60 ረአ)።
እቲ ንኃጢኣተኛታት እምበር ንቕዱሳን ከምዘይተላእኸ ዝገለጸ ኢየሱስ (ማር 2፡17። ሉቃ 19፡10 ረአ) ኣብ ሰማይ ዓቢይ ሓጐስ መላእኽቲ ዝተሓወሶ (ሉቃ 15፡7 ረአ) ምሕረቱ እናፍሰሰልካ፡ ብዓጀባን ብይቕርታን፡ ኢዩ ዚቕበለልካ። ብርግጽ፡ ንስኻ ኃጢኣኣት ምስ ትፍጽም፡ ጽዩፍ ነገር ኢዩ። ግን ድኃር፡ ኑዛዜን ጣዕሳን ምስ ኮነ፡ ክብርን ጥዕናን፡ ኢዩ ዚዘርአልካ። ፍቕሪ ኢየሱስ ስቑል፡ ካብ በደልካ ኢዩ ዚዓቢ።
እቲ ንጴጥሮስ ነቲ ሕያዋይ ሰራቕን እተለገሰ ምሕረት፡ ኣብ ልቢ ኢየሱስ ዓቐን ዘይብሉን ንዝኾነ ይኹን ዝተናዘዝካዮን ዝበኸኻዮን ኃጢኣት ኬጥፍእ ዚኽእል ፍቕሪ ከምዘሎ ኢዩ ዚምስክር።
ብኃጢኣትካ ክትጠዓስ ደኣ እምበር፡ ክትጠፍእ ስለ ዘይደልየካ (2 ጴጥ 3፡9 ረአ)፡ እግዚኣብሔር ምስኻ ዓቢይ ትዕግሥቲ ኢዩ ዚገብር። ንስኻውን ከም ማርያም መግደላዊት ተጣዒስካ፡ ኣብ ቅድሚ እቲ፡ ምኽትል ክርስቶስ ዝኾነ ካህን ሳላ ቅድስናኡ ከኣ፡ ምሕረት ኃጢኣትካ ክትቕበል ተንበርኸኽ።
ክርስቶስ ብዘይ ቤተ ክርስቲያን ኃጢኣትካ ኪሠርየልካ ኣይደልን ኢዩ። ከምኡውን ቤተ ክርስቲያን ብዘይ ክርስቶስ ኃጢኣትካ ክትሠየልካ ኣይትኽእልን እያ። ምስ ቤተ ክርስቲያን ሰላም ከይገበርካ፡ ምስ እግዚአብሔር ሰላም ክትገብር አይትኽእልን ኢኻ።
ኣብ ቀጻሊ ክፋል “ካልኣይ ክፍሊ ጕዕዞ ቅድስና” ናብ ዚብል ኣርእስቲ ክንሰጋገር ኢና፣ ህድእ ኢልና ድማ “ተጋድሎ ቅድስና
መዓዛ ቅድስና
ምዕባሌ ቅድስና
ንዝበደለካ በደሉ ኅደገሉ
ይቕረ ኪበሃለልካ፡ ይቕረ በል
ኣመልካ ኣርም
ሕድሕዳዊ ምትእርራም
መንፈሳዊ ንጽሕና ሰብነት
መንፈሳዊ ንጽሕና ልቢ
ወዘተ” ንዚብላ ኣርእስትታት ብምድህሳስ ትሕዝቶኣን ክንቋደስ ኢና።
መዓዛ ቅድስና ዝዓሰሎ ቅንያት ናጽነት ኤርትራ ይግበረልና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
ካልኣይ ክፍሊ ጕዕዞ ቅድስና
25- ተጋድሎ ቅድስና
ንስኻ ክትቅደስ እንተደሊኻ ተግባር ቅድስና ክተዘውትር ጀምር። ተግባር ደኣ እምበር፡ ጽቡቕ ድላይ ጥራይ ኣይኣክልን ኢዩ። ንጽቡቕ ነገር ምዝውታር ደኣ እምበር፡ ትርጉሙ እንታይ ምዃኑ ጥራይ ምፍላጥ ኣይኣኽልን ኢዩ። ከይጸዓርካ እግዚኣብሔር ቅድስና ንኽህበካ ምልማን፡ ብሓደ ኣፉ ንእግዚአብሔር ምፍታን ማለት ኢዩ።
ንስኻ፡ ንቕድስና ክትውንን እትኽእልን ኣንፃር ክፉእ ኣመልካ እውን ክትዋጋእ እትኽእል፡ ብምንባብን ብምስማዕን ጥራይ ኣይኮነን ዚጥረ፡ እንታይድኣስ ቅድሚ ኵሉ፡ ኣብ መንፈሳዊ ተጋድሎ እንተተጸሚድካ ኢዩ። ብኣመልካ እንተተሸጊርካ፡ ነቲ ኣንፃር ክፉእ ኣመልካ ዝኾነ ጽቡቕ መንፈሳዊ ኃይሊ ክተጥሪ ጽዓር። ጽቡቕ ልብሲ መንፈሳዊ ኃይሊ ምጥራይካ ወይ ዘይምጥራይካ እትፈልጦ፡ ነቲ ኣንፃሩ ዝኾነ ክፉእ ኣመልካ ኣብ ርእስኻ ብምምርማር ኢዩ።
ንስኻ፡ ናብ ቅድስና እትበጽሕ፡ ምስ ተፈተንካ ጥራይ ኢዩ። ብፈተና ከይበሰልካ፡ ኣብ ቅድስና ክትበጽሕ ኢልካ ኣይትሕሰብ። ከምኡ እውን ሓሳረ መከራ ከይጠዓምካ፡ ትዕግሥቲ ክተጥሪ፥ ከይተዋረድካ ትሕትና ክትለብስ፥ ብስእነት ከይተጨነቕካ፡ ናይ ድኽነት መንፈሳዊ ብጽዕነት ክትረክብ ኢልካ ምሕሳብ ኣይከኣልን ኢዩ።
ንናእሽቱ መንፈሳዊ ተጋድሎ፡ ምእንቲ ፍቕሪ ኣምላኽ ኢልካ መዓልቲ መጸ እንድኅሪ ኣዘውቲርካዮም፡ ብረድኤት ኣምላኽ፡ ዓቢይ ነገር ንኽትፍጽም ኪሕግዙካ ኢዩ። ትርጉም ቅድስና፡ ንናእሽቱ ነገር ብጽቡቕ ምፍጻም ደኣ እምበር፡ ዓበይቲ ነገራት ምፍጻም ማለት አይኮነን። ቅድስናኻ ዚምዘንን ዚግለጽን ኣብቲ መዓልቲ መጸ እትገብሮ ስራሕ ደኣ እምበር፡ ኣብ ዓበይቲ በዓላት ብእትፍጽሞም ነገር ኣይኮነን።
ንስኻ፡ ወርኂ ወርኂ፡ ብተገዳስነት ሓንቲ መንፈሳዊት ኃይሊ ጥራይኳ ከተጥሪ ኢልኻ ቁርጺ ፍቓድ እንተትገብር፡ ብውሑድ ዓመታት፡ ኣብ ዓቢይ ፍጽምና ምበጻሕካ ነይርካ። ብዝኾነ፡ ናይ ኵሉ መንፈሳዊ ኃይላት ነፍሲ፡ ፍቕሪ ምዃኑ ኣይትረስዕ ኢኻ። ንሓደ መንፈሳዊ ኃይሊ እንተደኣ ኣሠልጢንካ፡ ማዕረ ማዕሪኡ ከኣ ነቶም ካልኦት መንፈሳውያን ኃይላት ተሠልጥኖም ከምዘሎኻ ፍለጥ።
እዙይ ከኣ ከምቲ ጩራታት ካብ ሓደ ፀሓይ ዚምንጭዉ፡ ከምኡ ከኣ ምንጪ መንፈሳዊ ኃይላት ዚምንጭዉ ካብ ሓደ ኣምላኻዊ ብርሃን ኢዮም። ንሳቶም፡ ኣብ መንጎኣቶም ኪፈላለ ዘይኽእል ናብ ምርኽኻብ ባህሪ ኣለዎም። ሓደ መንፈሳዊ ኃይሊ ብዘይ ካልእ መንፈሳዊ ኃይሊ፡ ወይ ኣብ ቅድስና ዘየብጽሕ ኢዩ ወይ ከኣ ብተግባር ዘየሎ ኢዩ። ንስኻ መምህር ኮይንካ፡ እቲ ንኻልኦት እተምህሮ ነገር፡ ኣቐዲምካ ባዕልኻ ትሕልዎን ተኽብሮን እንተደኣ ኾይንካ፡ ተምሃሮኻ ንትምህርትኻ ኪቕበልዎ ኢዮም፡ ስራሕካ ከኣ ጽቡቕ ኪካየድ ኢዩ።
ኣብ መንጎ እቶም ኣብ ሕይወትካ፡ ተቓሊስካ ከተጥርዮም እትደሊ መንፈሳውያን ኃይላት፡ ሓደ መሪጽካ ብኣኡ ክትጅምር እንተደሊኻ፡ በቲ ብፍላይ ንጸዋዕታኻ ዜድልየካ መንፈሳዊ ኃይሊ ክትጅምር ይግባእ እምበር፡ ብቓሕታኻን ብባህግኻን ጥራይ ተመሪሕኻ ክትከይድ ኣይግባእን።
ብቕድስና ንኽትነብር ብሓሳብ ምጽዓር ጥራይ ዘይኮነስ እንታይደኣ ንድኹማት ዜዕንቅፍ ስራሕ ከይገበርካ፡ ብሕይወትካ ኣብ ቅድሚ ሰባት ብቕድስና ከምትነብር ግበር። ከምዘይትመውት ገይርካ ብምሕሳብ ኵሉሻዕ ጽቡቕ ግበር፥ ምሸት ምሸት ከኣ ከምትመውት ገይርካ ብምሕሳብ ክፉእ ነገር ኣይትግበር። እቲ ንሰብ ከይትፈርድ ኢሉ ዘጠንቐቐካ ኢየሱስ (ማቴ 6:1 ረአ)፡ ጽቡቕ ተግባርካ እናረኣዩ ነቲ ኣብ ሰማይ ዘሎ ኣቦኻ ምእንቲ ኪውድሱ፡ ብርሃንካ ኣብ ቅድሚኦም ከተብርሆ ከምዘሎካ እውን ምዒዱካ ኢዩ (ማቴ 5፡15 ረአ)።
ዝኸበርካ ኃወይ! ዓበይቲ ነገራት ክትገብር ኢልካ ሃረር እናበልካ ንበር’ሞ፡ ኣብ ጎደና ፍጽምና ብዙኅ ክትስጉም ኢኻ። እቲ ቀዳማይ ሓሳብካን ጻዕርካን፡ መስቀልካ ብትዕግሥቲ ካብ ምሽካም፡ ካብ መስቀልካ ምህዳም እንተደኣ ኾይኑ፡ ንርእስኻ ካብ ምኽሓድ ንርእስኻ ምክልኻል እንተደኣ ኾይኑ፡ ሕይወትካ ካብ ምውፋይ፡ ሕይወትካ ምድኃን እንተደኣ ኾይኑ፡ ንስኻ ሓቀኛ ተኸታሊ ክርስቶስ ከምዘይኮንካ ፍለጥ (ማር 8፡34-45 ረአ)።
ኣብ ቀጻሊ ክፋል “መዓዛ ቅድስና” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
26 - መዓዛ ቅድስና
ንስኻ ኣብ ፎቖዶ ቦታ ናእዳን ዓወትን እናደለኻ፡ ቅዱስ ሕይወት ትነብር ከምዘሎኻ እናምሰልካ ካብ ምንባር፡ ብሓቂ መንገዲ ቅድስና ኂዝካ ምንባር ይግብኣካ። ብሰብ ክትነአድ ኢልካ፡ ቅዱስ ክትከውን ትጽዕር እንተደኣ ኣሊኻ ኮይንካ፡ ጐይታ ኪቝጥዓካ ኢዩ። ኣብ ማኅበራዊ ህይወት፡ ሓደ ካብቶም ኪኸብሩ ዚግብኦም ዝዓበዩ መንፈሳዊ ኃይላት፡ እቶም ኣብ ገዛእ ርእስኻ ኪረኣዩ ዘይትጾሮም፡ ኣብ ብጻይካ ምስ ዚረኣዩ ግን፡ ክትጻወሮምን ክትዕገሶምን ይግብኣካ።
ሰብ መንፈሳዊ ኃይሊ እንተኾይንካ፡ እዙይ ህያብ እግዚኣብሔር ከምዝኾነን፡ ከም ግቡእ እንተዘይ ሰሪሕካሉ ከኣ፡ ክትሕደግ ከምትኽእልን ኣይትረስዕ። ብመሠረቱ፡ ዕቤት ቅድስናኻ ህያብ ኣምላኽ ከምዝኾነን ብመንፍዓትካ ዝመጸ ነገር ሓንቲ ከምዘየሎን፡ ምእንትዙይ በቲ ዘጥረኻዮ ፍጽምና ክትዕበ ከምዘይግብኣካን ተረዳእ ኢኻ (መዝ 115፡1 ረአ)። ብሓቂ ብዓል ጽቡቕ መንፈሳዊ ኃይሊ እንተደኣ ኾይንካ፡ ወናኒ ጽቡቕ መንፈሳዊ ኃይሊ ምዃንካ ኣይመስለካን ኢዩ፥ ብዛዕብኡ ከኣ ኣይክትዛረብን ኢኻ።
ልብኻ ምስቲ ብኣፍካ እትዛረቦ ዘረባ እንተዘይተዋሃሂዱ፡ ቅዱስ ኮይንካ ክትረኤ ጥራሕ እምበር፡ ብሓቂ ቅዱስ ሰብ ክትከውን ኣይኮነን ድሌትካ። ሽሕኳ ንኃያሎ ጊዜ፡ ካብቲ ክፉእ ዝንባሌኻ ዕረፍቲ እንተረኸብካ፡ ፈጺምካ፡ ዘሸነፍካዮም ከይመስለካ። ክሳብ ሎሚ ሓንቲ ነገር ከምዘይገበርካ ተረዲእካ፡ መዓልቲ መጸ ብትሕትና፡ መንፈሳዊ ቃልስኻ ጀምር። ነቲ ዝገበርካዮ ጽቡቕ ነገር ክትርኢ ኢልካ ንድኅሪት ቍልሕ ከይበልካ፡ ንቕድሚት ጥራሕ ክትጥምት ክትጽዕር ይሕሸካ።
ክፉእ ነገር ከይገብር ኢልካ ምጥንቓቕ ጥራሕ እኹል ኣይኮነን፥ እዙይ ኪነድድ ከም ዚግብኦ ዕንጨይቲ ከይተጠቐምካሉ ሱቕ ኢሉ ዚነብር ኢዩ። ንስኻ ኣብ ቅድስና እትበጽሕ ካብ ኵሉ ክፉእ ነገር ርሒቕካ፡ ኣብ ሠናይ ዝኾነ ነገር ተጸሚድካ ክትነብር ከሎኻ ጥራሕ ኢዩ። ዕቤት ሠናይ ነገር ዚፍለጥ ክሳዕ መወዳእታ ጸኒዑ ኪጸንሕ ከሎ ኢዩ (ማቴ 10፡22-24 ረአ)። ክሳብ መወዳእታ ጸኒዕካ እንተዘይቀጺልካዮ፡ ንዝተወሰነ ጊዜ ጥራህ፡ ጽቡቕ ውድድር እንታይ ይዓብስ? እቲ ኣብቲ መወዳእታ ሕንጻጽ ውድድር ዘይበጽሕ፡ ንኸንቱ ኢዩ ዚጐዪ (ማቴ 24፡13 ረአ)። እቲ ዜድሊ ነገር፡ ጽቡቕ ተግባር ጀሚርካ ክሳዕ መወዳእታ ሕይወትካ ክትቅጽሎ ደኣ እምበር፡ ጽቡቕ ጀሚርካ ቀልጢፍካ ክተቋርጾ ከሎኻ ኣይኮነን።
ከምቲ ጽባቔ ዕምባባ ናይ ገዛእ ርእሱ መዓዛ ዘለዎ፡ ከምኡ ከኣ ጽባቔ ነፍሲ ናይ ገዛእ ርእሳ ጥዑም መዓዛ ኪህልዋ ድሌት እግዚአብሔር ኢዩ። ጽባቔ ነፍሲ ብዘይ መዓዛ መንፈሳዊ ኃይሊ፡ የልቦን፥ ወይ መዓዛ መንፈሳዊ ኃይሊ ብዘይ ጽባቔ ነፍሲ፡ የልቦን። ገርህነት፡ ናይ ዓበይቲ ሰባት መንፈሳዊ መልክዕ ኢዩ። ትሕትና ነፍሲ፡ ካብ ፍልጠት ዝጸበቐት ኢያ። ከምኡ እውን ካብ ተጋድሎ ሰብነት፡ ተጋድሎ ልቢ፡ ሺሕ ጊዜ፡ ዚበልጽ ኢዩ። ካብ ቅድስና ዚብርትዕ ብርሃን ስለ ዘየሎ፡ ዋላኳ ሺሕ ጊዜ ተተሓባእካ፡ ከም ብርሃን ቅድስና ኬብርሃካ ዚኽእል ብርሃን የልቦን። እምበኣር እቲ ዝዓበየን ዝበለጸን ሽልማትካ ቅድስናኻ ይኹን።
ኣብ ቀጻሊ ክፋል “ምዕባሌ ቅድስና” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
Meshrefet will not save you, if wedimedhin provokes us by hiding in Meshrefet skirt, we will eradicate the entire cursedartera and lliberate our midribahri, we do not care how many million will die, at the end we will win and we know it.
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
እንዴዴዴዴዴ! በግድ ስደቡኝ ነው እንዴ የምትለው? እምብዬው አንሳደብም፣ ኤርትራዉያንና የመደመር ፍልስፍና ተከታዮች ጭዋዎች ነን። ለነገሩ ትምህርቱ ስለ ቅድስና ነው፡ ቅድስና የሚል ቃል ሲነሳ ነፍሱ እስክትወጣ ወባ እንደያዘው የሚንዘፈዘፈው እንዲሁም ኮቪድ እንደያዘውም ደጋግሞ የሚያስነጥሰው ማን እንደሆነ ጠንቅቀን እናውቃለን። እንዲህ ያንተ ዓይነቱ “ግብሩ ምስክሩ ዝዀነ” ዓለም ያወቀውና ጠሓይ የሞቀው በርኩስ መንፈስ የተያዘ ዜጋ ሲያጋጥመን ደግሞ አንሰድበውም፡ ይልቁንስ ‘ይማርህ’ ነው የምንለው!
ፍሽኽ ከነብለካ እምበር “አጥሪጡ ይምሓርኻ!”
Abdelaziz wrote: ↑04 Jun 2020, 04:34Meleklekit, ati chenawit catholikawit akalesebarawit , kosmana machid eggir xirsam chicken-boned gual tom guzayat , negede shahay; you idiot zerebis gual bedama, leave midre Agazian , midribahri belongs to Tigray and not to your deqi chaluq-maluq-faluq weirdos.
Meshrefet will not save you, if wedimedhin provokes us by hiding in Meshrefet skirt, we will eradicate the entire cursedartera and lliberate our midribahri, we do not care how many million will die, at the end we will win and we know it. . . .
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
27 - ምዕባሌ ቅድስና
ዕድመ ነፍስኻ ዚቝጸር፡ ብደረጃ ምዕባለ ቅድስናኻ ኢዩ። ንስኻ፡ ብፍርዲ እዙ ዓለምዙይ ንእሽቶ ተባሂልካ ክትፍለጥ እውን ትኽእል ኢኻ፡ ግን፡ ብመንፈስካ ዓቢይ ኢኻ። ኣብ መንፈሳዊ ሕይወትካ፡ ልዕሊ ኵሉ፡ ብሕድሕዳዊ ፍቕርን ትሕቲ ኵሉ ንምዃንን ዘሎካ ድሌትን ዚምልከት፡ ምዕባለ ተርኢ ምዃንካን ዘይምዃንካን ንርእስኻ ጸጸኒሕካ ክትምርምር ይግባእ። ነቲ ንገሊኦም ኣኅዋትካ ዚስመዓካ ተፈጥሮኣዊ ጽልኢ ምሥዓር እንተስኢንካ፡ መንፈሳዊ ኃይልኻ ብዘይመጠን ድኹም ምዃኑ ኣይትረስዕ። እቶም፡ መብዛኅቲ ጊዜ፡ ጽዒርካ እተጥሪዮም መንፈሳዊ ኃይላት፡ ካብቶም ተሓጕስካ ብጣዕሚ መንፈስን እተጥሪዮም ኣዚዮም ዝኸበሩን ንነዊኅ ጊዜ’ውን ካባኻ ዘይፍለዩ ኢዮም።
ሓቀኛ ትሕትና እንተሊዩካ፡ ብመንፈሳዊ ምዕባሌኻ ኣይትምካሕን ኢኻ፥ ነቲ ኣብ ካልኦት ሰባት እትዕዘቦ መንፈሳዊ ምዕባሌ እውን፡ ካብ ናትካ ዝበለጸ ጌርካ ኢኻ ትርእዮ። ብዛዕባ ድኻምነትካን መንፈሳዊ ምዕባሌኻን ኣጸቢቑ ዚርድኣካ ምስ ካልኦት ምስ ትነጻጸር ኢዩ። ንኽትመሓየሽ ዘተባብዓካ ነገር እንተደሊኻ፡ ነቲ ኣባኻ ዘይርከብ መንፈሳዊ ኃይሊ፡ ካብ ካልኦት ክትረኽቦ ጽዓር። ነቲ ኣባኻ ዘይርከብ ግን፡ ኣብ ካልኦት ዚርከብ መንፈሳዊ ኃይሊ እንተደኣ ትንዕቅ ኮይንካ፡ ንስኻ ደይመደ ኢልካ ካብ እግዚኣብሔር ትርሕቕ ኣሎኻ ማለት ኢዩ። ብገዛእ ኃጢኣትካ ምሕዛን እቲ ናብ ቅድስና ኪደፍኣካ ዚኽእል፡ ዝበለጸ መንገዲ ኢዩ።
እቲ ሡር ቅድስና ይኹን ሡር ኃጢኣት ይኹን ዚርከብ፡ ኣብ ልቢ ኢዩ፥ እቲ ንሰብ ዜራኽሶ ነገር ካብ ልቢ ኢዩ ዚወጽእ (ማቴ 15፡18 ረአ)። ብምሉእ ልብኻ ንእግዚአብሔር እንተተወፊኻ፡ ዋላ ምስ ኵሉ ድኻምነትካ፡ ተሓጕሱ ክቕበለካ ኢዩ። ምስቲ ጽቡቕ ተግባርካ፡ ገለ ሕማቕ ኣመል እንተሎካ እውን፡ ተስፋ ኣይትቝረጽ ኢኻ፡ ኣጆኻ!።
እቶም ቅዱሳን ዚበሃሉ እውን፡ ሓድሓደ ጊዜስ፡ ንቕድስና ከምዙይ እናገበሩ ኢዮም በጺሖሙዎ። እቶም ክትለብሶም ኢልካ ትጽዕር ዘሎካ ዓበይቲ መንፈሳዊ ኃይላት፡ መሠረት ዘይብሎምን ዘይረብሑን ኮይኖም ምእንቲ ከይትረኽቦም፡ ንናእሽቱ መንፈሳዊ ኃይላት ንኽተጥሪ ኣይትንዓቕ፥ ንኣብነት ከም ትዕግሥቲ፡ ከም ሕያውነት፡ ከም ለዋህነት፡ ከም ጥዑም ልቢ ምጥራይ፡ ትዕግሥተኛ ከም ምዃን፡ ንገዛእ ጕድልነትካ ምዕጋሥ ዝመሰሎ ናእሽቱ መንፈሳዊ ኃይላት ከተጥሪ ጸዓር ኢኻ።
ብምኽንያት ቅድስናኻ እንተደኣ ንዒቖምኻ፡ እቲ ዕሽነት፡ ኣብቶም ነዓቕትኻ ደኣ እምበር ኣባኻ ስለ ዘይርከብ ብምኽንያት ትሕትናኻ ሕጉስ ኩን። ሽሕኳ ንስምካ ከሕስሩዎ እንተፈተኑ፡ ብምኽንያት እዙይ ተዓንቂፍካ ቅድስናኻ ከተጥፍእን ካብ መንገዲ ቅድስና ከተልግስን ኣይግብኣካን ኢዩ። ከመይ ንኽፉእ ሰብ፡ ቅዱስ ሰብ ኢዩ ኪሥዕሮ።
እቲ ኵሉ ኣብዙ ዓለምዙይ ዘሎካ ሃብቲ፡ ክብሪ እዙ ዓለምዙይ ኢዩ፥ ሓቀኛ ክብርኻ ግን፡ ቅድስና ጥራይ ኢዩ። ምስ ሞትካ ምስኻ ኂዝካዩ እትከይድ ቅድስናኻ ጥራይ ኢዩ። ውዳሴ ደቂ ሰብ ንሃብትኻ ጥራይ ኢዮም ዚውድሱ፥ እታ ኣኽሊል ቅድስና ከይትሶትኮካ ተጠንቒቕካ ኃዛ።
ኣብ ቀጻሊ ክፋል “ንዝበደለካ በደሉ ኅደገሉ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
28 - ንዝበደለካ በደሉ ኅደገሉ
“ምስትውዓል ንሰብ ዓቃል ይገብሮ፡ ምኅዳግ በደል ከኣ፡ ክቡር ይገብሮ” (ምሳ 19፡11)፥ “ኵራ ዓሻ ብኡብኡ ይፍለጥ፥ ለባም ሰብ ግና ተጸሪፉ ከሎ ከም ዘይተጸርፈ ይኸውን”(ምሳ 12፡16)። እቶም ዚያዳ ዘሕረቖም ኪጥሕርዎ ዚደልዩ፡ ንሳቶም ኢዮም ከኣ፡ እቶም ተቐዳዲሞም ሕነኦም ኪፈድዩ ዘይግብኦም። “ምፍዳይ ሕነ ናተይ ኢዩ፡ ሕነ ምፍዳይ ንእግዚኣብሔር ኅደጉዎ” (ሮም 12፡19)። ነቲ ዚጐድኣካ፡ ኣውራ ዜሕንኾ ነገር እንተልዩ፡ ንስኻ ሕነኻ ክትፈዲ ከይደለኻ፡ ብትዕግሥቲ ሱቕ ኢልካ ክትጾሮ ከሎኻ ከምዝኾነ ኣይትረስዕ።
ከምዙይ ዝመሰለ ጠባይ፡ ንጸላእትኻ ከይተረፈ ሠናይ ነገር ኢዩ፥ ንዓኻ’ውን ምስ ኵሉ ሰብ ብሰላም ከምትነብር ገይሩ፡ ኣብ ኅሊናኻ ብርቱዕ ሓጎስ ዘኅድረልካ ኢዩ። እቲ ዝበለጸ ንዝተቐበልካዮ በደል ዚፍውስ ፈውሲ፡ ፍቕሪ ኢዩ። ብበደሉ ንዝተጣዕሰ በዳሊኻ፡ ቀልጢፍካ ምእንቲ ፍቕሪ ኣምላኽ ኢልካ በደሉ ኅደገሉ፥ ኣብ ርእስኻ ዘውረዱልካ ጸርፍታት ኣይትዘክር፥ ንኵሉ ዝወረደካ ግፍዕን ሓሳረ-መከራን ከኣ ረስዓዮ፥ እቲ ኵሉ ዝተገብረልካ ሠናይ ነገር ከኣ ፈጺምካ ኣይትረስዕ።
ኃውካ፡ ሓቂ ዘይብሉ ቂምታ ብምኃዝ ኣንፃርካ እንተኾይኑ፡ ብጽቡቕ ዓይኒ ረኣዮ’ሞ፡ እቲ ኣንጻርካ ዘለዎ ጽልኢ፡ ኣብ ፀሓይ ከም ዝኣተወ ዕምብረ ኪበንን ኢዩ። ቅምታ ምኃዝ ዓቢይ ኃጢኣት ኮይኑ፡ ናብ እግዚኣብሔር እተቕርቦ ሞባእካ ኣብ ቅድሚ ኣምላኽ ቅቡል ከምዘይትኸውን ዚገብሮ ኃጢኣት ኢዩ (ማቴ 5፡23-24 ረአ)። “ንእከይ ብሠናይ ሥዓሮ” (ሮም 12፡21)። “ጸላኢኻ እንተጠመየ ኣብልዓዮ፡ እንተጸምኣ እውን ኣስትዮ፡ ጐይታ ከኣ ጻማኻ ኪህበካ ኢዩ” (ሮም 12፡20)።
ሓድሓደ ሰብ ዘየኽብረካ እንተኾይኑ፡ ሓመድን ሕሙኽሽትን ምዃንካ ኣይትረስዕ፥ ከምኡ እውን እንተበደለካ ኣብ ተሞኽሮ ከምዘሎኻ ሕሰብ። ንስኻ ንኢየሱስ ክትመስል ገና ነዊኅ መንገዲ ክትከይድ አሎካ። እቲ ኣምልኾ ዚግብኦ ዝነበረ ኢየሱስ፡ ብሰብ ተዋሪዱ ኢዩ። ንስኻ ነቶም ዚጸልኡኻ ሠናይ ግብረሎም፥ ነቶም ሕማቕ ዚዛረቡልካ ጽቡቅ ተዛረበሎምን፡ መርቖምን። ምእንቲ እቶም ዘሳድዱኻ ኢልካ ጸሎት ግበር፡ ዓስብኻ ድማ ዓቢይ ኪኸውን ኢዩ (ሉቃ 6፡27-28. 35 ረአ)። ኢየሱስ ኢዩ፡ ከምዙይ ግበሩ ኢሉ ዘምሃረና፥ ቅዱሳን እውን ከምኡ ኢዮም ገይሮም።
ንስኻ ውሉድ እቲ ኣብ ልዕሊ ሕሱማትን ሕያዎትን ፀሓዩ ዜብርቕ፡ ከምኡ እውን ዝናም ንጻድቃንን ንኃጢኣተኛታትን ዜዝንብ፡ ኣብ ሰማያት ዚነብር ኣቦኻ ስለ ዝኾንካ፡ ምምሓር ልመድ። ሓቂ ብሓቂ ድማ፡ ነቶም ዘፍቅሩካ ጥራይ እንተፍቂርካ ደኣ፡ ከመይ ዝበለ ዓስቢ ክትረክብ ትሓስብ? እዙይ ደኣ ኃጢኣተኛታትስ ይፍጽምዎ እንድዮም ግዲ? (ማቴ 5፡45-46 ረአ)።
ምሕረት ምልጋስ፡ ብድኻምነት ወይ ብሸለልትነት ዚግበር ነገር ኣይኮነን፥ ምሕረት ምልጋስ፡ ንኽፉእ ነገር ብጽቡቕ ነገር ምሥዓር ማለት’ዩ። ምስ ዚበደለካ ሓዲሽን ጽቡቕን ምትእስሳር ምጅማር ማለት ኢዩ፥ ከምቲ ሕነኡ ዚፈዲ ምልክት ብዓል ጸቢብን ምሽክንን ልቦና ዝኾነ፡ ብኣንጻሩ ከኣ፡ ምሕረት ዚልግስ ምልክት ጭውነትን ክቡር ዝኾነ ልቦናን ኢዩ።
ንስኻ ንዚበደለካ ሕነኻ ከይፈደኻ ክትኃድገሉ ከሎኻ፡ ኣብ ልዕሊ ጸላኢኻ ኢኻ ትኸውን፥ ሕነኻ ምስ ትፈዲ ግን፡ ካብኡ ኣይትሓይሽን ኢኻ። ቅምታ ብምኅዳግ ዚርከብ ዓወት፡ ኣዚዩ፣ መሕጐስን መጸናንዕን ኢዩ፥ እዙይ ካብ ኵሉ እቲ ብሕነ ዚርከብ ዓወት፡ ዝዓበየ ዓወት ኢዩ። ኣብዙ ዓለምዙይ ከሎኻ ውርደት ምቕባል፡ ካብ ዘለዓለማዊ መቕጻዕቲ ስለ ዚገላግለካ፡ ነዙይ ከም ዓቢይ መኽሰብ ገይርካ ረኣዮ። ኣብቲ፡ ኵሉ በደል ተረሲዑ ዝተርፍ ሰማይ ምስ በጻሕካ ከኣ፡ ዘለዓለማዊ ዝኾነ ዕርክነት እናስተማቐርካ ክትነብር ኢኻ።
ኣብ ቀጻሊ ክፋል “ይቕረ ኪበሃለልካ፡ ይቕረ በል” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
29 - ይቕረ ኪበሃለልካ፡ ይቕረ በል
እንተዘይፈሪድካ ኣይትፍረድን ኢኻ፥ እንተዘይኰኒንካ ኣይትዅነንን ኢኻ፥ ይቕረ በል፡ ይቅረ ኪበሃለልካ ኢዩ (ሉቃ 6፡37 ረአ)። እግዚእብሔር ኪፈርደካ ከሎ ኪርኅረኅልካ እንተደሊኻ፡ ንስኻ’ውን ነኅዋትካ ራኅርኃሎም። ስለምንታይ እቲ ነኅዋቱ ርኅራኄ ዘይገበረ፡ ንዕኡ እውን ሓንቲ ርኅራኄ ኣይኪግብረሉን ኢዩ (ያዕ 2፡13 ረአ)።
ንስኻ ኣብ ልዕሊ ኃውካ ቂምታ እንተኂዝካ፡ ጐይታ ኢየሱስ ደኣ፡ ከመይ ገይሩ ኪርኅርኃልካ ኢልካ ትጽበ? ንዓ’ኻውን ምሕረት ስለ ዜድሌካ፡ ብምሉእ ልብኻ መሓር ኢኻ። ንርእስኻ ምሕረት ክትሓትት ከሎኻ፡ ንኻልኦት እውን ምሕረትካ ክትህብ ከምዚግብኣካ ሽዑ ክትዝክሮ ኢዩ ዝግብኣካ። ናብ እግዚኣብሔር ክትጽሊ ከሎኻ ይቕረበለለይ ኢኻ ትብሎ፡ ምእንትዙይ ንስኻ እውን ንኻልኦት ይቕረ ክትብል ይግብኣካ ኢዩ (ማቴ 6፡12 ረአ)። ንኃውካ ይቕረ እንተዘይኢልካሉ፡ እግዚኣብሔር በደልካ ንኺኃድገልካ ከመይ ገይርካ ደፊርካ ክትልምኖ ኢኻ (ሲራ 27፡30)፥ 28፡7 ረአ)።
ምሕረት ክትልግስ ከሎኻ፡ ነቲ እግዚአብሔር ብዘይምቍራጽ ንዓኻ ዚገብረልካ ናይ ምሕረት ስራሕ፡ ንስኻ ከኣ፡ ንብጻይካ ናይ ምሕረት ስራሕ ክትገብር ምጽዓር የድሊ። ምሃብ ዘይፍተወካ እንተኾይኑ፡ ከመይ ገይሩ ምቕባል ይፍተወካ? ምሕረት ኣምላኽ የድሌካ ምዃኑ’ሞ እመን፡ ነኅዋትካ ከኣ ምሕረት ክትገብረሎም ኢኻ። ኣብ ሰማይ ምሕረት ክትረክብ እንተደኣ ደሊኻ፡ ኣብ ምድሪ ከሎኻ ምሕረት ግበር። ኣማን ብኣማን፥ ንስኻ ንበደላት ኃውካ ይቕረ እንተልካሉ፡ ንዓኻ ከኣ፡ ሰማያዊ ኣቦኻ ይቕረ ኪብለልካ ኢዩ፥ ንስኻ ንኃውካ ይቕረ ዘይትብል እንተኾይንካ ግን፡ ሰማያዊ ኣቦኻ’ውን ንዓኻ ይቕረ ኣይኪብለልካን ኢዩ (ማቴ 6፡14-15 ረአ)።
በቲ ንኻልኦት እትሰፍረሎም መስፈሪ፡ ንዓኻ እውን ብእኡ ኪስፈረልካ ምዃኑ ኣይትረስዕ (ማር 4፡24 ረአ)። እቲ ንስኻ እትህቦ ይቕረታ፡ መለክዕን መረጋገጽን ናይቲ ብኣምላኽ ኪወሃበካ ዘለዎ ይቕረታ ኢዩ። ምእንትዙይ፡ ንስኻ እውን ይቕረታ ክትህብ ከሎኻ፡ ብመስፈሪ ከይዓቐንካ ይቕረ ክትብል አሎካ (ማቴ 18፡22 ረአ)።
ንስኻ ንበደልካ ይቕረታ እትሓተሉ፡ ንስኻ ንበደል ካልኦት ይቕር ምስ ትብለለሎም ጥራይ ኢዩ። ንዝበደለካ ብልቢ ይቕረ እንተዘይልካሉ፡ ናይቲ ድሮ ይቕረ ተባሂሉልካ ዝመስለካ ዝነበረ ኃጢኣት’ውን፡ እግዚአብሔር ጸብጻብ ክጥይቐካ ኢዩ (ማቴ 18፡23-35 ረአ)። ንናይ ካልኦት እንከን፡ ኣመኻኒኻ ሸለል ክትብሎ ጽዓር፥ ከምኡ እውን ናትካ በደል ካብ ናቶም በደል ከምዚዓቢ ኣሚንካ፡ ንዓበይቲ በደላቶም ይቕረ በል። ከምቲ ኢየሱስን ሰማያዊ ኣቦኻን ዝመሓሩኻ፡ ንስኻ ከኣ፡ ምእንቲ ፍቕሪ ኣምላኽ ኢልካ ኵሉሻዕ መሓር (ቆላ 3፡13 ረአ)።
ኣብ ቀጻሊ ክፋል “ኣመልካ ኣርም” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
30 - ኣመልካ ኣርም
ኣንፃር እቲ ዝሩግ ዝኾነ ዝንባሌኻ ብዘየቋርጽ ተጋድሎ ኣበርቲዕካ እንተዘይተቓሊስካ፡ ድኅሪ ኃያሎ ጊዜ፡ እቲ ክፉእ ባህሪ ተፍጥሮኻ ነቲ ዝተወሃብካዮ መንፈሳዊ ጸጋ ዓብሊሉዎ ኪተርፍ ይኽእል ኢዩ። ኦ ተፈጥሮ፡ ኃይልኻ ክንደይ ይብርትዕ ኢዩ! ዝሩግ ዝንባሌኻ፡ ከምታ ንእሽቶ ሳዕሪ ፎግፊጋ ኣብ መንጎ ደናጉላ እትበቍልን እትዓብን ኢዩ።
እቲ ዝሩግ ዝኾነ ዝንባሌኻ ኵሉ ጊዜ ኪፍንጽገካ ኢዩ ዚደሊ። ኣእምሮኻ ንዝሩግ ዝንባሌኻ ብብርቱዕ ኃይሊ ጸቒጡ እንተዘይኂዙዎ፡ ዊዒሉ ኃዲሩ ንሱ እውን፡ ልጓም ከምዘይብሉ ፈረስ ፈንጺጉካ ክነፍጽ ኢዩ። ንስኻ፡ ኣንፃር ክፉእ ዝንባሌኻ እናኸድካ ወትሩ ክትቅየርን ክትመሓየሽን ጽዓር። ኣንፃር ክፉእ ዝንባሌኻ ኢልካ ተጋድሎ ምክያድ፡ ንረብሓ መንፈሳዊ ሕይወትካ ተኣምር ካብ ምግባርን ንምውታን ካብ ሞት ካብ ምትንሣእን ዝበለጸ ኢዩ።
እቲ ኣብ ገዛእ ክፉእ ዝንባሌኻ እትረኽቦ ዓወት፡ ካብቲ ኣብ ልዕሊ ጸላእትኻ እትረኽቦ ዓወት ዝበለጸ ኢዩ። ንጸላእትኻ ብጅግንነትካ ክትሥዕሮም ከሎኻ፡ ንገዛእ ርእስኻ ግን፡ ብትሕትና ኢኻ ትሥዕሮ። እቲ ንነዊኅ ጊዜ ብተመሥጦ እትነብሮ ዘሎኻ ጸሎት፡ ካብ ኣበራትካ ንምልቓቕ እንተዘይጠቒሙካ እንታይ ኢዩ እቲ ረብሓኻ?።
ብርግጽ፡ እቲ ከይሓፈርካ እትገብሮ በደላት፡ ነቲ ሡር መንፈሳዊ ሕይወትካ ዝኾነ ዉዕዉዕ መንፈሳውነት ከምዚቕህም ኢዩ ዚገብሮ። ነቶም ናእሽቱ ኣበራትካ፡ ብጥንቓቔ እንተዘይሓሊኻዮምን እንተዘይ ኣጥፊእካዮምን፡ ቀስ እናበሉ ናብ ዝዓበየ ስድነት ኪመርሑኻ ኢዮም። ምናልባት ንስኻ ድኻምነትካ ንምሕባእ ብዙኅ ምስምሳት ትፈጥር ትኸውን።
ንቝጥዓኻ ንፍትሒ ትኸላኸል ከምዘሎኻ ኣምሲልኻ ትዛረበሉ፥ ንትህኪትካ እውን ከም ጥበብ ኣምሲልካ ንድኻምነትካ ከኣ ከም ርኅራኄ፥ ከምዙይ እናበልካ ብረቒቕን ጕርሒ ብዚመልኦን ኣገባብራ ንገዛእ ርእስኻ ክትጐድእ ትርከብ። ምስ ኣረግካ ንርእስኻ ኮነ ንኻልኦት ሰኽሚ ኮይንካ ከይትተርፍ፡ ገና ንእሽቶ ከሎኻ፡ ካብ ክፉእ ኣመልካ ክትእረም ጽዓር። ብንእስነትካ ዘይኣረምካዮ ክፉእ ኣመል፡ ዕድመ ብዝወሰንኽካ መጠን፡ ሡር እናሰደደ ኢዩ ዚኸይድ።
ኣመልካ ክትእርም ከሎኻ፡ ኣውራ ነቶም ኣብ ውሽጥኻ ዘለዉ ዓበይቲ ኣመል ክትብርቝቕን ክትእርምን ጀምር እምበር፡ ኣብቶም ቀለልቲ ጥራይ ኣይተተዅር። ንኵሎም ኣመላትካ ብሓንሳብ ከተጥፍኦም ኢልካ እንተዘይ ተዋጊእካዮም በቶም ሸለል ዝበልካዮም ኣመልካ ክትሥዓር ኢኻ። ከምቲ ሓደ መንፈሳዊ ኃይልኻ ኪብርትዕ ከሎ፡ ኵሎም መንፈሳውያን ኃይላት ከኣ ዚብርትዑ፡ ከምኡ ከኣ፡ ሓደ ኣመልካ ኪድንፍዕ ከሎ፡ ኵሎም ኣመላትካ ኢዮም ዚድንፍዑ።
ኣብ መንፈሳዊ ሕይወትካ፡ ጥራሕስ፡ ጽቡቕ ፍቓድ ተጋድሎ ይሃሉኻ እምበር፡ ኵሉ ጊዜ ዕዉት ክትከውን ኢዩ። ብጸጋ ኣምላኽን ብጥበብ ጻዕርካን ተሰኒኻ፡ ነቲ ኃያል ዝኾነ ባህሪኻ’ውን ክትቈጻጸሮ ክትክእል ኢኻ። ፍጹም ምዃን ማለት ካብቶም ኣበራትካ ምጽራይ ማለት ኢዩ። እቶም ብኣበራቶም ከይተሰከፉ ቀሲኖም ዚነብሩ፡ ሓቀኛ ቅሳነት ኣብ ዘይኮነ ኣብ ሓደጋ ነፍሲ ኢዮም ዚርከቡ። ከምዙይ ካብ ዝበለ ቅሳነት ተጠንቐቕ።
ገለ ክፉእ ኣመልካ ኬመልክቱልካ ከለዉ እንተደኣ ዀሪኻ፡ እቲ ነገር ሓቂ ስለ ዝኾነ ኢዩ። ሓቂ ምስ ዚዛረቡኻ፡ እንተደኣ ዀሪካ፡ ዓሻ ምዃንካ ትገልጽ ኣሎኻ ማለት ኢዩ። ነቲ ዚእርመካ እኳ ደኣ ናይ ፍቕሪ ስራሕ ከምዚገበረልካ ገይርካ ክትርእዮ ኢዩ ዚግብኣካ። ነቲ እርማት ዚግበረልካ፡ ባዕልኻ ንባዕልኻ ከምዝገበርካዮ ሓሲብካ ተሓጕስካ ክትቅበሎ ኢዩ ዚግበኣካ።
ንስኻ፡ ክትእረም እናኸኣልካ ከሎኻ፡ እቲ ከይኣረመካ ሱቕ ኢሉ ዚርእየካ፡ ካብ ህማቕ ኵነት ከውጽእካ ኢሉ ኣይሓገዘካን። ብዝኾነ ግን፡ ንኽትእረምን ንኽትመሓየሽን ዚሕግዘካ፡ ጥበበኛን ሓቀኛን ዝኾነ ዓርኪ እንተደኣ ረኺብካ፡ ብሓቂ ዕውት ኢኻ። ንስኻ፡ ናይቶም ኵሎም ኣብ ከባቢኻ ዚነብሩ ጽቡቕ ኣብነት ብኽፉት ልቢ ተቐቢልካ፡ ካብ ክፉእ ኣመልካ ክትእረመሎም ጽዓር።
ኣብ ቀጻሊ ክፋል “ሕድሕዳዊ ምትእርራም” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
31- ሕድሕዳዊ ምትእርራም
ንኻልኦት ክትእርም ክትብል፡ ንርእስኻ ካብ ምእራም ሸለል ኣይትበል። ከም ወዮ ዓይኒ ንኵሉ እናረኣየ፡ ንርእሱ ግን ዘይርኢ ኣይትኹን። ንሰብነትካ ሓልዎ፥ ኵሉ ጊዜ ኣብ ቅድሚ እግዚእብሔር ከም ዘሎኻ ኣይትረስዕ፥ ንጠባይኻን ንኣካይዳኻን ወትሩ ጊዜ መርምሮም። ንስኻ ባዕልኻ፡ ኣብ ከምዚ ዝበለ ኣመል ከም ትወድቕን ወይ ወዲቕካ ከምዝነበርካን ምናልባት’ውን ካብዚ ዝገደደ ጕድለት ገይርካ ከምዚነበርካን ዘኪርካ፡ ንኻልኦት ክትእርም ክትደሊ ከሎኻ፡ ብጥበብ ንኽትእርሞም ክጠቅመካ ኢዩ።
ንስኻ ብጸጋ ኣምላኽ ክፉእ ኣመል ዘይብልካ እንተኾይንካ ከኣ፡ ነቶም ትእርሞም ሰባት፡ እቲ ንስኻ ዝተቐበልካዮ ጸጋታት ተቐቢሎም እንተዝኾኑ ነይሮም፡ ንሳቶም፡ ካባኻ ዝሓሹ ሰባት ኪኾኑ ይኽእሉ ከምዝነበሩ ገይርካ ሕሰብ ኢኻ። ንጽቡቕ ጠባዩን ተግባሩን ኣብ ግምት ከየእቶኻ፡ ንኽፉእ ኣመሉ ጥራይ ብምርኣይ ንኃውካ ኣበርቲዕካ ክትፈርዶ ኣይግባእን።
ከምቲ ንድኻምነትካ ተመኽኒየሉ፡ ንድኻምነት ኃውካ እውን ከተመኽንየሉ ይግባእ። ካልኦት ኪእርሙኻ ከለዉ ከም ሓቂ ስለ ዘቃጽል፡ ንኃውካ ክትእርሞ እንተኾይንካ ብዓቢይ ጥበብን ሕያውነትን ግበሮ። ኣብ ፍረ ዚበጽሕ እርማት ክትገብር እንተደሊኻ ንበይኑ ደእ እምበር ኣብ ቅድሚ ሰብ ኣይትኣርሞ። ተቘጢዕኻ ከሎኻ ኣይትኣርም፥ ካብ ዘሕርቕ እርማት፡ እናሰሓቕካ እትገብሮ እርማት ይሓይሽ፥ ኣብ ግቡእ ጊዜ ጥራይ ክትእርም ጽዓር።
ኣብ ዘየድሊ ሱቕ ምባል ከኣ፡ ጽቡቕ ኣይኮነን፥ ከመይ ነቲ ኪእረም እናኸኣለ ከሎ፡ ከይተኣረመ፡ ኣብ ኣጓጉል ትሓድጎ ኣሎኻ ማለት ኢዩ። ንስኻ፡ ካብ ብኽእለት ዘረባኻ፡ ብጽቡቕ ስራሕካ፡ ዝበለጸ ክትእርም ከምትኽእል ኣይትረስዕ።
ፍትሒ ምእንቲ ኪኽበር ኢልካዃ ጽቡቕ ዝኾነ ኣነባብራ እንተመረጽካ፡ ግና ምስኡ ኃቢሩ ኪኸይድ ዚግብኦ ነገር ከኣ፡ እቲ ካብ ጸጋ እግዚኣብሔር ዚርከብ መንፈሳዊ ጣዕሚ ከይጐድለካ ክትጥንቐቕ ኣሎካ። ንኃውካ ናብ ጽቡቕ ክትመልሶ እንተደኣ ትጽዕር ኣሎኻ፡ ናቱ ድኽመት ከኣ ከምትጸሮ ግበር ኢኻ። ወዲቑ ንዘሎ ከተልዕሎ እንተደኣ ደሊኻ፡ ድንን ኢልካ ከተልዕሎ ግድነት ኢዩ።
ኣብ መንጎ መላእኽትን ኣብ መንጎ ሓዋርያትን እኳ ጕድለት ዝነበረስ፡ ኣብ መንጎ ኣባላት ማኅበር ኣኅዋት ደኣ፡ ጕድለት ከይተረኽበ ከመይ ኢሉ ክተርፍ ኢልካ ትሓስብ? እቲ ዜድሊ ነገር ጕድለት ከመዘሎ ኪፍለጥ ከሎ ኪእረም ኣለዎ። ጽንዓት ሕጊ ኣብ ዚነግሠሉ ማኅበር ድኽመታት ተኣሪሞም ኪጠፋኡ ከለዉ፡ ጽንዓት ሕጊ ኣብ ዘይነግሠሉ ማኅበር ግን፡ ድኽመታት እናሰሰኑ ኢዮም ዚከዱ።
ድኽመታት እቲ ኪርድኦ ዓቕሚ ይኹን ድሌት ዘይብሉ ክትእርም ኢልካ ምጽዓር ከንቱ ስለ ዝኾነ ኣይትጽዓር። ንልቦም ክልዉጡ እንተዘይኪኢሎም፡ ንገሊኣቶም ድኽመታቶም ምምልካት ረብሓ የብሉን። ልቢ ዘይሰርሕ ወይ ሞይቱ እንተደኣ ኮይኑ፡ ኣእዳው ምማቝ እንታይ ይዓብስ? እቲ ኪቕየር ወይ ኪመሓየሽ ዘለዎ ልቢ ኢዩ፥ እዙይ ንምግባር ከኣ ነዊኅን፡ ኣድካምን፡ ባዕልኻ ጥራይ እትገብሮ ናይ ብሕትኻ ስራሕ ኢዩ።
ናይ ምምኅዳር ኃላፍነት እንተሊዩካ ከኣ፡ እቲ ምኅደራ ብጽቡቕ ይካየድ ከምዘሎ እንተደኣ ኣመልኪቶሙልካ፡ እቶም ዘመልክቱልካ ኣካላት፡ ብዛዕባ እቲ ዝነገሩኻ ብወገንካ ሓንቲ ስጉምቲ ከምዘይወሰድካሉ ፈሊጦም ከይቕየሙን ካልእ ጊዜ ከኣ እንታይ ገደሸና ኢሎም ተስፋ ቈሪጾም ኢዶምን እግሮምን ኂዞም ንኃዋሩ ሱቕ ምእንቲ ከይብሉ፡ ንስኻ ነቲ ጉዳይ ቀልጢፍካ ፈውሲ ክትረኽበሉን ከተሕውዮን ጽዓር። ከምኡ እውን ኣብ ልዕሊ ሓደ ሰብ ዚፈስስ ክስን ጥርዓንን ሓቂ ወይ ሕሶት ምዃኑ ንኽትፈልጦ፡ መንነት እቲ ዚነግረካ ዘሎ ሰብ፡ ኣጸቢቕካ ምፍላጥ ኣዚዩ ኣገዳሲ ምዃኑ ኣይትዘንግዕ።
ኣብ ቀጻሊ ክፋል “መንፈሳዊ ንጽሕና ሰብነት” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
32 - መንፈሳዊ ንጽሕና ሰብነት
ከምቲ ትሕትና ብርሃን መንፈስ ዝኾነ፡ ከምኡ ከኣ መንፈሳዊ ንጽሕና ብርሃን ሰብነትካ ኢዩ። ንስኻ፡ መንፈሳዊ ንጽሕና እንተሊዩካ ሰብነትካ ኪቕደስ ኢዩ፥ ትሑት እንተኾይንካ ከኣ ብኣእምሮኻ ክትቅደስ ኢኻ። ንመንፈስ ትዕቢት ኪኃድሮ ከሎ፡ ሰብነት ይራኸስ ኢዩ።
መንፈሳዊ ንጽሕና ንሰብነትካ ንፍቕርን ንኣገልግሎት ኣምላኽን ከምዚውፈ ይገብሮ። ብመንፈሳዊ ንጽሕና ዚነብር፡ ገና ሥጋ ለቢሱ ከሎ፡ ነቲ ንመላእኽቲ ጥራይ ዚግባእ ቅድስና ኪለብስ ይጽዕር። ድንግላዊ ኮይንካ ክትነብር እንተኺኢልካ፡ ኣብ ሰብነትካ ሰብኣዊ ሥጋ ዘይኮነ ሰብነት፡ ኣሎካ ማለት ኢዩ፥ ካብዚ ንድኃር ንስኻ ሰብ ካብ ትበሃል፡ መልኣኽ ክትበሃል ኢኻ።
ከምቲ ካብ ፍቕሪ ኣምላኽ ዚመጽእ ረስኒ ንነፍሲ ዘርስና፡ ከምኡ ከኣ፡ እቲ ካብ ፍትወት-ሥጋ ዚመጽእ ረስኒ ንሰብነት የርስኖ ኢዩ (1 ቆሮ 7፡9 ረአ)። ብሰንኪ ፍትወት ሥጋኻ ክትዓብድ ጸኒሕካ፡ ናብ ልብካ ምስ ተመለስካ፡ ካብ ሕፍረትን፡ ሕንከትን ጣዕሳን ዝተላዕለ ትርህጽ። ፍትወት ሥጋኻ ከይተላዕል፡ ንሰብነትካ ኣመና ክንክን ኣይትግበረሉ። ንሰብነትካ ብዘይመጠን ክንክን ምግባር ማለት ንነፍስኻ ምጕዳእ ማለት ስለዝኾነ፡ ንጥዕና ጥራይ ዚኸውን ክንክን ግብረሉ፥ ብሰንኪ ውዑይ ዝኾነ ደሙን ኣመና ግዝፉን ናብ ኃጢኣት ከየውድቐካ ከኣ፡ ባርያኻ ክሳብ ዚኸውን ቀጺዕካ ኃዞ (1 ቆሮ 9፡27 ረአ)። ብዝኾነ ግን፡ ንኽፉእ ኣመልካ እምበር ንሰብነትካ ኣይትቕተል። ነፍስኻ እትገብሮ ተጋድሎ፡ ነቶም ካብ ህዋሳትካ ዚፍጠሩ ኃጢኣት ፍትወት ሥጋ መኒንካ ካብኦም ርሒቕካ ምንባር ኢዩ።
ንመንፈሳዊ ንጽሕናኻ ካብ ዚዘርግ ነገር ርሓቕ። ሰብነትካ ኣካል ክርስቶስ ከምዝኾነዶ ኣይትፈልጥን ኢኻ? ሰብነትካ ቤተ መቕደስ መንፈስ ቅዱስ ከምዝኾነዶ ኣይትፈልጥን ኢኻ? (1ቆሮ 6፡15-19 ረአ)። ንስኻ፡ ንዓቢይን ንልዑል ነገርን ዝተወለድካ ስለ ዝኾንካ፡ ናይ ሰብነትካ ባርያ ኮይንካ ክትጠፍእ ኣይከአልን ኢዩ። ስለዚ ነዙ ካብ ሞት ዚትንሥእን ብነፍሱ ኢመዋቲ ዝኾነን፡ ብዓቢይ ኣኽብሮት ኃዞ። እዙ ሰብነትካ ናትካ ዘይኮነስ፡ ናይቱ፡ ብሰብነትካ ገይርካ ምእንቲ ክትውድሶ ኢሉ፡ ብኽቡር ገንዘብ ዝገዝኣካ ክርስቶስ ደእ እምበር፡ ናይ ገዛእ ርእስኻ ከምዘይኮነ ገይርካ ረኣዮ (1ቆሮ 6፡20)።
ኣብ ልብኻ፡ ሃረርታ መንፈሳዊ ንጽሕናን ፍርሃተ እግዚኣብሔርን ይሃሉኻ። እቶም ዝሩግ ሕይወት ዚነብሩ፡ መንግሥቲ ኣምላኽ ኣይወርሱን ኢዮም (1 ቆሮ 6፡9-10 ረአ)። ንስኻ ናብ እግዚአብሔር፡ ኣማን ብኣማን፡ እትምለስ፡ ካብ ናይዙ ዓለምዙይ ክፉእን ጐዳእን ዝኾነ ፎዀስኰስን ብዕልግናን ምስ ትርሕቕ ጥራይ ኢዩ። ንመንፈሳዊ ንጽሕናኻ ከየጥፋእካ ምእንቲ ክትነብር፡ ቅዱሳት መጻሕፍቲ ኣንብብ።
ቃል ኣምላኽ ንጹሕ ኢዩ፥ እቶም ኵሎም ንቓሉ ዘስተማቕሩ ከኣ ይነጽሑ ኢዮም። እቲ ዝዓበየ ፈውሲ ተግባር ኣንጻር መንፈሳዊ ንጽሕና ወይ ተኣቅቦ፡ ብትሕትና ዚግበር ጸሎትን፡ ኵሉሻዕ ብኅሊና ኣብ ተጠንቐቕ ምንባርን፡ ድኻምነትካ ከኣ ኣዒሪኻ ምፍላጥን ኢዩ። ንስኻ ካብ ጣዕምን ካብ ተመስጦ ጸሎትን ዘይትፍለ እንተኾይንካ፡ እቲ ኣባኻ ዘሎ ዘይጸግብ ሃረርታ ደስታ እዙ ዓለምዙይ ኪጠፍእ ኢዩ።
ኣብ ቀጻሊ ክፋል “መንፈሳዊ ንጽሕና ልቢ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
33 - መንፈሳዊ ንጽሕና ልቢ
ብህዋሳት ገይሩ ዚመጽእ ዝሩግ ፍቕሪ፡ ንዓይኒ ልቦና ዜጥፍእ ኢዩ። መስተ ጣዕሚ እዙ ዓለምዙይ ንልቢ የደንዝዝ ንኣእምሮ ከኣ ይደፍን ኢዩ። ፍትወት ሥጋ ንኣገልገልቲ እግዚኣብሔር እትቐትል፡ ርግምቲ ዝኾነት ናይ መንፈስ ኣራዊት ኢያ። ክፉእ ሃረርታ ፍትወት ሥጋ ከኣ፡ ውሉደ ሰይጣን ኢዩ። ኃቢርካ ምስ ዘመውቲ ምካድ ማለት፡ ንረስኒ ፍትወት ሥጋኻ መመሊስካ ምግዳድ ማለት ኢዩ። እቲ ነውራምን ዘይግባእ ቅለትን ዚመልኦ ዘረባኦም፡ ንዚሰምዖ ኵሉ፡ ልቡ ብኽፉእ ሓሳባትን ብግዕዙይ ፈተነታትን ኢዩ ዚመልእ።
ከምቲ ሰብነትካ ክትምርዝ ብኣፍካ መርዚ እትሰቲ፡ ከምኡ ከኣ ልቢ ዚምረዝ በቲ ብዓይኒ ዚኣትዎ ኢዩ። ዝሩግ ዝኾነ ዘረባ ንሰብ ጽቡቕ ጠባይ የባላሽዎ ኢዩ (1ቆሮ 15፡33 ረአ)። ነቲ ዕዉርን ርኹስን ዝኾነ ዓለም ዜፍቅሮን ዚትምነዮን ነገራት ኵሉ፡ ንስኻ ከም ሓደ ሕሱርን ከንተ ዝኾነ ነገርን ሓሶትን ገይርካ ርኣዮ ኢኻ። ታሕጓስ እዙ ዓለምዙይ ቀልጢፉ ዚሓልፍ ኣብ ርእሲ ምዃኑ፡ ነቲ ዘስተማቐሮም ሰብ ከኣ ንነፍሱ ኢዮም ዚቐትሉ።
ታሕጓስ እዙ ዓለምዙይ ኵሉ ከንቱን ስቓይ ነፍስን ምዃኑ ኣስተውዕል (መክ 1፡14 ረአ)። ንስኻ፡ ብብርቱዕ ፍትወት ሥጋ ምስ ተሸገርካ፡ ንሰብነትካ ከምዚሞተ ገይርካ ሕሰቦ እሞ፡ ሽዑ ንመን ተፍቅር ከምዘሎኻ ክርድኣኻ ኢዩ። ንፍትወት ሥጋኻ እንተዘይመሊኽካ፡ እቲ ዘሎካ ኵሉ መንፈሳዊ ኃይሊ ብሓደ ጊዜ ኪዓኑ ኢዩ። እቲ ዘይተቐጽዔ ሥሥዔኻ፡ ንቕድስና ነፍስኻ ከዕንዎ ኢዩ። ድኅሪ እቲ ባህሪያዊ ዝኾነ ምዕቃብ ሕይወት ተፈጥሮ፡ እቲ ስዒቡ ዚመጽእ ዝዓበየ ባህርያዊ ጾታዊ ድሌት ከምዝኾነ’ውን ፍለጥ። ልቢ ሰብ ስለ ዘይኣርግ፡ ብዕድሜኻ ኣይትተኣማመን።
በቲ ንነፍስኻ ሸል ዜብል ፈተና ኅሊናኻ ኣይተዕርብ፥ ብርግጽ ፈተና የሕስር ኢዩ፡ እንተኾነ ንኅሊናኻስ፡ ከርስሓልካ ኣይኽእልን ኢዩ። ህይወትካ ካብ መዋትነት ናብ ክብሪ ኢመዋቲነት ክሳብ ዚቕየር፡ ሸኽሚ እቲ ዝተራኸሰ ባህሪኻ ክትሰምዖ ኢኻ።
እግዚኣብሔር፡ ሳኅቲ ሳኅቲ፡ ንስኻ ትዕቢት ምእንቲ ከይተኅድር ኢሉ፡ ከምትፍተን ይገብረካ ኢዩ። ከምኡ እውን ዚግስጸካ፡ ንልብኻ ካብ ክፉእ ሓሳብ ስለ ተዘንግዖ እምበር፡ ህማቕ ሓሳብ ናብ ኣእምሮኻ ስለ ዝተቐልቀለካ ኣይኮነን። ገለ ክፉኣት ሓሳባት ንሰብነት የርስሑ፡ ንልቢ ዜራኽሱ ኣለዉ። ኃጢኣት ኮነ ቅድስና ኮነ፡ ዚፍጠሩ ካብ ፍቓድ ኢዮም፥ ፍቓድ ኃጢኣት ዚገብር፡ እቲ ክፉእ ሓሳብ ኣብ ልቡ ተቐቢሉ፡ ደስ ምስ ዚብሎ ኢዩ። ንዝኾነ ዘይንጹሕ ሓሳብ፡ ከም ሓደገኛ ዝኾነ ንጣር ሓዊ፡ ካባኻ ኣርሕቆ።
ኃጢኣት ቅድሚ ንሰብነትካ ምርኻስ፡ ኣብ ውሽጢ ነፍስኻ ኢዩ ዚውላዕ (ማቴ 15፡19 ረአ)። እግዚኣብሔር ቅዱስ ክትከውን ኢሉ ኪዕድመካ ከሎ፡ ነፍስኻ ብድኻምነት ሥጋኻ፡ ንቕድሚት ምኻድ ትስእን። እንተኾነ ብረድኤት ኣምላኽ፡ ነቲ መተኃላለኺ ዝኾነ ሥጋዊ ድሌት ትበታትኾ ኢኻ። ንመንፈሳውን ሥጋውን ንጽህናኻ ኣኅሊፍካ ኣይትሃብ።
መንፈሳዊ ንጽሕና ሰብነትካ ብምሉእ ፍቕሪ ምእንቲ ኬፍቅር፡ ንልብኻ ናጻ ኢዩ ዚገብሮ። ንስኻ ንእግዚኣብሔር ብንጹሕ ልቢ ከተገልግሎ እንተዘይክኢልካ ሕጉስ ኣይኽትከውንን ኢኻ። እከይ ነገር ኣብ ሥጋ ኢዩ ዚኃድር፥ ቅዱስ ነገር ከኣ ዚኃድር፡ ኣብ ተስፋ ሰማያዊ ሃብቲ ኢዩ።
እቲ ንጽሕና ልቢ ዘይብሉ፡ ንእግዚኣብሔር ከስተማቅሮ ኣይኽእልን ኢዩ፥ ንጹህን ቅዱስን ዝኾነ ሰብ ግን፡ ምስ እግዚኣብሔር ኃቢሩ ኪነብር ኢዩ።
ኣብ ቀጻሊ ክፋል “ሃብቲ ድኽነት” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
34 - ሃብቲ ድኽነት
ንድኽነት ከም ኣዴኻ ገይርካ ኣፍቅራ። ድኽነት ኣደ ጽቡቕ ነገር ኢያ፥ ፍቕሪ ገንዘብ ከኣ፡ ሠሪ ሕማቕ ነገር ኢዩ። ድኽነት፡ ዕቡይ ካብ ምዃን ትሕልወካ፥ ድክነት ግን፡ ብሓቂ፡ ሡር ንትሕትና ሡራን ዓቃቢታን ኢያ። ድኽነት፡ ትብዓት ከተኅድረልካ ከላ፡ ሃብቲ ግን ንትብዓት ካባኻ ተጥፍኦ። ድኽነት፡ ነቲ ናብ ሰማይ ዚወስድ መንገዲ ከተቃልለካ ከላ፡ ሃብቲ ግን ተጸግመልካ። ድኽነት፡ ኣብ ቅድሚ እግዚኣብሔር ናይ ቅድሳን ምርኵስ ክትከውን ከላ፥ ሃብቲ ግና ኣብ ቅድሚ ዓለም፡ ምርኵስ ሃብታማትን ዓበይትን ኢያ።
እቲ ዓለም ዚንዕቖ ነገር ኣብ ቅድሚ ኣምላኽ ክቡር ኢዩ። ኵሉ ሃብቲ እዙ ዓለምዙይ፡ ክንድቲ ካብ ድክነት ክትረኽቦ እትኽእል ሃብቲ ክትህበካ ኣይትኽእልን ኢያ። ድኽነት ንኵሉ ሃብቲ እዙ ዓለምዙይ ክትምንን ክእለት ስለ እትህበካ፡ ጐይታ ኵሉ ኢኻ ትኸውን። ዓለማዊ ሃብቲ ኪርሕቐካ ከሎ፡ መንፈሳዊ ሃብቲ ይቐርበካ። ነፍስኻ ሳላ እዙ መንፈሳዊ ሃብቲዙይ ኪንገር ዘይከኣል ሰላምን ዕግበትን ትረክብ።
ሻቕሎት ሃብቲ እዙ ዓለምዙይ ናብ እግዚኣብሔር ዓሪግካ፡ ምሳኡ ከይትወሃሃድ ይኽልክለካ። ኣብዙ ዓለምዙይ፡ ንስኻ ካብ ሃብቲ ብዝረሓቅካዮ መጠን፡ ብእኡ መጠን ከኣ፡ ብዝቐለለ መንግሥተ ሰማይ ክትወርስ ኢኻ። ካብቲ ብገዛእ ፍቓዱ ንድኽነት ዝኃረየ ሰብ፡ ዚህብትም የሎን። እታ ምእንቲ ፍቕሪ ኣምላኽ ኢልካ ዝለበስካያ ድኽነት፡ ብሓቂ ክንደይ ትህብትም ኢያ! እዙ ኵሉ ሃብቲ ከይተጥፍእ ተጠንቀቕ።
ድኽነት፡ እተሓብኤ ወርቂ ስለ ዝኾነ፡ ንዕኡ ምእንቲ ክትዕድግ፡ ንኵሉ ንብረትካ ክትሸጦ ኣሎኻ። ኣብዙ ዓለምዙይ ንሓንቲ ነገርኳ ባህጊ ዘይብልካ እንተኾይንካ፡ ብዓል ብዙኅ ሰላምን ወናኒ ሓቀኛ መንፈስን ክትከውን ኢኻ። ብሃብቲ እዙ ዓለምዙይ ከይትሻቀልን ሰላም ከይትስእንን እንተደሊኻ፡ ንሰማያዊ ሃገርካ ብዓቢይ ባህጊ ቀጥ ኣቢልካ ሓዞ።
ምስቲ ኵሉ ሃብትካ፡ ድኻ ኮይንካ ንበር’ሞ፥ ሳላ ድኽነትካ ከኣ ክትህብትም ኢኻ። ንስኻ፡ ድኻ እትበሃል፡ ንብረት ስለዘይብልካ ኢኻ፥ እምበር ብስእነትካ ከየማረርካን ከየስተማሰልካን፡ቀሲንካ ብትዕግሥቲ ንበር። ግዳ፡ እትድኅን ብስእነት ዘይኮነስ፡ ንስእነትካ ብትሕትናን ብትዕግሥትን ተቐቢልካ፡ ተስፋኻ ኣብ እግዚኣብሔር ገይርካ፡ ሕይወትካ ብእግዚኣብሔር ከምትምራሕ እንተደኣ ኣሚንካ ጥራሕ ኢዩ። ድካ ምዃን ማለት ካብቲ ዜድሌካ ነገር ዝውሕድ፡ ኪህልወካ ከሎ ኢዩ። ሃብታም ምዃን ማለት ከኣ፡ ዜድሊዮ ነገር ፡ ኵሉ ዘለዎ ማለት ኢዩ።
ንዓበይቲ ነገራት ዝመነንካ ካብ ኮንካ፡ ልብኻ ብናእሽቱ ነገር ኪማረኽ ኣይግባኣን። ድኽነትኻ ንምትግባር ዘሎካ ዕድል ቝሩብ ስለ ዝኾነ፡ ድኽነት ንምዝውታር ዚገጥመካ ዕድል ኵሉ፡ ተሓጕስካ ተጠቐመሉ። ብዙኃት ኢዮም እቶም፡ ብድኽነት ኪነብሩ ኢሎም፡ ድኅሪ ክንደይ ድኻም፡ ናብ ገዳም ዚኣትዉ! ብዝኾነ፡ እዛ ንዛረበላ ዘሎና ድኽነት፡ ንስኻ ከይዓደምካያ፡ ባዕላ፡ ናብ ገዛኻ ህሩግ ኢላ ስለ ዝኣተወትካ፡ ምናልባት፡ ዝሓሸት ከይኮነት ኣይትተርፍን ኢያ።
ዝኾነ ኾይኑ፡ ንስኻ ሓደ ካብቶም መብጽዓ ድኽነት ዚነብሩ፡እንተኾነ ግና፡ ሓንቲ ነገር ክትጐድሎም ዘይደልዩ ኣይትኹን። ንስኻ ብሓደ ወገን ብፍጹም ድኽነት ክትነብር ኢልካ ንእግዚኣብሔር መብጽዓ ትኣቱ፡ በቲ ሓደ ወገን ከኣ፡ ገለ ነገር እንተጕደሉልካ ተጕረምርም። ድኽነት ዘይትፈቱ እንተደኣ ኮይንካ፡ ንስኻ፡ ብባህጊ ሃብታም ደኣ እምበር፡ ብመንፈስ ድኻ ክትበሃል ኣይከኣልን ኢዩ።
ብንብረት ድኻ ኮይንካ እናነበርካ ከሎኻ፡ ግን እንከ፡ ንንብረት ሃረር ትብል እንተኾይንካ፡ ሽሕኳ ብዓጸባ ድኽነት እንተተሸገርካ፡ ጻማ ቅድስና ኣይትረክበሉን ኢኻ። እምበኣርከስ ንድኽነት ከም ሃብትኻ ገይርካ ምረጻ’ሞ፥ ድኅሪኡ ካብ ድኽነት ዚርከብ ጣዕሚ ሃብቲ ከተስተማቕር ክትጅምር ኢኻ።
ብድኽነት ክትነብር ኢልካ ስለ ዝኃረኻ፡ ካብ ካልኦት ትበልጽ መሲሉካ፡ ትዕቢት ከይተኅድር ክትጥንቐቕ ኣሎካ። ከምኡ እውን ብሃብትካ ምኽንያት ዘይግቡእ ነገር ውን ዝበልካን ከይትገብር ተጠንቐቕ። ንዓኻ፡ ቀዳማይ ኣብነትካ ድኽነት ኢየሱስ ኢዩ። እቲ ጐይታ ዓለም ዝኾነ ኢየሱስ፡ ንመንበሪኡ ዚኸውን ገዛ’ኳ ኣይነበሮን (ሉቃ 9፡58 ረአ)፥ ኢየሱስ ዝተወልደሉ ብዓቲ፡ ዝሞተሉ ከኣ መስቀል ጥራይ ኢዩ ነይሩዎ። ንስኻ ንኢየሱስ ተፍቅሮ እንተደኣ ኮይንካ፡ ንድኽነት’ውን ብግዲ ከተፍቅራ ኢካ (ፊሊጽ 3፡8 ረአ)።
ኢየሱስ ናብዙ ዓለምዙይ ምስ መጸ፡ ንዕቤቱ ዚበቅዕ ክዳን፡ ካብ ድክነት ዚጽብቕ ክዳን ኣይረኸበን። ኢየሱስ ካብዙ ሃብቲ ዓለምዙይ፡ ንገለ ነገር ክትምንን እንተደኣ ሓቲቱካ ኣይትእበዮ። ድኽነት ምስ ኢየሱስ ኮይንካ ክትነብሮ ከሎኻ፡ ታሕጓስ ኢዩ ዚህበካ፥ ሃብቲ ብዘይ ኢየሱስ ከኣ ትካዜ ኢዩ ዚፈጥረልካ (ማቴ 19፡22 ረአ)። ሓንቲ ነገር ካብ ዘይምውናን ዚርከብ ሓጎስ ንምስትምቓርን፡ ምስ ኢየሱስ ኾይንካ ከኣ ንኵሉ ክትውንን ምእንቲ ኢየሱስ ኢልካ ንኵሉ ክትምንን፡ (2 ቆሮ 6፡10 ረአ) ካብ ሓዋርያት ተመሃር ኢኻ (ሉቃ 5፡11 ረአ)።
ወንጌላዊ ብዝኾነ ድኽነት ተመሪሕካ፡ ዘለዓለማዊ ዝኮነ ሃብቲ ዑቘር። ካብ ወንጌላዊ ድኽነት ዜህብትም ነገር የልቦን። ንስኻ እውን፡ ንድኽነት፡ ከም ኣዚያ ፍትውቲ ዝኾነት ዓርኪ ኢየሱስ ገይርካ ብልብኻ ተቐበላ ኢኻ። ድኽነት ብጸይቲ ሕይወትካ ከምትኸውን ግበራ፥ ብተገዳስነት ድለያ፥ ብዓቢይ ፍቕሪ ተቐበላ።
ኣብ ቀጻሊ ክፋል “ብመንፈስ፡ ሓቀኛ ድኻ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!
Re: ፍኖተ ጥበብ፡ “La Sapienza del Vangelo” - ጕዕዞ ክርስቲያናዊ ዕቤት - በፍሬያቸው ታውቋችኋላችሁ!
35 - ብመንፈስ፡ ሓቀኛ ድኻ
ብመንፈስ ሓቀኛ ድኻ ምዃን ማለት፡ ካብ እግዚኣብሔር ወጺእካ፡ ንኻልእ ነገር ዘይምብሃግን ዘይምድላይን፡ ምእንቲ ፍቕሪ እቲ ምእንታና ኢሉ ክሳብ ሞት ዝተሳቐየ ኢየሱስ ኢልካ ምስኡ ኃቢርካ ምስቓይን፡ ብፈተናን ብመንፈሳዊ ድርቀትን ቀሲንካ ምንባር ይግባእ። እቶም ብዛዕባ ፍጹም ድኽነት ዚዛረቡ መጻሕፍቲ ከንቡቡ ኢሎም ዚግደሱ ብዙኃት ኪኾኑ ከለዉ፡ እቶም ፍጹም ንዝኾነ ድኽነት ኣብ ግብሪ ኬውዕሉዎ ዚጽዕሩ ግን፡ ሒዶት ኢዮም።
ንስኻ ብመንፈስ፡ ድኻ እንተደኣ ኮይንካ፡ ዕዉት ኣብ ርእሲ ምዃንካ (ማቴ 5፡3 ረኣ)፥ ሓቀኛ ውሽጣዊ ትሕትናን ናይ ሕፃን ገርህነትን ኪህልወካ ኢዩ፥ ካብቲ ሓቀኛ ክውንነትካ ንላዕሊ ኮይንካ ክትረኤ ከይደለኻ፡ ብዘይ ሓደ ስክፍታን ሻቕሎት-መንፈስን ሓቂ ኂዝካ ክትነብር ኢኻ። ኢየሱስ ነቶም ብመንፈስ ድኻታት ዝኾኑ ዕዉታት ኢዮም ኢሉ ኪምስክረሎም ከሎ፡ መንግሥተ ሰማይ ዚወሃብ ነቶም ሃብቲ እዙ ዓለምዙይ ዘይብሎም ዘይኮነስ፡ እንታይድኣ ነቶም ውሽጣዊ ትሕትና ዘለዎም ከምዚኾነ ኢዩ ዚገልጽ።
ንስኻ ከኣ፡ ብትዕቢት ፍልጠት እዙ ዓለምዙይ ዘይተነፋሕካ እንተኮይንካ፡ ኢየሱስ ባዕሉ ነቲ ሓቀኛ ትሕትና ኬምህረካ ኢዩ። ኣተሓሳስባ ቅዱስ ወንጌል ከምቲ ናይ ሰብ ኣተሓሳስባ ከምዘይኮነ ኣይትረስዕ። ኣብ መንግሥተ ሰማይ እቲ ዝዓበየ ክትከውን እንትደሊኻ ሕጂ ከም ሓደ ንእሽቶ ኩን (ማቴ 18፡4 ረኣ)። እግዚኣብሔር ብኽብሪ ሓፍ ከብለካ እንተደሊኻ፡ ትሑት ኩን።
እግዚኣብሔር ንድኻ ካብ መሬት ሓፍ የብሎ፡ ንዕቡያት ይቕንጽሎም፡ ንትሑታት ከኣ የልዕሎም (ሉቃ 1፡52 ረኣ)። እግዚኣብሔር ኣውራቑ ንዓኻ ቅድሚ ምሃቡ፡ ብዘይካኡ፡ ንበይንኻ፡ ሓንቲ ነገር ክትገብር ከምዘይትኽእል ንኽትርዳእን ንኸይትዕበን ኢሉ ኢዩ፡ ንድኽነትካ ኣጸቢቕካ ከምትፈልጦ ዚገብረካ።
መንግሥቲ ኣምላኽ፡ ኣብ ትሕትናን ኣብ ድኽነት ዝተመሥረተ ደኣ እምበር፡ ኣብ ሃብትን፡ ክብርን፡ ሰብኣዊ ሥልጣንን ኃይልን ዝቖመ ምድራዊ መንግሥቲ ኣይኮነን። ኢየሱስ ብትሕትና ኢዩ ንትዕቢት ዓለም ዝሠዓረ። ኣባኻ ዘሎ ትዕቢት ቀቲልካ፡ ካብ ክብሪ እዙ ዓለምዙይ ርሓቕ። ትዕቢት ንኣእምሮ ወዲ ሰብ ብጸልማት ሸፊኑ፡ ንኣምላኽ ከምዘይፈልጦ ኢዩ ዚገብሮ። ፍትወት ርእስኻ ከም ደመና፡ ንእግዚኣብሔርን ንባዕልኻን ከምዘይትፈልጥ ይጋርደካ ኢዩ።
እቲ ዝዓበየን ዝገደደን ጸላኢኻ ፍትወት ርእስኻ ኢዩ። እዙይ ብኻልእ ኣዘራርባ፡ ንርእስኻ ካብ ግቡእ ንላዕሊ ምሕሳብን ምኽባርን ማለት ኢዩ። ንኃጢኣትካ ኣብ ግምት ኣእቲኻ፡ ንድኽመት ኃውካ፡ ክትኃብኦ ጽዓር። ብኸምዚ ዝበለ ኣገባብራኸስ፡ ካልኦት ካባኻ ከምዚበልጹን፡ ንስኻ ከኣ፡ ካብ ኵሎም ዝገደድካ ምዃንካን፡ ናይ ምሕሳብ ክእለት ከተጥሪ ምዃንካ ኣይትረስዕ፥ ሽሕኳ ሓለቓ ወይ ኣዛዚ ካብ ትኸውን ኃያሎ ጊዜ እንተኾነ፡ ግን ንትሕትናኻን መንፈስ ኣገልግሎት ኣኅዋትካን፡ ካብቲ ጽቡቕ ጠባይካ ኣይተጥፍኣዮ። ክቡርነት ሓደ ስፍራ፡ ካብቲ ብተፈጥሮኻ ዘሎካ ዕቤት ዝበለጽካ ኪገብረካ ኣይኽእልን ኢዩ።
ኣብ ቀጻሊ ክፋል “ናይ ተኣዝዞ፡ መንፈሳዊ ኃይሊ” ኣብ ትሕቲ ዚብል ኣርእስቲ ዛሎ ትሕዝቶ ክንካፈል ኢና!


text:
እቶም ቀዳሞት ሰብ ጉዳይ ከ: እንታይ ንግበር?2021-09-23 09:42:16 Written by ቤት ጽሕፈት ዜና ሰዲህኤ Published in EPDP Editorial Read 418 times
- font size decrease font size increase font size
ርእሰ-ዓንቀጽ፡ ሰዲህኤ
ህዝቢ ኤርትራ ብነዊሕ ውረድ ደይብ ክሓልፍ ዝጸንሐ ሕጂ እውን ካብዚ መስርሕ ወጺኡ “እፎይ” ዘይበለ ህዝቢ እዩ። ኣብዚ መስርሕ፡ ብዘሕጉስን ዘሕዝንን፡ ተስፋ ዝህብን ተስፋ ዘቑርጽን፡ ዘቕስንን ዘሻቕልን ተረኽቦታት እዩ ክሓልፍ ጸኒሑ። ኣብቲ ክሳብ ሕጂ ዘየኸተመ፡ ናይ ክብለጠቕ፡ መድረኻት ህዝቢ ኤርትራ ኣዝዩ ካብ ዝተሓጐሰሉ ኣጋጣሚ ወርሒ ጉንበት 1991 ምንባሩ ዝዝንጋዕ ኣይኮነን። ምኽንያቱ እዚ እዋንዚ ህዝቢ ኤርትራ እቲ ኣንጻር መግዛእቲ ከካይዶ ዝጸንሐ ነዊሕን መሪርን ናይ ቃልሲ ምዕራፍ ኣብ ውጽኢት በጺሑ ናጽነቱ ዘበሰረሉ እዋን ስለ ዝነበረ። እንተኾነ እዚ እዋንዚ ናይ ሓጐስን ዳንኬራን ጥራይ ዘይኮነ፡ ናይ ተስፋን መጻኢ ምምዕዳውን እውን እዩ ነይሩ።
ህዝቢ ኤርትራ ብናጽነት ክሕበን እንከሎ፡ ሓበኑ ምሉእ ንክኸውን ዝጽበዮ ተወሳኺ ዕማም ከም ዝነበሮ ኣይዘንገዐን። ምዕዋት ናጽነትን ልኡላውነትን ተረጋጊጹ፡ መግዛእቲ ተወጊዱ፡ ኤርትራ ማዕረ ካለኦት ሃገራት ዝተሰርዓትሉን ንሓድሽ ሃገር ናይ ምህናጽ ኣፍደገ ዝኸፈተሉን መድረኽ ነይሩ እምበር፡ ናይ ግዜ ቃልሲ ቁስሊ ሓውዩ፡ ማሕበረ-ቁጠባውን ፖለቲካውን ጸገማት መፍትሒ ሒዙ ዝመጸ ከም ዘይነበረ ንጹር እዩ። መግዛእቲ ስዒርካ እዞም ዘቤታዊ ጸገማት ዝፍትሕሉ መደባት ምውዳድ እቲ ዝቕድም ስራሕ ክኸውን ተስፋ ምሕዳር ከኣ ውሁብ ነይሩ። ኣብ ከምዚ ኩነታት ን30 ዓመታት ተቓሊሱ ዝተዓወተ ህዝቢ ኤርትራ፡ ዘቤታዊ ጸገማታ ምፍታሕ ክኸብዳ እዩ ኢሉ ዝግመት ኣይነበረን። እንተኾነ፡ ጉዳይ ሃገር ካብ ኢዱ ወጻኢ ኮይኑ ንዕዘብ ኣለና። እቲ ናይ ታሪኽ ኣጋጣሚ ተዓዲሉ፡ “ናጽነትካ ኣምጺአልካ” ኢሉ ዝተነየተ መሪሕነት፡ ኣይኮነንዶ ካብ መግዛእቲ ዝኸፈአ ክኸውን፡ ኣብ ምህናጽ ሃገር ከይዕንቅፍ ኢልካ ክትጥርጥሮ ዝግመት ኣይነበረን።
ድሕሪ ናጽነት፡ ኣብቲ መጀመርያ ግዜ ድሕሪ ናጽነት ጉጅለ ህግደፍ ንጸገም ህዝቢ ክንድቲ ክወሃቦ ዝግባእ ክብደት ዘይምሃቡ ዓቕሚ ስለ ዝጐደሎ ዝመስሎም ብዙሓት እዮም። እቲ ጉጅለ እውን ንኹሉ ናይ ህዝብና ቅንዕናን ተስፋን መዝሚዙ ንኩሉ ሓጥያት ናብቲ ዝተሳዕረ መግዛእትን ኣብ ኤርትራዊ ጉዳይና ቀጥታዊ ኢድ ዘይነበሮም ምዕራባውያን ኣካላትን እዩ ዘላግቦ ነይሩ። ግዜ እናነወሐ ምስ ከደ ግና፡ እቲ ጉጅለ ህዝባዊ ሕቶ ዘይምልስ ሰኣን ዓቕሚ ዘይኮነስ ኣንጻር ባህጊ ህዝቢ ምዃኑ ዝርድኡን ነዚ ኩነታት ንምቕያር ዝቃለሱን ወገናት ተበራኺቶም። እቲ ጉጅለ ኣብቲ መስርሕ ግዜ ምስ ነወሐ እቲ ሓቢእዎ ዝኸይድ ዝነበረ ቂመኛ ጸረ ህዝቢ ባህሪኡ ንሓዋሩ ክሓብኦ ስለ ዘይከኣለ፡ ብተግባር ከርእዮ ተገደደ። ንሕቶ ህዝቢ ኣብ ክንዲ ዝምለስ፡ ወይ ከኣ ስለምንታይ ከም ዘይመለሰ ኣብ ክንዲ ብጋህዲ ዘረድእ ናይ “ምሕባእን ኣፍኩም ሓዙን” ፖሊሲኡ ብሰፊሑ ኣተግበረ። እቲ ካልእ ዝተኸተሎ ሓደገኛ መንገዲ ድማ ምስ ህልውናን ዘይህልውናን ኤርትራ ዝተሓሓዝ ዝመስል መሻቐሊ ምስምሳት ፈጢሩ፡ ኣንጻር ጐረባብቲ ሃገራት ውግእ ብምኽፋት ህዝቢ ዘዳህልል ድራማዊ ኣንፈት መጠምዘዚ ፈተነታት ኣካይዱ። ኣብዚ ድራማዊ ውግኣት እቲ ኣሉታዊ ሳዕቤን ህዝቢ ካብቲ ሃገር ናይ ምዕራይን ምህናጽን ኣጀንዳኡ ምውጻኡ ጥራይ ዘይኮነ፡ ናይቲ ውግኣት ሰብኣውን ንዋታውን ዋጋ ዝኸፍል እውን ህዝቢ ምንባሩን ምዃኑን እዩ።
ጉጅለ ህግድፍ ነቲ ጸረ ህዝቢ ባህርያቱ ክሓባብኦ ምስ ጸንሐ ደሓር ግና ኣብ ግሁድ ውግእ ኣንጻር ህዝቢ ኣትዩ። ናይታ ሓንቲ ከም ሓሙስ ዝነበረት ኣስመራ ዩኒቨርስቲ ምዕጻው፡ ግዱድ ዕስክርና ምእዋጅ፡ ዜጋታት ዝኣመንሉ ሃይማኖት ከይክተሉ ምእጋድን ካለኦት ኣዕነውቲ ውሳነታቱን እቲ ጉጅለ ኣንጻር ህዝብን ሃገርን ከም ዝኣወጀ ካብ ዘርእዩ ምልክታት ነይሮም። ህዝቢ ኤርትራ እውን ግብራዊ ቀያሪ ዓቕሚኳ እንተዘይነበሮ እቲ ጉጅለ ኣንጻሩ ውግእ ከም ዝኣወጀ ክርዳእ ከኣል። “ምምሕዳር ናይዚ ጉጅለ ካብ ናይ ግዜ መግዛእቲ ዝኸፈአ እምበር ዝሓሸ ኣይኮነን” ዝብል መደምደምታ ከኣ ኣብ ኣደባባያት ዘይኮነ፡ ኣብ ስቱር ኩርነዓት ብደረጃ ኣሽሙር ከይተረፈ ክጓዝም ከኣለ።
ምስዚ ኩሉ በቲ ሓደ ወገን እቲ ጉጅለ፡ ኣብ ግብሪ ዘይውዕል ናይ “ንሓደ ዓመት ጥራይ ግዜ ሃቡና ንልምዓትን ሰላምን ዝምልከት ከነርእየኩም ኢና” ዝብል ቃል ካብ ምእታው ዓዲ ኣይወዓለን። እዚ በቲ ኢሳያስ ንሓንሳብ ኣብ ዓመት ንሓንሳብ ድማ ካብኡ ኣብ ዝነውሕ ግዜ ኣብ ተለቪዥን እናቐረበ ምስ በዓል ሱሌማን ዑስማን ዓበን ጳውሎስ ነታባይን ሃለው ዝብሎ ዝረአ ዝነበረ እዩ። በቲ ካልእ ወገን ከኣ ገለን ኮነ ኢሉ እቲ ጉጅለ ህዝቢ ንምድንጋር መዳህለሊ ዕጥቂ ኣስኒቑ ዘዋፈሮም፡ ገለን ከኣ ኣብቲ ናይ ድሕሪ ናጽነት ናይ ተስፋ ግዜ ነቲ ጉጅለ ሓንሳብ “ጀግናና” ምስ በልዎ፡ ቀጻሊ ፍጻመታት ምክትታል ብዝሰኣኑ ወገናት “ግዜ ጥራይ ንሃቦ። ሎሚ ደኣ ሃገር ኣብ ጸገም እንድያ ዘላ። ሽዑ ተኣምር ከርእየና እዩ” ዝብል ድምጺ ይስማዕ ነይሩ። እዚ ከምቲ “ብዘበን ውበ ዝጸመመ ውበ ክብል ነበረ” ዝበሃል እዩ። ብግብሪ ግና እቲ ጉጅለ ኣይኮነንዶ በብግዜኡ ይኣትዎ ዝነበረ ቃሉ ኣኽቢሩ ከተግብር ደጋጊሙ ናብ ዝገደደ ኣቕጣጫ ክኸይድ እዩ መሪጹ።
ከምዘይበቕዖኳ ግምት ብዙሓት እንተነበረ፡ ገለ ወገናት ግና፡ ህግደፍ፡ ነቲ ኣብ ኤርትራ ዝነበረን ዘሎን፡ ኣይኮነንዶ ምስኡ ክትነብር፡ ብዛዕባኡ ክትዛረብ’ውን ዘደንጹ ጸገማት ክፈትሕ ዝተጸበይዎ ነይሮም። እንተኾነ ከምቲ “ትውሕጦ ተበልኩዋስ ትጐስሞ” ዝበሃል፡ ቅድሚ ሕጂ ኣብ ጉዳዩ ከየድመዐ ኣብ ጉዳይ ኢትዮጵያ ትግራይ ኢድ ምእታዉ ብዙሕ እናዛረበናን እናሰክፈናን፡ ጎንደርን ወሎን ከም ዝበጸሐ ይንገረና ኣሎ። እዚ ንድሕነትን ቀጻልነትን ዲክታተር ኢስያስ ዝኽፈል ዘሎ ኣብራሲ ዋጋ ብምዃኑ ዝይዳ ኣርሒቑ እንተኸደ እውን እንጽበዮ እዩ። ወዮ ህዝብን ሃገርን ከድሕን እምነት ከነንብረሉ ዝጸናሕና “ሓይልታት ምክልኻል ኤርትራ” ሎሚ’ውን ከምቲ ኣብ ትግራይ ዝተኸሰሶ ራስያ ኣብ ጐንደር’ውን ከም ዝደገሞ ይስማዕ ኣሎ። ብመንጽርዚ እቲ ጉጅለ ጸረ ሰላምን ምርግጋእን ኤርትራ ጥራይ ዘይኮነ፡ ዞባዊ መንሽሮ ኮይኑ ምህላዉ ባዕሉ የርእየና ኣሎ።
ኣብዚ እቲ ዘተሓሳስብ ኣብ ከምዚ ደረጃ ናይ ጥፍኣት ጫፍ ምብጻሑ እቲ ሓደ ገጹ እዩ። ናይቶም ኤርትራ ንክርህዋ ንቃለስ ዘለና ፍልልያት ናይ ምስካም ዓቕምና ደኺሙ፡ ናይ ሓባር ድምጽና ጠፊኡ ኣብ ገዛእ ጉዳይና ተዓዘብቲ ምዃን ከኣ እቲ ካልእ ገጹ እዩ። ወያ ናይ ምእንቲ መሰል ርእሰ-ውሳነ ናይ ምምካት ኣብነት ኮይና ዝነበረት ኤርትራ፡ ሎሚ ዝኾነ ሕብሪ ለኻኺኻ ከተዕርዮ ኣብ ዘይከኣል ዝርዝር ወረርቲ ምስፋራ የሕዝን። ሕብረተ-ሰብ ዓለም ከምኡ ምግባሩኳ ሓድሽ እንተዘይኮነ፡ ነቲ ጉጅለ ተደራራቢ እገዳታት ብምንባር ናይ ምዕጋሱ ስጉምቲ ጀሚራ ኣላ። ዓለም ካብ ሰብኣዊ ሕልና ነቒላ እዚ ካብ ገበረት ንሕና እቶም ቀዳሞት ሰብ ጉዳይከ፡ እንታይ ንግበር? እዚ ሕቶ’ዚ ጽባሕ ዘይኮነ፡ ሎሚ ክንምልሶ ዝግበኣና እዩ።


text:
ብዘይ ሕጋዊ መንገዲ ናብ ኣሜሪካ ዝኣተዉ ቆልዑት፡ ኣብ`ዚ ሕልሞም ክውን ንኽገብሩ ዕድል ፈጢርሎም ዝጸንሐ፡ ብፕረዚደንት ኦባማ ዝወጸ ብምሕጻረ ቃል `ዳካ` ተባሂሉ ዝፍልጥ ፕሮግራም ክስረዝ ምኳኑ፡ትማሊ ሶሉስ ፕረዚደንት ትራምፕ ድሕሪ ምውሳኑ፡ ኣብ`ቶም ቆልዑትን ተሓለቕቶምን ሻቕሎት ፈጢሩ`ሎ።
ኣስታት 800 ሽሕ ዝግመቱ እዞም ብዘይ ቪዛ ኾነ መንበሪ ፍቓድ ናብ ኣሜሪካ ዝመጹ ቖልዑ፡ ሕጂ ፕረዚደንት ትራምፕ፡ ሽሕ`ኳ ካብ ካብ ጫፍ ናብ ጫፍ ኣሜርካ ዝርከቡ ተረባሕቲ `ቲ ፕሮግራም ምሕጽንታ እንተሃለወ፡ ክስርዞ ወሲኑ`ሎ። ፍሎር ረዪስ ሓደ ካብ`ቶም ግዳያት`ዩ ብዛዕባ’ቲ ውሳነ ድማ ከምዚ ይብል።
“ ሕጂ ንገዛ ኸይደ፡ እቲ ንኣደይ ዝሕግዛ ዝነበርኩ፡ ድሕሪ ደጊም ከምዘይህሉ፡ ከመይ ጌረ ከምዝነግራ ኣይፈልጥን`የ “
ጓል 20 ዓመት ፍሎር፡ ኣዲኣ ንሓሙሽተ ናኣሽቱ ኣሕዋታ ክተዕቢ ትሕግዛ ዘላ`ያ። ኩሎም ኣብ`ዚ ዝተወልዱ`ዮም-ስለዚ ዜጋታት`ዮም ግን ሃንደበት ናታ መጻኢ ዕድል ኣብ ጥርጥር ወዲቑ’ሎ።
እዞም በቲ ምስራዝ ናይቲ ፕሮግራም ዝትንከፉ ዘለዉ ቆልዑ፡ ኣብ`ዚ ዝዓበዩ ኾይኖም፡ ብዙሓት ካብኦም ነዛ ሃገር ከም ዓዶም ክርእይዋ ዝጸንሑ`ዮም።
እዚ ውሳነ ፕረዝደንት ትራምፕ ውጥረት ፈጢሩ`ሎ-ንኣብነት ኣብ ኒው ዮርክ ፊት ንፊት ህንጻ ትራምፕ፡ ህዝባዊ ተቓውሞ ተራእዩ`ዩ። እቲ ውሳነ ሕገ-መንግስታዊ ምኽንያት ኣለዎ። ሕገመንግስቲ ንኣባላት ባይቶ ዝውሃብ ኮይኑ፡ ናይ ፕረዚደንት ስልጣን ነቲ ሕጊ ምፍጻም`ዩ፡ ይብል ደይቭ ረይ ካብ ፈደረሽን ጽገና ኢሚግረሽን ኣሜሪካ።-
“ ፕረዚደንት ትራምፕ ነዞም ሰባት ቀዋሚ ናይ መንበሪ ፍቓድ ክህቦም ኣይክእል`ዩ። ዝኾነ ፕረዚደንት ኣይክእልን`ዩ። እዚ ኪኖ ፕረዚደንታዊ ስልጣን`ዩ። ኦባማ ይፈልጥ`ዩ፡ ፕረዚደንት ትራምፕ ይፈልጥ`ዩ። ስለዚ ኮንግረስ`ዩ ከዐርዮ ዘለዎ። “
ኣብ ካሊፎርንያ ትርከብ ኤርትራዊት ኣሜሪካዊት ኣልማዝ ነጋሽ ፡ Step Up ሲሊከን ቫሌይ ናይ ዝተባህለ ትካል ማነጂንግ ዳይሬክተር`ያ። ብዛዕባ ዳካ ዘለዋ ርእይቶ ብድምጺ ኣሜሪካ ተሓቲታ ከምዚ ትብል።
“ ኣነ ብዛዕባ እቲ ሰብኣዊ መዳይ`ቲ ውሳኔ እየ ክዛረብ። እዞም ሰባት ኣብዚ ዓዲ ተወሊዶም ወይ ዓብዮም ካብዚ ዓዲ ወጻኢ ድማ ዝፈልጥዎ የለን። ስለዚ ካብዚ መንነቶም ክተውጽኦም ከለኻ ብናተይ ርእይቶ ሰብኣዊነት ዘይብሉ እዩ። ኣብ መዳይ ቁጠባ ክንርእዮ ከለና ድማ ኣሜሪካ ዘምሃረቶምን ካልእ ዘድልየም ከተማልኣሎም ዝጸንሓትን እያ። ኣሜሪካ ኣብዞም ሰባት ዓብይ ወፍሪ ኣካይዳ እያ። ስለዚ እዚ ኣብ መዳይ ቁጠባ’ውን ኪሳራ እዩ።እቲ ካልእ ድማ ኣብ ሰብኣዊነት ዝፈጥሮ ስምዒት ፍርሂ እዩ። ስለዚ ባይቶ ኣሜሪካ ንኩሉ ኣብ ግምት ዘእተወ ውሳነ ክሕልፍ ይትምነ።”
ዳይሬክተር ጥምረት ኢሚግራሽን ኔው ዮርክ ስቲቨን ቾይ ብወገኑ፡ ብዛዕባ ትንተና ሕጋውነት ዳካ ዝተቐየረ ነገር የለን፡ ፕረዚደንት ትራምፕ`ውን መጀመርያ ስልጣን ምስ ሓዘ፡ እቶም ሰብ-ራእይ ተባሂሎም ዝፍለጡ መንእሰያትን ቆልዑን ቅሰኑ ኢልዎም ኔሩ`ዩ፡ ስለዚ ዝተቐየረ ነገር የለን-ዝተቐየረ ነገር እንተሎ ፖሊቲካ ጥራሕ`ዩ ይብል።
ሕጂ እቲ ፕሮግራም ዳካ ማለት ሓለዋ ናብ ኣሜሪካ ዝመጹ ቆልዑ ኣብ ዝመጽእ ዘሎ ወርሒ መጋቢት ከብቅዕ`ዩ፡ እቲ ዝተመቓቐለ ኮንግረስ ቅድሚኡ ሓደ ሕጊ እንተዘየውጺኡ- እንተዘይኮነ ግን ዝኾነ ከጋጥም።


text:
Category: ኣህጉራዊ ዜና
ሶማልያ ካብ ጂቡቲ ናይ ፋይበር ኣገልግሎት ክትረክብ’ያ
Radio Erena: 27 August 2017 ሶማልያ ልዑል ቅልጣፈ ዘለዎ ናይ ኢንተርነት ኣገልግሎት ንምርካብ ምስ ጂቡቲ ስምምዕ ፈሪማ። ሚኒስተር ቴሌኮሚንኬሽን ሶማልያ ኣብድ ኣሹር ሓሰን፣ ኣብ ጂቡቲ ናይ ኣርባዕተ መዓልታት ዑደት ኣብ ዝገ [...]
ግብጺ፣ ኣመሪካ ዘቋረጸቶ ልዕሊ ርብዒ ቢልዮን ዶላር ሓገዝ ክትቕጽሎ ትልምን
Radio Erena: 25 August 2017 ግብጺ፣ ኣመሪካ ዘቋረጸቶ ናይ ልዕሊ ርብዒ ቢልዮን ዶላር ሓገዝ ክቕጽል ትልምን ከምዘላ ተሓቢሩ። ምምሕዳር ትራምፕ፣ ንግብጺ ክወሃብ ተወሲኑ ዝነበረ 95.7 ሚልዮን ዶላር ሓገዝ ደው ኣብ ርእሲ [...]
ግብጺ፣ ምስ ሶማል ዘለዋ ዝምድናታት ብዝያዳ ንምድልዳል ትሰርሕ
Radio Erena: 22 August 2017 ግብጺ፣ ምስ ሶማል ዝጸንሓ ዝምድናታት ብዝያዳ ንምዕባዩ ተወሳኺ ተበግሶታት ክትወስድ ምዃና ኣፍሊጣ። እታ ሃገር ነዚ ተፍልጥ ዘላ፣ ፕረዚደንት ሶማል መሓመድ ዓብዱላ ፋርማጆ፣ ፕረዚደንት ግብጺ ዓ [...]
ስዑዲ ዓረብ ሓይልታት ኣጋር ሰራዊት ናብ የመን ልኢኻ
Radio Erena: 20 August 2017 ስዑዲ ዓረብ ሓይልታት ኣጋር ሰራዊት ናብ የመን ልኢኻ።እቲ ዝሓለፈ ዓርቢ ዕለት 18 ነሓሰ ናብ ወደባዊት ከተማ ዓደን ዝኣተወ ሰራዊት ስዑዲ ዓረብ ምስቲ ኣብታ ሃገር ኣቐዲሙ ኣትዩ ዝጸንሐ ሰራዊት [...]
ነፈርቲ ደ.ኣፍሪቃ ኣብ ዚምባብወ ካብ ኣገልግሎት ደው ኢለን
Radio Erena: 20 August 2017 ብዓልቲ ቤት ፕረዚደንት ሮበርት ሙጋበ ኣብ ደቡብ ኣፍሪቃ ብሰንኪ ዝፈጠረቶ ውልቃዊ ባእሲ፣ ክልቲኤን ሃገራት ኣብ ዲፕሎማስያዊ ምስሕሓብ ከይኣትዋ ተሰጊኡ ከምዘሎ ተገሊጹ። ግሬይስ ሙጋቤ ንውልቃዊ [...]
ዝምድና ሱዳንን ኢትዮጵያ፣ ብደረጃ ዞባ ጥራይ ዘይኮነ ብደረጃ ዓለም’ውን ከም ኣብነት ዝጥቀስ ምዃኑ ሚኒስተር ጉዳያት ወጻኢ ሱዳን ገሊጹ
Radio Erena: 18 August 2017 ዝምድና ሱዳንን ኢትዮጵያን፣ ብደረጃ ዞባ ጥራይ ዘይኮነ ብደረጃ ዓለም'ውን ከም ኣብነት ዝጥቀስ'ዩ ክብል ሚኒስተር ጉዳያት ወጻኢ ሱዳን ኢብራሂም ጋንዶር ገሊጹ። ንሱ ነዚ ዝገለጸ ድሕሪ'ቲ ፕረዚ [...]
ኢትዮጵያ፣ 2 ሚልዮን ከብትን ጤለ-በጊዕን ብደርቂ ይሞታ
Radio Erena: 15 August 2017 ኣብ ኢትዮጵያ፣ ኣስታት 2 ሚልዮን ከብቲ፣ ኣግማልን ጤለ-በጊዕን ብሰንኪ ደርቂ ከምዝሞታ ውድብ መግብን ሕርሻን (FAO) ኣፍሊጡ። እቲ ኣህጉራዊ ትካል ኣብ ዘውጽኦ መግለጺ፣ እዚ ኣብ ኢትዮጵያ [...]
ኣስታት 50 ስደተኛታት ኢትዮጵያን ሶማልን፣ ዘስግሮም ብዝነበረ ሰብ ኣብ ቀይሕ ባሕሪ ከምዝጠሓሉ ይግለጽ ኣሎ
Radio Erena: 11 August 2017 ካብ ኢትዮጵያን ሶማልን ናብ የመን ዝተበገሱ ኣስታት 50 ስደተኛታት፣ በቲ ዘስግሮም ዝነበረ ሰብ ኣብ ቀይሕ ባሕሪ ከምዝጠሓሉ ይግለጽ ኣሎ። ኣህጉራዊ ማሕበር ስደተኛታት ብዝዘርግሖ መግለጺ፣ ዛጊ [...]
ኢትዮጵያ፣ ን10 ኣዋርሕ ዝጸንሐ ናይ ህጹጽ እዋን ኣዋጅ ተላዒሉ
Radio Erena: 08 August 2017 ብዓርቢ 4 ነሓሰ ህጹጽ ኣኼባ ዘካየደ ፓርላማ ኢትዮጵያ፣ ን10 ኣዋርሕ ጸኒሑ ዝጸንሐ ናይ ህጹጽ እዋን ኣዋጅ ኣልዒልዎ። እቲ ፓርላማ ነቲ ናይ ህጹጽ እዋን ኣዋጅ ዘልዓሎ፣ ኢትዮጵያ ኣብዚ እዋን [...]
ሩዋንዳ፣ ፕረዚደንት ካጋመ 98 ሚእታዊት ድምጺ ብምርካብ ደጊሙ ተዓዊቱ
Radio Erena: 08 August 2017 ኣብ ርዋንዳ ኣብ ዝተኻየደ ምርጫ፣ ኣብ ስልጣን ዝርከብ ፕረዚደንት ፖል ካጋመ 98 ሚእታዊት ድምጺ ብምርካብ ከምዝተዓወተ ተገሊጹ። እቲ ፕረዚደንት ዝሓለፈ ሰሙን ኣብ ዝተኻየደ ምርጫ ደጊሙ ከምዝ [...]


text:
እዚ ጽሑፍ እዚ ካብ ገጽ መጽሓፍ Ermias Zere ብዕለት 04/11/2018 ዝተጻሕፈ እሞ ብፍቓድ ሓው ኤርምያ ዝተወስደ ኮይኑ ምስ መትከላት ኤርትራዊ ሊበራል ዴምክራት ዝሳነ ስለኾነ ናብ ኣንበብተይ ንኽበጽሕ ዘስፈርክዎ ሕጡበ ጽሑፍ እዩ።
ሓው ኤርምያስ ዘርአ ብዘለዎ ልዑል ዝኾነ ሊበራላዊ ዝማእከሉ ፍልስፍናዊ ኣተሓሳስባ ብቀጻሊ ኣብ ናይ ብሕቱ ገጽ facebook ዘቕርቦም ዓሞቕቲ ጽሑፋት ንህዝቢ ኣብ ምንቕቓሕ ዓቢ ኣበርክቶ ካብ ዝጻወቱ ዘለዉ ኤርትራዊ እዩ። ኣብዚ ግዜዚ ናይ ፖለቲካ ስደተኛ ኮይኑ ኣብ ጀርመን ይቕመጥ።
———————————————————-
ሃገር ንኽትምራሕ ግባኣት ሰባኣዊያን መሰላትና እንታይ ምዃኖም ካብ ሕጂ ንህዝቢና ብዝተኻእለና መጠን ከነንቅሕ ይግባኣና እዩ ዋና መሰረታዊ ውሕስነት ሓንቲ ሃገር ሰባኣውያን መሰል ህዝባ ተኸቢሩን ተሓፊሩን ምስ ዝኽበር ጥራይ እዩ ህልውናኣ የዕጋቢ ክኸውን ዝኽእል ። ኣብ ውሽጢ እዘን ዝሓለፋ 27 ዓመታት ደፋእታዊ ድኽመት ናይ ቋጠባ ፡ ፖሎቲካ ፡ ትምህርቲ ፡ መሰል ክረአ ዋላ እኳ እንተኻኣለ ህዝቢ ኤርትራ ግን ንብድሕሪ ሕጂ ናይ’ዚ ነገር ፈዋሲ ሓይሊ ክትክእ ዘኽእሎ ዓቕሚ ብግቡእ ክርዶኦ ምእንታን ሚሁራት ኤርትራያን ዜጋታት እጃምኩም ክትገብሩሉ ዝግባኣኩም ሳዓት ዝኣኸለ ኮይኑ ይስማዓኒ ።
ኤርትራ ፡ ንመጻኢ ክህልዋ ዝኽእል ምንዮትና ፡ መሰረታቅያን መሰል ደቂ ሰብ ተኸቢሩ ብጎነጻዊ መልክዕ ዘይኮነ ብሕጊን ቅዋምን ተደሪኹ ዝማሓደር መንግስቲ ምፍራይ እዩ እዚ ክኸውን እንተኾይኑ ካኣ ንምሕደራ እታ ሃገር grass root adminstration ተጠቒምና መንግስቲ ይኹን ጽፍሒ መንግስቲ ሓይሊ ከም ዘይህልዎ ኣብ ቅድሚ ህዝቢ ምስራሕ ከድልየና እዩ ። ሕሉፋት ኣካይዳ ሕመቕና ንመጻኢ ክህሉ ዘለዎ ተስፋታትና ኣዝዮም ወሰንቲ እዮም እንተዳኣ ክንእርመሎም በቒዕና ።
እንባኣርከስ ካብ ህጂ ከነንጸባርቆ ዝግቡኡና ነገራት እንተሎ መሰላት ደቂ ሰብ ሕሉው ክኸውን ከም ልምዲ ናጻ ምግዳፍ እዩ ።


text:
ሰብ ኣልቦ ነፋሪት/ድሮን/ ኣሜሪካ ኣብ ሶማል ትማሊ ሶሉስ ብዝፈፀመቶ መጥቓዕቲ ሰለስተ ዕጡቓት ኣል-ሸባብ ከምዝተቐትሉ ናይ ኣሜርካ ኣፍሪቃ እዚ(ኣፍሪኮም) ገሊፁ።
ኣብቲ ካብ ሞቓድሾ 75 ኪሎ ሜትር ርሒቑ ኣብዝርከብ ቦታ ብዝተፈፀመ መጥቓዕቲ ድሮን ኣብ ልዕሊ ሲቪላት ጉድኣት ከምዘይበፅሐ እቲ ወታደራዊ መግለፂ ይሕብር።
ብመሰረት ኣፍሪኮም ኣባላት ኣል-ሸባብ ወታደራት ሕብረት ኣፍሪቃ ይንቀሳቐስሉ ዝነበረ ከባቢ መጥቓዕቲ ንምፍፃም ይዳለው ነይሮም ይብል።
ብኻልእ ናይ ሶማል ዜና ንኢትዮጵያ ተመሓላሊፉ ዝተወሃበ ኣባል መሪሕነት ግንባር ሓርነት ኦጋዴን/ONLF/ ኣሸባሪን ነቲ ዞባ ስግኣትን ነይሩ ክብል መንግስቲ ሶማል ተኸላኺሉ።
ሓደ ካብ መራሕቲ ግንባር ሓርነት ኦጋዴን ንኢትዮጵያ ተመሓላሊፉ ምውሃቡ ስግኣት ፀጥታ ንምውጋድ ዝተወስደ ሕጋዊ ስጉምቲ እዩ ኢሉዎ’ሎ።
ኣባል ፈፃሚ ስራሕ ኦብነግ ዓብዲኻሪም ሸኽ ሙሴ ኣብ ዋና ከተማ ሞቓድሾ ይነብር ከምዝነበረን 23 ነሓሰ 2017ዓ.ም. ብሓይልታት ፀጥታ ሶማል ኣብ ቁፅፅር ድሕሪ ምውዓሉ ንኢትዮጵያ ተመሓላሊፉ ተዋሂቡ።


text:
ምልካዊ ስርዓት ህ.ግ.ዲ.ፍ ኣካል ኣጽኒቱ ኤርትራዊ መንፈስ ንምጽናት ይስጕም ኣሎ !
ብኣንቶንዮ ተስፋይ
15 ጥቅምቲ 2010
ኤርትራዊ ኩነታት ተላዒሉ ብምሕደራ መላኺ ኢሰያስ ኣፈወርቂ ጃንዳ ህ.ግ.ዲ.ፍ ክዝረብ እንከሎ ኣብ መብዛሕትኡ ነጻነቱን መሰሉን ተመንጢሉ ፍትሒ ዝሰኣነ ህዝቢ ይበሃል። እወ ህዝቢ ኤርትራ ንነጻነቱ ዝኸፈሎ ከቢድ መስዋእቲ፡ ዝሓለፈ መሪር ተጋድሎ 30 ዓመት ንሙሉእ መሰሉን ነጻነቱን ብተንኰላትን ሽርሕን ኢሰያስ ኣፈወርቂ ምስ ጉጅለ ህ.ግ.ዲ.ፍ ከም ዓለሙ ከይምነ፡ ከይዛነ፡ ከይሓርስ ከይነግድ፡ ከይመሃር ከይስልጥን ሕልምታቱ ሰባቢሩ፡ በታቲኑ ዘራሪጕ፡ ብዕውር ምልኪ ስኒ የብለይ ዓይኒ የብለይ እንዳበለ እንሀለይ ን20 ኣብ ትሕቲ በትርን መገረፍትን ጥሜትን፡ ድኽነትን ሕማምን፡ ስክፍታን ምፍርራሕን የማሓድር ኣሎ።
ባዕዳውያን ገዛእቲ ኣብ ርእሲ ህዝብና መዘናይ ዘይብሉ ግፍዒ ፈጺሞም፡ ኣሲሮም፡ ቐቲሎም፡ ሰብ ኣጥፊኦም፡ ንብረት ዘሪፎም፡ ዓድታት ኣንዲዶም፡ ከጽንቱ ፈተነ ገይሮም፡ ግን ህዝቢ ኣይጸነቱን፡ መንፈስ ኤርራውያን ኣይጽነቱን።
ባዕዳውያን ገዛእቲ ካብ’ቲ ዝገበርዎ ኩሉ ሕሰም ተግባራት፡ ዝፈጸምዎ ግፍዕታትን፡ ነታ ኤርትራዊ እምነታዊ መንፈስ እንተዝፈልጥዋ ሎሚ ህላውነትናን ኣሰርናን ኣይምተረኽበን። ካብ መግዛእቲ ጣልያን ድሕሪ ኣስታት 100 ዓመት፡ ካብ ምምሕዳር መንግስቲ ዓባይ ብርጣኒያ ኣስታት 50 ዓመት፡ ካብ ፈደረሽንን መግዛእቲ ሃጸያዊ ስርዓት ሃይለስላሴ ኣስታት 40፡ ካብ መግዛእቲ ግዚያዊ ወታሃደራዊ መንግስቲ ኢትዮጵያ ደርግ ኣስታት 17 ዓመት ግን እታ ምስጢር ኤርትራዊ እምነትን መንፈስን ተረኺበን።
እቶም ነተን ምስጢራት ዝረኸቡ ከኣ ዋናታት፡ እቶም ሓቢሮም ዝመኸሩ፡ እቶም ሓቢሮም መብጽዓ ዝኣተው፡ ካብ ኤርትራዊት ከርሲ ዝተወልዱ፡ መብጽዓ ዝጠለሙ ጃንዳ ህ.ግ.ዲ.ፍ እዮም። ሎሚ ጃንዳ ህ.ግ.ዲ.ፍን መራሒኦም ኢሰያስ ኣፈወርቂን ንህዝቢ እንዳሰምዐ እንዳረእየ፡ ምስ ቀልቡን ኣእምሮኡን ጉጓድ ፊሒሮም ይቐብርዎን ይደፍንዎን ኣለዉ።
ንሕልምታትን ትልምታትን ባዕዲ ዘምከነ፡ ምስ ሓያላት መንግስታት ዝተረባረበ ኤርትራዊ ኒሕ፡ ኤርትራዊ ትብዓት ሎሚ መኽዘን ምስጢሩ ብጠላማት ኣሕዋቱ ተበርቢሩ፡ ንኩሉ በቲ ዘዘሕምሞን ትንፋስ ዘይህብን ጽኑዕ ባህሉ ልምዱ ኣትዮም ክዝርግዎ፡ ኣብ’ቲ ኤርትራዊ እምነቱን መንፈሱ በጺሖም ኣለዉ።
ባዕዳውያን ገዛእቲ ንህዝብና፡ ከም ዝደኪ፡ ከም ዝዓርቕ፡ ከም ዝጠሚ፡ ከም ዝሓምም፡ ከም ዝድንቍንር ገይሮም፡ ግን ከኣ ጋዳ ነይርዎ’ምበር ንዝዓረቐ፡ ክዳን፡ ንዝጠመየ መዕንገሊ፡ ንዝሓመመ መድሃኒት፡ ንዝደንቆረ ከኣ ትምህርቲ ኣይከልኡን። ኤርትራዊ እንተዀነ በቲ ኒሕን ሓቦን፡ ኣጆኻ ኢሉ እንዳተሓጋገዘ፡ ሓድሕዱ እንዳተጸናንዐ፡ ንዓ ደኣ ኣነ ይሓይሽ ንስኻ ርኸብ፡ ኣነ ይሕይል ኣነ ክፍጽም፡ ኣብ መወድእታ ከኣ ኣነ ክስዋእ እንዳበለ ክሳብ ድሮ ነጻነት ሂወት ዝተበጀወ ጅግና፡ ተባዕ ኤርትራዊ ሎሚ ብዘይርከብ ተረኺቡ።
ኤርትራዊ ካብ ተራ ባዕዳዊ መግዛእቲ መስርዕ፡ ካብ ኣድማሳዊ ሰብኣዊ መሰል ካብ ተራ መስርዕ ጨቛኒ ስርዓታት ወጻኢ ዘጋጥሞ ተራእዩን ተሰሚዑን ዘይፈልጥ ፍልይ ዝበለ መስተንክራዊ ንመጀመሪያ መዝገብ ዝግንጽል ዘሎ ታሪኽ ግዝኣትን ምሕደራን’ዩ።ምሕደራ ህ.ግ.ዲ.ፍ።
ህዝብና ብሓዘንን ብጓህን ኣብ ቤቱ ተዓጽዩ ዝመወት፡ ህዝብና ብጥምየት ብሕማም ኣብ ቤቱ ተዓምጺጹ ዝመውት፡ ተጨውዩ ተኣሲሩ ቀስ ብቀስ ዝመውት፡ ተሰዲዱ ብኣራዊት፡ ኣብ ምድረ በዳ፡ ኣብ ባሕሪ፡ ኣብ ባዕዳዊት ማእሰርቲ ከም ኣብ ሊብያ፡ ቱርኺ፡ ግብጺ፡ ዝመውት፡ ማእለያ ዘይብሉ ህዝቢ እዩ።
ህዝብና ደቁ ንበረኻ ሊእኹ፡ ተሰዊኦም፡ ደቂ ደቁ ንበረኻ ሊኢኹ ተሰዊኦም፡ ሓሚሙ ዝጾሮ፡ ጠሚዩ ዝዕንግሎ ዘይብሉ ምስ ክብሩ፡ ምስ ሽመቱ ምስ ነጻነቱ መዓልቲ ሞቱ ኣብ ንእዲ ኮይኑ ክቆጽር ይውዕልን ይሓድርን ኣሎ። ህዝቢ ኤርትራ ንገንዘብ ዘይኮነስ ብሃብታም ባህሉን ክብርታቱን ልምዱን፡ ጥሙይ፡ ሽጉር ካብ ገዝኡ ከይወጸ ሽግሩን ጸገሙን ተፈቲሕሉ ዝሓለፎ እዋን፡ ሎሚ ብገዛእ ሃብቱን ገንዘቡ፡ በዚ ስሱዕ ምልካዊ ስርዓት ብገንዘቡ ከይፍወስ፡ ብገንዘቡ ከይበልዕ፡ ብገዛእ ደቁ ከይስዕም፡ ከይምርቕ ከይድካ መጺእኻኒ ውሉደይ፡ በጃኻ ይግበረኒ ዝብልሉ ዘይብሎም ከም መኻን ኮይኑ ተሪፉ። ህዝቢ ብህዝቡ፡ ሃገር ብሃገሩ ንዕብዳን ስልጣን፡ ንዕብዳን ሙቁር ሂወት፡ ንዕብዳን ጠገለ ዘይብሉ ሸብዳዕዳዕ መራሕቲ ህ.ግ.ዲ.ፍ ህዝብና ብገዞሞ ብርኩ ክምልዓስ፡ ብመስፈ ዓይኑ ክነቍር ይርኢ ኣሎ።
ቀደም ቀደም፡ ንማሕረስ ዝወፍር፡ ንትምህርቲ ዝወፍር፡ ንመገሻ ዝወፍር ድሓን ተመለስ ድራረይ ዓይነይ ተባሂሉ ተመሪቝ ዝወፍር ዝነበረ፡ ሎሚ ኪድ ሽሻይ ይጽናሕካ፡ ኪድ ይቕናዕኻ፡ ኪድ ተሓጕስካ ንበር ተባሂሉ ንቤቱ ዘይመልስ ምርቓ ሰሚዑ ዝጠፍእ ዘሎ ኤርትራዊ ካብ ገዛ ነፍስወከፍ ኤርትራዊ ዝስማዕን ዝዝረብን ዘሎ’ዩ።
ኪድ ማለት ከኣ ካብ ብሱል ጥረ እንተይዘወጺኡስ፡ ካብ ኣፋፈት ገዝኡ ዝጠመተቶ ኣፈሙዝ ጠበንጃታት መላኺ ስርዓት ህ.ግ.ዲ.ፍ ጀሚርካ፡ በላዕተኛታት ስሱዓት ሓለፍቲ ሰራዊትን ኣመሓደርትን፡ ኣራዊትን ዘገዳም ግዜ ዝሃቦም ብኤርትራዊ ጸገም ዝሓልፈሎም ጓኖት ጸብጺብካ ዘይውዳእ ሞት እውን ዘለዎ ናይ ምስንባት ምርቓ’ዩ።
ሓንቲ ሓቐኛ ታሪኽ ከዘንትወልኩም፡ ደርግ ኣብ ስልጣን ምስ መጸ ንሰውራ ኤርትራ ካብ ህዝቢ ንምንጻል ብመጀመሪያ ንመማህራንን ተማህሮን ዩኒቨርሲቲን ካልኣይ ደረጃን ንዘምቻ ግዱድ ኣገልግሎት ኣብ ዝኣወጀሉ፡ ስውእ ኪዳነ ተስፋማሪያም ኣድሓኖም ኣብ’ቲ ጸዋዒት ኣይኸደን። ኣዲኡ ነፍስሄር ደሃብ ቀላቲ ብርሃነ፡ ኣንታ ኪዱን ወደይ እንታይ ደኣ ትገብር ኣይከድካን ዲኻ ፡ ኣስመራ ብተመሃራይ መርኣይ የብላን ኩሉ ኣብ ሜዳ ንግስተ ሳባ’ዩ ተኣኪቡ ዘሎ፡ በይንኻ እንታይ ወሪዱካ፡ ንዓባ ኪዳነ ወደይ ዘይኣመልካ ኣይትግበር ኣይተጕህየኒ ይብልኦ። እወ ደሃበየ ኣነስ ከይትስምብዲ እለ እየ እምበር፡ ደይ ንኩልና ክትባት ኢሎም ኣብ’ቲ ሜዳ ኣኪቦም መርዚ ክወግኡና ደሊዮም እዮም፡ በዚ ከኣ እንታይ ትጕሂዪ በለ። ስማዕ ኪዳነ ወደይ ብዘይምኻድካ ተኸሲስካ ካብ ብዅፍእ ትጠፍእ፡ እዛ ትብላ ዘለኻ ሓቂ እንተዀይና ሬሳኻ ባዕለይ ኣብ ኢደይ ተቐቢለ ክቐብረካ እሸኒ። ኣብ’ዚ እንተበጻሕካ ከኣ ናብ ኣሕዋትካ ተጸንቢርካ መስዋእቲ ይሕሸካ። ኣነ ክፉእካ ክርእዩ ኣይደልን በለኦ። ኣምላኽ ብሓደ ይጸንብሮም ሎሚ ክልቲኦም ሓሊፎም፡ ስውእ ኪዳነ ግቡኡ ፈጺሙ ሓሊፉ። ወይዘሮ ደሃብ ከኣ ጓሂ ወደን ጸይረን ክነብራ ጸኒሐን፡ ዓለም ኣርኪባተን ነቲ ቅንጣብ ማህጸነን ዝኽፈላሉ ነጻነት እፎይ ከይበላ ሓሊፈን።
እዚ ታሪኽ ብክልተ ሸነኽ ክትርጕም ይከኣል። ባዕዳዊ ገዛኢ ደርጊ ሬሳኻ ኣይከልኣንን’ዩ፡ ዝብል ተስፋ ክኸውን እንከሎ እቲ ሓደ ሸነኹ፡ ወፊርካ ተመለሰኒ ዝብል ትምኒት ወላዲት ዘረድእ ካልኣይ ሸነኽ እዩ። እንተሰሚዕኻዮምስ ኣይጭክኑልካን’ዮም በሃሊት ነይረን።
ሎሚ ነዚ መንፈስ’ዚ” ነዚ እምነት’ዚ ህ.ግ.ዲ.ፍ ኣደንዚዙ፡ ከጥፍኦን ክብትኖን፡ ሓዛኒ ዘይብሉ ሕብረተ ሰብ ኩሉ ሕዙን ኮይኑ፡ ኣላዪ ሕሙም ዘይብሉ ኩሉ ሓሚሙ ዝእለ ኮይኑ፡ በጻሒ ማእሰርቲ ዘየለ ኩሉ እሱር ኮይኑ፡ ኣብ ርእሰኡ ክሕደት፡ ጥልመት ከም ሃይማኖትን እምነትን በዚሑ ኣሎ። ምፍርራሕን ራዕድን ኣብ ከብዲ ፎግፊጕ ኣትዩ ሕማም ደሓር ኮይኑ፡ ንሃገረይ ዘብል ስምዒት ናብ ምጥፋእ ገጹ ዝደፋፍእ። ንዓ ኺድ ጥፋእ ተኸወል እዩ ኮይኑ ነገሩ።
ብሰንኪ ምሕደራ ምልካዊ ስርዓት ህ.ግ.ዲ.ፍ፡ ወላዲት፡ ወላዲ፡ ደቆም ወለድዎም’ምበር፡ ይሃልዉ ይሙቱ ዘይፈልጡ ፡ ንብዓቶም ለይቲ ምስ መዓልቲ ዛርዩ ዝንቐጸ ኣዒንቶም ሎሚ ኣብ ሃለዋት ሞት ዝነበሩ ፍቕሪ ውልዶም ዝሰኣኑ ስድራ ቤታት ብምንታይ ይቆጸር ? ግን ነዚ መልሲ ኣለዎ። ነዚ መልሲ ኣለዎ፡ ትብዓት ሓድነት፡ ኤርትራዊ ኒሕ ብሕግን ስርዓትን ተኺልካ ምህናጹ’ዩ።
መደምደምታ
እዚ ኩሉ ኣካል ብዝተፈላልየ መንገዲ ይጸንት ኣሎ። ነቲ ተሪፉ ዘሎ መንፈስ ካብ ዝሰሃሎ’ውን ኣይወሓደን። እዚ ስርዓት ንስውኣት ይኸስስ፡ ንስድራ ስውኣት ይኣስር ይቐትል፡ ንደቂ ስውኣት ይኣሰር የሳድድ። ንጀጋኑ ተጋደልቲ ይኣስር ይቐትል፡ ንደቂ ጀጋኑ ይኣስር የሳድድ፡ ንስድራ ቤቶም ከምኡ።
ሎሚ እቲ መንፈስ እንተ ተቐቲሉን እንተጸኒቱን ነቲ ኤርትራዊ መንፈስ ሕልና ሓይል፡ እምነት ዝጽባእ ዓብይ ናይ ታሪኽ መዝገብ ስለ ዝዀነ ነዚ ስርዓት ብሓያል ሓድነታዊ ተቃውሞ፡ ብሓያል ሕጋውን ፍትሓውን ተቓውሞ ጠጠው ክብል ኣለዎ።
ሓይሊ ሓደ ህዝቢ ሓድነት’ዩ። ሓይሊ ሓድነት ሓደ ህዝቢ ቅዋሙ፡ ሕጉ፡ ኣገባቡን ስርዓቱን’ዩ። ሓደ ህዝቢ ንሓያል ሓድነቱ፡ ብሕጊ ቅዋማቱ፡ ኣሰራርዕኡ፡ መስኖ ቃልሱ ኣፍሊጡን ተፋሊጡን እንተዘይ ተኺልዎ። ኣዛብእ ህ.ግ.ዲ.ፍ ነቲ ተሪፉ ዘሎ መንፈስ መሊኦም እምነት መንነት ኤርትራ በሊዖም ከየጥፍእዎ፡ ልብኹም ይዓቢእሞ፡ ዘንግኹም ዘንጊ ታሪኽ ዓደቦ ዝተክል ግበርዎ።
Short URL: https://english.farajat.net/?p=1673


text:
Category: ዜና ኤርትራ
ፈረንሳዊ ኣባል ስለያ ሓራ ንምውጻእ ዝተኻየደ ስርሒት ፈሺሉ
ኣብ ሶማል ንሰለስተ ዓመታት ብኣልሸባብ ተታሒዙ ዝጸንሐን ብመንጎኝነት መንግስቲ ኤርትራ ንምፍትሑ ጻዕርታት ይካየደሉ ዝነበረን ፈረንሳዊ ኣባል ስለያ ሓራ ንምውጻእ ብኮማንዶ ፈረንሳ ዝተኻየደ ስርሒት ፈሺሉ። እቲ ደኒስ ኣሌክስ ዝተ [...]
ኤርትራ ሓንቲ ካብተን ዝተሓተ ቁጠባዊ ሓርነት ዘለወን ሃገራት ምዃና ተሓቢሩ
ኣብ ወፍሪ ሓድሽ ተበግሶ ትወስድ ከምዘላ እትገልጽ ዘላ ኤርትራ ሓንቲ ካብተን ዝተሓተ ቁጠባዊ ሓርነት ዘለወን 10 ሃገራት ዓለም ምዃና ንጸብጻብ ኣህጉራዊ ትካል ሄሪቴጅ ብምጥቃስ ሲኤንኤን ሓቢሩ። እቲ ዓመታዊ ንቁጠባዊ ኩነታት ሃ [...]
ባ.ጸጥታ ሓድሽ ኣቦ መንበር መዚዙ
ባይቶ ጸጥታ ውድብ ሕቡራት ሃገራት ካብ 31 ጥሪ 2013 ተናዊሑ ዘሎ ዕማም ተቖጻጻሪ ጉጅለን ኮሚተ እገዳ ኤርትራን ሶማልያን ንኽመርሕ ሓድሽ ኣቦ መንበር መዚዙ። እቲ ብባይቶ ጸጥታ ተመዚዙ ዘሎ ሓድሽ ኣቦ መንበር፣ ኣምባሳደር ደቡብ [...]
ደራስን ጋዜጠኛን ዳን ኮነል፣ ኣብ እስራኤል ንዝርከቡ ኤርትራውያን ሰሚናር ኣካዪዱ
ዓርኪ ሰውራ ኤርትራ ዝነበረን ብዛዕባ ኤርትራ ሓያሎ መጻሕፍቲ ዝጸሓፈን ደራስን ጋዜጠኛን ዳን ኮነል፣ ኣብ እስራኤል ምስ ዝርከቡ ኤርትራውያን ደለይቲ ለውጢ ሰሚናር ምክያዱ ኣብ እስራኤል ዝርከቡ ምንጭታት ሬድዮ ኤረና ሓቢሮም። [...]
ኣብ ኤርትራ ሓድሽ መሸጣ ብርኪ ብጥርጣረ ይረአ
ህግደፍ ብሒትዎ ዝጸንሐ ትካላት ፣ ናብ ኤርትራውያን ብብርኪ ክሸጦ ንዘቕርቦ ዘሎ ሕቶ ብጥርጣረታት ይረኣ ኣሎ። እዚ ከም ትካላት ሸርፊ፣ ህንጻን ቴሌኮሚኒኬሽንን ዘጠቓለለ ብህግደፍ ተባሒቱ ዝጸንሐ ትካላት፣ ብብርኪ ክሽየጥ ምዃኑ ኣብ [...]
ተሳትፎ ኤርትራ ኣብ ውድድር ዳርኤሰላም ኣጠራጣሪ’ዩ ተባሂሉ
ኤርትራ ኣብቲ ካብ 21 ጥሪ ኣትሒዙ ኣብ ዳርኤሰላም ታንዛንያ ዝካየድ ግጥማት ሻምፕዮና ኩዕሶ ሰክዔት ምስታፋ ኣጣራጣር’ዩ ይብሃል ኣሎ። ብመሰረት እቲ ኣቐዲሙ ወጺኡ ዘሎ መደባት፣ ኤርትራ እትርከበን 12 ሃገራት ኣብ ናይ ደቂ ተባዕትዮ [...]
መ.ኤርትራ፣ ኣብ ዋጋታት ኣገልግልት ወደብ ምትዕርራይ ይገብር
መንግስቲ ኤርትራ፣ ኣብ ዋጋታት ኣገልግልት ወደብ ምትዕርራይ ይገብር ኣሎ። እቲ ካብዚ ሓድሽ ዓመት ጀሚሩ ኣብ ግብሪ ከምዝወዓለ ዝግለጽ ዘሎ ዋጋታት ኣገልግሎታት ወደብ፣ ብደረጃ ሃገርት ዝካየድ ንዘሎ ምንቕስቓስ ወፍሪ ንነጋዶን ኣውፈርት [...]
”መርገጺ ኢትዮጵያ ኣብ ልዕሊ ኤርትራ ኣይቅየርን’ዩ” ቀ.ሚ.ኢትዮጵያ
ቀዳማይ ሚኒስተር ኢትዮጵያ ኣቶ ሃይለማርያም ደሳለኝ፣ መርገጺ መንግስቲ ኢትዮጵያ ኣብ ልዕሊ ኤርትራ ከምዘይቅየር ኣፍሊጡ። እቲ ቀዳማይ ሚኒስተር ነዚ ዘፍለጠ፣ ፓርላማ እታ ሃገር ብሓደ ጥሪ ኣብ ዘካየዶ ኣኼባ፣ እቲ ቀዳማይ ሚኒስተር ም [...]
ኤርትራውያን ዝርከብዎም ኣስታት 120 ስደተኛታት ሓደጋ ኣጋጢምዎም
ኤርትራውያን ዝርከብዎም ኣስታት 120 ስደተኛታት ጽዒና እትጎዓዝ ዝነበረት ዓባይ መኪና ናብ ትሪፑሉ ሊብያ እተምርሓሉ ኣብ ዝነበረት እዋን ብዘጋጠማ ናይ ምግምጣል ሓደጋ ብውሕዱ ሰስለተ ኤርትራውያንን 23 ሶማላውያንን ከምዝሞቱ ተገሊጹ። [...]
ርሑስ ሓድሽ ዓመት!
ድምጺ ሬድዮ ኤረና፣ ንመላእ ህዝቢ ኤርትራን ፈተውቱን ርሑስ ሓድሽ ዓመት ይግበረልና ትብል። ሓድሽ ዓመት 2013፣ ዓመተ ራህዋ፣ ቅሳነትን ምዕባለን ክትኮነልና፣ ህዝቢ ኤርትራ ካብቲ ዘሕልፎ ዘሎ መስገደል ዝመልኦ ህይወት ወጺኡ፣ ህድኣት [...]


text:
Radio Erena: 18 August 2020
ርጉእ መንግስቲ ክትምስርት ኣብ ዘይክኣለት ኢትዮጵያ፣ ዝሓለፈ ዓመት ሚኒስተር ምክልኻል ዝተሸመ ኣቶ ለማ መገርሳ ካብ ስልጣኑ ተኣልዩ።
ፕረዚደንት ክልል ኦሮሞ ነበር፣ ኣቶ ለማ መገርሳ፣ ኣብ ሚያዝያ 2019’ዩ ንወ/ሮ ዓሻ መሓመድ ሙሳ ብምትካእ ሚኒስተር ምክልኻል ኮይኑ።
እንተኾነ ብኣካይዳ ቀዳማይ ሚኒስተር ኣብይ ኣሕመድ ዕጉብ ብዘይምዃኑን ንፖሊስትታት ሰልፊ ብልጽግናን ብምቅዋሙን፣ ኣቶ ለማ መገርሳ ካብ ኩሉ ንጥፍታት ኢዱ ስሒቡ ከምዝወረሐ ክዝረብ ጸኒሑ።
ኣብዚ ተኸታታሊ ሰሙን ድማ ኣቶ ለማ መገርሳ ካብ ኣባልነት ሰልፊ ብልጽግናን ካብ ጽፍሒ ሚኒስተር ምክልኻልን ከምዝተኣልየ ተሓቢሩ።
ጸጥታ ህዝቢ ከውሕስን ርጉእ መንግስቲ ክምስርትን ዘይክኣለ ቀዳማይ ሚኒስተር ኣብይ ኣሕመድ፣ ኣብ ስልጣን ካብ ዝመጸሉ ኣብዚ ክልተ ዓመታት፣ ልዕሊ 20 ዝኾኑ ላዕለዎት ሰበ ስልጣንን ኮሚሽነራትን፣ ብወለንትኦም ክእለዩ ካልኦት ድማ ብመንግስቲ ብተደጋጋሚ ክቀያየሩ ተራእቶም’ዮም።
ኣብ ሚኒስትሪ ምክልኻል ጥራይ ንኣብነት፣ ብጠቕላላ ሓሙሽተ ሚኒስተራት፣ ኣቶ ሲራጅ ፌጌሳ፣ ኣቶ ሞቱማ መቃሳ፣ ወ/ሮ ዓሻ መሓመድ ሙሳ፣ ኣቶ ለመ መገርሳ ሕጂ ድማ ኣቶ ቀንዓ ያዴታ ተተኻኺኦም ኣለዉ።
እዚ ድማ እቲ መንግስቲ ርግኣት ከምዘይብሉን እቶም ብወለንቶም ዝእለዩ ዘለዉ ከኣ ኣብቲ መንግስቲ እምነት ከምዘይብሎምን ዘነጽርን ምዃኑ ዝተፈላለዩ ወገናት እታ ሃገር የረድኡ።
================


text:
Radio Erena: 27 February 2020
ዝሓለፈ ሰንበት ዝጀመረ ዙር ርዋንዳ 2020፣ ሎሚ ሓሙስ’ውን ንሓሙሻይ መዓልቱ ቐጺሉ ኣርፊዱ።
ኣብ’ዚ ብዝናብ ተሰንዩ ዝተኻየደ ናይ ሎሚ ቅድድም፣ ተወዳደርቲ ካብ ሩባቩ ናብ ሙሳንዘ 84.7 ኪሎ ሜትር ተጓዒዞም ብሓባር ኣብ መዛዘሚ ቅጽበታዊ ውድድር ኣብ ዝበጽሕሉ:፣ ኮሎምብያዊ ተቐዳዳማይ ክለብ ኣንድሮኒ ጂዮካትሊ፣ ዮናታን ሬስትሬፖ፣ ንፈረንሳዊ ተቐዳዳማይ ክለብ ዲረክት ኤነርጂ፣ ሮማይን ካርዲስ ኣኸቲሉ ክዕወት ከሎ፣ ኣባላት ሃገራዊት ጋንታ ኤርትራ ናትናኤል ተስፋጽዮንን ሄኖክ ሙሉብርሃንን ኸኣ፣ 3ይን 4ይን ብምዃን ተመራሪሖም ኣትዮም።
ኤርትራዊ ቢንያም ግርማይ ካብ ኒፖ ዴልኮ 6ይ፣ ኤርትራዊ ሽወደናዊ ዓወት ገብረመድህን ካብ እስራኤል ሳይክሊንግ ኣካዳሚ 8ይ፣ ኤርትራዊ መኽሰብ ደበሳይ ካብ ባይክ አይድ ብወገኖም 10ይ ተርታ ብምሓዝ ውድድሮም ፈጺሞም።
ብውህሉል ግዜ ብልዕሊ 2 ደቓይቕ መሪሕነት ጨቢጡ ዘሎ ናትናኤል ተስፋጽዮን ናብ’ዚ ጽባሕ ካብ ሙሳንዘ ናብ ሙሃንጋ 127.3 ኪሎ ሜትር ዝዓምም 6ይ መድረኽ ዙር ርዋንዳ፣ ትማሊ ንዝጠርነፈን ብጫ ማልያ፣ ጻዕዳ ማልያን ከምኡ’ውን ማልያ ብሉጽ ኣፍሪቃዊ ተቐዳዳማይን ሒዙ ክኣቱ እዩ።
ዳዊት የማነ ብወገኑ ቀጠልያ ማልያ ቅጽበታዊ ውድድር ሒዙ ከም ዘሎ ዝፍለጥ ኮይኑ፣ ኣብ ትሕቲ ምቑጽጻር ኤርትራውያን ተቐዳደምቲ ዘየላ፣ ማልያ ንጉስ ዓቐብ ጥራይ እያ።
ብደረጃ ጋንታ’ውን እንተኾነ ሃገራዊት ጋንታ ኤርትራ እዚ ውድድር ካብ ዝፍልም ኣትሒዛ ቀዳማይ ተርታ ሒዛ ንዝተሸለመታ ማልያ ዛጊት ንኻልኦት የሕሊፋ ኣይሃበትን ዘላ።
=============


text:
ኣብ ሓደ ባንክ ክትሰርሕ ከሎኻ ወረቐት መንነት ብሎክድ (ዕጹው) ከይከውን ምስ እትጠራጠር፡ በቲ ኣብቲ ካርድ ዘሎ ሓበሬታ ጌርካ እቲ ወረቐት መንነት ዘገልግል ወይ ዘየገልግል ምዃኑ ንምርግጋጽ ደውል።
ብጫ ሕብሪ ዘለዎም ወረቐት መንነት ካብ ሰነ 2009 ክሳዕ መጋቢት2013 ዘሎ ግዜ እተዋህቡ እዮም። ነዚ ንምርግጋጽ 08-530 385 13 ደውል።
ሰማያዊ ዝሕብሮም ወረቐት መንነት ግን ካብ መጋቢት 2013 ጀሚሮም እተዋህቡ እዮም። ነዚ ንምርግጋጽ ድማ 0152-266 89 ደውል።
እቲ ብስካተቨርከት ካብ ሰነ 2009 ጀሚሩ ዚውሃብ ወረቐት መንነት "ነቶም ኣብ ሽወደን እተመዝገቡ ዚውሃብ ወረቐት መንነት" ተባሂሉ እዩ ዚጽዋዕ። እዚ ካርድዚ ምስቲ ሃገራዊ ናይ ድሕነት ማእከል (ኣቐዲሙ ከም መንግስታዊ ናይ ገበን ላቦራቶሪ ተባሂሉ ዚጽዋዕ ዝነበረ) ምስ ፖሊስን ምስ ኣቕረብቲ ወረቐት መንነትን ብምትሕብባር እዩ ተሰሪሑ።
እዚ ዚስዕብ መግለጺ እቲ ብስካተቨርከት ካብ ሰነ 2013 እተላእከ ወረቐት መንነት ብቑዕ ምዃኑ ከመይ ጌርካ ከም እተረጋግጽ የርእይ
እቲ ኣብ ስእሊ ዘሎ ኣሃዛት ነዚ ዚስዕብ የመልክት
እዚ ዚስዕብ መግለጺ እቲ ብስካተቨርከት ካብ ሰነ 2009 እተላእከ ወረቐት መንነት ብቑዕ ምዃኑ ከመይ ጌርካ ከም እተረጋግጽ የርእይ
እቲ ኣብ ስእሊ ዘሎ ኣሃዛት ነዚ ዚስዕብ የመልክት
ናይቲ ወናኒ ቁመት ብሰንቲመተር ተዋሂቡ ከብቅዕ ብንእሽቶ ሰንቲመተር (cm) ወይ ብዓቢ ሰንቲመተር (CM) ፊደላት እዩ ሰፊሩ ዘሎ
»ኣብቲ ሸውዓተ ደረጃታት" ወይ ዶም ኹ ስተገን ዚብል ናይ ሽወደን ማሕበር ባንክታት መጽሔት፡ ነቶም ኣብ ሽወደን እተመዝገቡ ዝዓለመ ወረቐት መንነት ተጠርኒፉ ኣሎ
» ኣብቲ ሸውዓተ ደረጃታት ወይ ዶም ኹ ስተገን ዚብል መጽሔት ብዛዕባ ቍጽጽር መንነት ወረቐት ብተወሳኺ ኣንብብ


text:
ኣሜሪካ ክብረ ወሰን ዝሰበረ ቁጽሪ ብቫይረስኮሮና ዝተታሓዙ ሰባት ብምምዝጋብ ትማሊ ሰሉስ ኣብ ሓዱሽ ዘሕዝን ምዕራፍ ምብፅሓ ተፈሊጡ።እቲ ለበዳ ካብ ዝጅምር ኣብ ሓደ መዓልቲ 47,000 በቲ ቫይረስ ዝተታሕዙ ሰባት ክምዝገቡ እዚ ንፈለማ ግዜ እዩ።
እቲ ለበዳ ካብ ክፍለ ግዝኣታት ኣሪዞናን ቴክሳስን ክሳብ ካሊፎርኒያ፣ፍሎሪዳ፣ጆርጂያን ሳውዝ ካሮላይናን ዝተዘርግሐ እዩ።
ኣብ መላእ ኣሜሪካ ኮቪድ-19 ብቕልጡፍ ይጋፋሕ ምህላው ሓላፊ ሃገራዊ ኢንስቲትዩት ኣለርጅን ተመሓላለፍቲ ሕማማትን ዝኾኑ ዶክተር ኣንቶኒ ፋውቺ ገሊፆም። በቲ ሕጂ ዘለዎ እንተቐፂሉን እቲ ምስፍሕፋሕ ኣብ ቁፅፅር እንተድኣ ዘይውዒሉን ኣብ መዓልቲ 100,000 ሰብ ክትሓዝ ይኽእል እዩ ክብሉ ኣጠንቂቖም።
ፋውቺ ንኮሚቴ ሰኔት ኣሜሪካ ትማሊ ሰሉስ ኣብዝሃብዎ ቃለ ምስክርነት ‘"ምሉእ ብምሉእ ከምዘይቀቖፃፀርናዮ ንፁር ኮይኑ ኣሎ’’ ኢሎም ።
ኣሜሪካ ብቫይረስኮሮና ዝተታሓዙ ልዕሊ 2.6 ሚሊዮን ሰባት ዝሞቱ ድማ ልዕሊ 127,000 ሽሕ ብምምዝጋብ ኣብ ዓለም ብቀዳማይ ደረጃ ትመርሕ ኣላ።ኣሜሪካዊያን ናብ ሃገራት ሕብረት ኣውሮጳ ከይኣትው ተኸልኪሎም ኣለው።
ሕብረት ኣውሮጳ ኣብ ልዕሊ ኣልጀሪያ፣ኣውስትራሊያ፣ካናዳ፣ጆርጂያ፣ጃፓን፣ ሞንተነግሮ፣ሞሮኮ፣ ኒውዚላንድ፣ሩዋንዳ፣ሰርቢያ፣ደቡብ ኮሪያ፣ታይላንድ፣ቱኒዚያን ኡራጋይን ኣንቢሩዎ ዝነበረ እገዳ ትማሊ ሰሉስ ኣልዒሉዎ ኣሎ።
ብመሰረት ጆንስ ሃፕኪንስ ዩኒቨርስቲ ኣብ ዓለም ብቫይረስኮሮና ዝተታሓዙ ልዕሊ 10.5 ሚሊዮን ዝሞቱ ድማ ልዕሊ 500,000 ሰባት ተመዝጊቦም ኣለው።


text:
Radio Erena: 25 November 2016
ጥንታውያን ነፈርቲ ብምብራር ሃገራት ዘቋርጹ ዝነበሩ ብሪጣንያውያን ናብ ኢትዮጵያ ድሕሪ ምእታዎም ከምዝተኣስሩ ማዕከናት ዜና ሓቢረን።
እቶም ኣብረርቲ ጥንታውያን ነፈርቲ፣ ሃገራት ኤውሮጳ ብምስንጣቕ፣ ካብ ግብጺ ናብ ደቡብ ሱዳን፣ ካብ ደቡብ ሱዳን ድማ ብመንገዲ ጋምቤላ ብ23 ሕዳር ናብ ኢትዮጵያ ድሕሪ ምእታዎም ደሃይ ኣጥፊኦም’ዮም ጸኒሖም።
ኣብ ኢትዮጵያ ከምዘለዉ ዘረጋገጸ ማዕከን ዜና ሮይተርስ ድማ፣ መንግስቲ ኢትዮጵያ ምስ ነፈርቶም ናጻ ክለቅዎም ምዃኖም ንሰበ ስልጣን ኣቭየሽን ብምጥቃስ ገሊጹ።
ሕጋዊ ፍቓድ ከይሓዙ ናብ ኢትዮጵያ ከምዝኣተዉ ዝሓበረ በዓል መዚ ኣቭየሽን ኢትዮጵያ፣ ዘድሊ ምጽፋፋት ድሕሪ ምስላጥ ከፋንዎም ምዃኑ’ዩ ዘመልክት።
እቶም ኣብረርቲ ሎሚ ድሕሪ ምልቃቖም ጉዕዝኦም ክቕጽሉ ትጽቢት ኣሎ።
ናይ መወዳእታ ጉዕዞ ናይዞም ጥንታውያን ነፈርቲ ብምብራር ካብ ሰሜናዊ ኤውሮጳ ዝተበገሱ ኤውሮጳውያን ናብ ደቡብ ኣፍሪቃ’ዩ።
================